কেন্দ্রীয় ব্যাংকের নজরদারি বাড়ছে: পেশাদারিত্ব নিয়ে প্রশ্নের মুখে অডিটররা - গাজীপুর কণ্ঠ\nHome/অর্থনীতি/কেন্দ্রীয় ব্যাংকের নজরদারি বাড়ছে: পেশাদারিত্ব নিয়ে প্রশ্নের মুখে অডিটররা\nগাজীপুর কণ্ঠ ডেস্ক : কোনো প্রতিষ্ঠানের ব্যবস্থাপনা কর্তৃপক্ষের তৈরি করা আর্থিক প্রতিবেদন প্রচলিত আইন, বিধিবিধান ও আন্তর্জাতিক নিরীক্ষা মান অনুসরণ করে তৈরি করা হয়েছে কিনা, তা প্রত্যয়ন করাই নিরীক্ষকের দায়িত্ব। পাশাপাশি আর্থিক প্রতিবেদনে কোনো ধরনের অসংগতি আছে কিনা, সেটি খতিয়ে দেখাও নিরীক্ষকের কাজের মধ্যে পড়ে। কিন্তু তা না করে উল্টো কোম্পানির অনিয়ম আড়াল করার কাজে সহায়তা করছে কিছু নিরীক্ষা প্রতিষ্ঠান। সম্প্রতি এমন একটি ঘটনা ধরা পড়েছে ফাইন্যান্সিয়াল রিপোর্টিং কাউন্সিলের (এফআরসি) অনুসন্ধানে। এতে দেখা গেছে, শীর্ষ একটি নিরীক্ষা প্রতিষ্ঠান নন-অডিট বিভাগের কর্মীদের মাধ্যমে এক কোম্পানির আর্থিক প্রতিবেদন প্রস্তুত করে দেয়। আবার এ নিরীক্ষা প্রতিষ্ঠানেরই নিরীক্ষা বিভাগের কর্মীরা গিয়ে ওই আর্থিক প্রতিবেদন প্রত্যয়ন করেছে।\nনিরীক্ষকদের এ ধরনের অনৈতিক চর্চা নতুন নয়। ক্রিসেন্ট গ্রুপের ঋণ কেলেঙ্কারি থেকে শুরু করে সম্প্রতি আলোচনায় উঠে আসা সিলভার কম্পোজিট টেক্সটাইল মিলসের আর্থিক প্রতিবেদন জালিয়াতিসহ এ ধরনের অসংখ্য আর্থিক অপরাধের সঙ্গী হয়েছেন নিরীক্ষকরা, যা নিরীক্ষকদের পেশাদারিত্বকে প্রশ্নের মুখে ফেলছে। এতদিন এসব ঘটনা আড়ালে থাকলেও সম্প্রতি নিয়ন্ত্রক সংস্থাগুলোর কড়া নজরদারির কারণে বেরিয়ে আসছে অনেক কিছুই।\nদেশের হিসাব ও নিরীক্ষা চর্চা উন্নয়নের লক্ষ্যে ২০১৬ সালে গঠিত হয় ফাইন্যান্সিয়াল রিপোর্টিং কাউন্সিল। এর পর থেকেই কোম্পানিগুলোর আর্থিক জালিয়াতি এবং এর সঙ্গে জড়িত নিরীক্ষকদের ওপর নজরদারি জোরালো হয়েছে। সংস্থাটি স্ব-উদ্যোগে অন্যান্য নিয়ন্ত্রক সংস্থার সঙ্গে সমন্বয়ের মাধ্যমে বিভিন্ন কোম্পানির আর্থিক জালিয়াতি রোধ এবং নিরীক্ষা প্রতিষ্ঠান ও নিরীক্ষকদের জবাবদিহিতার আওতায় আনার উদ্যোগ নিয়েছে।\nএরই মধ্যে বেশকিছু কোম্পানি ও নিরীক্ষা প্রতিষ্ঠানের অনিয়ম উদঘাটন করেছে এফআরসি। সম্প্রতি সিলভার কম্পোজিট টেক্সটাইল মিলসের পক্ষ থেকে একই নিরীক্ষকের প্রত্যয়ন করা দুই ব্যাংকের কাছে দুটি ভিন্ন আর্থিক প্রতিবেদন জমা দেয়ার বিষয়টি ধরা পড়েছে এফআরসির তদন্তে। এরই মধ্যে এ বিষয়ে ব্যবস্থা নেয়ার জন্য বাংলাদেশ ব্যাংক ও জাতীয় রাজস্ব বোর্ডের (এনবিআর) কাছে চিঠি দিয়েছে সংস্থাটি। পাশাপাশি সংস্থাটির প্রয়োগ বিভাগও এ বিষয়ে শাস্তিমূলক ব্যবস্থা নেবে।\nএর আগে গত বছর অস্বচ্ছ প্রক্রিয়ায় বহির্নিরীক্ষক নিয়োগের কারণে পুঁজিবাজারে তালিকাভুক্ত ওষুধ খাতের একটি কোম্পানির নিরীক্ষাকাজ সম্পাদনের ক্ষেত্রে স্বচ্ছতা ও পূর্ণ পেশাদারির অভাব থাকায় সংশ্লিষ্ট নিরীক্ষা প্রতিষ্ঠানকে কঠোরভাবে সতর্ক করেছে এফআরসি। কেবল এ দুটি নয়, নিরীক্ষাকাজে এ ধরনের আরো অনেক অনিয়মেরই তদন্ত করছে এফআরসি।\nজানতে চাইলে এফআরসির চেয়ারম্যান অধ্যাপক ড. হামিদ উল্লাহ ভূঁঞা বলেন, আর্থিক অনিয়ম রোধে এফআরসি শুরু থেকেই কাজ করছে। এরই মধ্যে আমরা বেশকিছু অনিয়মের ঘটনা উদঘাটন করে সেগুলোর বিরুদ্ধে ব্যবস্থা নিয়েছি। আমাদের জনবল নিয়োগ হয়ে গেলে পূর্ণাঙ্গ পরিসরে কার্যক্রম শুরু করতে পারব। তবে এটি ঠিক যে আমাদের দেশে অডিট ফি অনেক কম। এত কম ফি দিয়ে ভালো কাজ আশা করা যায় না। আমরা ফি নির্ধারণ করে দেয়ার চিন্তাভাবনা করছি। পাশাপাশি বাংলাদেশ ব্যাংক, বিএসইসি ও এনবিআরের সঙ্গে সমঝোতা স্মারক স্বাক্ষরের বিষয়ে আলোচনা হচ্ছে। চুক্তি হওয়ার পর এ সংস্থাগুলোর সঙ্গে আরো কার্যকর সমন্বয় করা সম্ভব হবে। তাছাড়া ভিন্ন ভিন্ন নিয়ন্ত্রক সংস্থার পরিবর্তে এফআরসির মাধ্যমে নিরীক্ষকদের তালিকাভুক্ত করার উদ্যোগ নেয়া হবে বলে জানান তিনি।\nদেশের আর্থিক খাতের নিয়ন্ত্রক সংস্থাগুলোর মধ্যে ব্যাংক ও ব্যাংকবহির্ভূত আর্থিক প্রতিষ্ঠানগুলোর নিয়ন্ত্রক সংস্থা হচ্ছে বাংলাদেশ ব্যাংক। পুঁজিবাজারে তালিকাভুক্ত কোম্পানিগুলোর নিয়ন্ত্রক হিসেবে কাজ করছে বাংলাদেশ সিকিউরিটিজ অ্যান্ড এক্সচেঞ্জ কমিশন (বিএসইসি)। বীমা খাতের নিয়ন্ত্রকের দায়িত্বে রয়েছে বীমা উন্নয়ন ও নিয়ন্ত্রক কর্তৃপক্ষ (আইডিআরএ)। সরকারের রাজস্ব আহরণ কার্যক্রমের দায়িত্বে থাকা জাতীয় রাজস্ব বোর্ডও (এনবিআর) ব্যবসায়িক প্রতিষ্ঠানগুলোর আর্থিক কার্যক্রমের ওপর নজরদারি করে। আর নিবন্ধনকারী কর্তৃপক্ষ হিসেবে দেশে কার্যরত সব কোম্পানির নিয়ন্ত্রক হিসেবে রয়েছে দ্য রেজিস্টারার অব জয়েন্ট স্টক কোম্পানিজ অ্যান্ড ফার্মস (আরজেএসসি)। ক্ষুদ্র ঋণ প্রতিষ্ঠানগুলোর নিয়ন্ত্রক সংস্থা হিসেবে কাজ করছে মাইক্রোক্রেডিট রেগুলেটরি অথরিটি (এমআরএ)। এ নিয়ন্ত্রক সংস্থাগুলোর আওতাধীন বিভিন্ন প্রতিষ্ঠানের আর্থিক প্রতিবেদন নিরীক্ষার কাজ করছে দেশের নিরীক্ষা প্রতিষ্ঠানগুলো। এছাড়া পেশাদার নিরীক্ষকদের সংগঠন দ্য ইনস্টিটিউট অব চার্টার্ড অ্যাকাউন্ট্যান্টস অব বাংলাদেশও (আইসিএবি) এক্ষেত্রে স্ব-নিয়ন্ত্রক সংস্থা হিসেবে কাজ করছে। এতগুলো নিয়ন্ত্রক সংস্থার নজরদারির মধ্যে থাকা সত্ত্বেও এতদিন নিরীক্ষকরা অনিয়ম করেও একপ্রকার ধরাছোঁয়ার বাইরে ছিলেন। তবে এফআরসি গঠনের পর নিরীক্ষকদের ওপর নজরদারি জোরালো হয়েছে।\nএফআরসির পাশাপাশি কেন্দ্রীয় ব্যাংকও বিভিন্ন আর্থিক কেলেঙ্কারির ঘটনা তদন্ত করছে। তদন্ত করতে গিয়ে বাংলাদেশ ব্যাংক দেখতে পায়, এক্ষেত্রে প্রতিষ্ঠানগুলোর আর্থিক প্রতিবেদন নিরীক্ষার দায়িত্বে থাকা নিরীক্ষকদের দায় কোনো অংশেই কম নয়। নিরীক্ষকরা যদি এক্ষেত্রে তাদের ওপর অর্পিত পেশাগত দায়িত্ব যথাযথভাবে পালন করতেন তাহলে অনেক কেলেঙ্কারির ঘটনা আরো আগেই চিহ্নিত করা সম্ভব হতো বলে মনে করে কেন্দ্রীয় ব্যাংক।\nভুয়া রফতানি বিলের মাধ্যমে রাষ্ট্রায়ত্ত জনতা ব্যাংক থেকে ক্রিসেন্ট গ্রুপের ঋণ কেলেঙ্কারির ঘটনায় রফতানির অর্থ দেশে না এলেও নিরীক্ষা প্রতিষ্ঠান সাইফুল শামসুল আলম অ্যান্ড কোম্পানি এবং আজিজ হালিম খায়ের চৌধুরী রফতানির বিল এসেছে বলে সার্টিফিকেট দিয়েছিল। এ ঘটনা ধরা পড়ার পর সাইফুল শামসুল আলম অ্যান্ড কোম্পানিকে ২০১৮ সালে জনতা ব্যাংকের নিরীক্ষক হিসেবে পুনর্নিয়োগের অনুমোদন দেয়নি বাংলাদেশ ব্যাংক। পাশাপাশি তিন বছর নগদ সহায়তা এবং দুই বছর সাধারণ অডিট কার্যক্রম থেকেও তাদের নিষিদ্ধ করা হয়। এছাড়া বহির্নিরীক্ষক প্রতিষ্ঠান এসএফ আহমেদ অ্যান্ড কোম্পানির বিরুদ্ধেও শাস্তিমূলক ব্যবস্থা নিয়েছে বাংলাদেশ ব্যাংক।\nসম্প্রতি বিভিন্ন ধরনের অনিয়মের কারণে বাংলাদেশ ব্যাংক ৩৬টি নিরীক্ষা প্রতিষ্ঠানকে ব্যাংক ও আর্থিক প্রতিষ্ঠানের নিরীক্ষার জন্য অযোগ্য ঘোষণা করেছে। প্রথমবারের মতো এত বেশিসংখ্যক নিরীক্ষা প্রতিষ্ঠানের বিরুদ্ধে শাস্তিমূলক ব্যবস্থা নিয়েছে বাংলাদেশ ব্যাংক। অযোগ্য ঘোষিত নিরীক্ষা প্রতিষ্ঠানগুলোর মধ্যে আলোচ্য তিন প্রতিষ্ঠান ছাড়াও রয়েছে মাহফেল হক অ্যান্ড কোম্পানি, শফিক বসাক অ্যান্ড কোম্পানি, আহমেদ অ্যান্ড আখতার, আহমেদ মাসুক অ্যান্ড কোম্পানি, আতা খান অ্যান্ড কোম্পানি, পিনাকী অ্যান্ড কোম্পানি, মালেক সিদ্দিকী ওয়ালী, সিরাজ খান বসাক অ্যান্ড কোম্পানি, এ মতিন অ্যান্ড কোম্পানি, কে এম আলম অ্যান্ড কোম্পানি, আর্টিসান, এ হক অ্যান্ড কোম্পানি, ফেমস অ্যান্ড আর, হুদা হোসাইন অ্যান্ড কোম্পানি, রহমান আনিস অ্যান্ড কোম্পানি, এ বি সাহা অ্যান্ড কোম্পানি, ইসলাম জাহিদ অ্যান্ড কোম্পানি, মিজান ইসলাম অ্যান্ড কোম্পানি, খান আইয়ুব, শফিক মিজান রহমান অ্যান্ড অগাস্টিন, হাবিব সরোয়ার ভূঁইয়া অ্যান্ড কোম্পানি, রহমান কাসেম অ্যান্ড কোম্পানি, জে আর চৌধুরী অ্যান্ড কোম্পানি, মোহাম্মাদ আতা করিম অ্যান্ড কোম্পানি, আখতার আমির অ্যান্ড কোম্পানি, নুরুল আজিম অ্যান্ড কোম্পানি, দেওয়ান নজরুল ইসলাম অ্যান্ড কোম্পানি, আহসান জমির অ্যান্ড কোম্পানি, আশরাফ উদ্দিন অ্যান্ড কোম্পানি, বখতিয়ার হুমায়ুন অ্যান্ড কোম্পানি, আশরাফুল হক নবী অ্যান্ড কোম্পানি এবং রহমান মুস্তাফিজ হক অ্যান্ড কোম্পানি।\n২০১৭ সালে বাংলাদেশ ব্যাংকের তৈরি যোগ্য নিরীক্ষা প্রতিষ্ঠানের তালিকা হালনাগাদের সময় আলোচ্য ৩৬ প্রতিষ্ঠান বাদ পড়ার পর বর্তমানে এ তালিকায় রয়েছে ৪১টি প্রতিষ্ঠান। এ তালিকায় আহসান মঞ্জুর অ্যান্ড কোম্পানি এবং চৌধুরী ভট্টাচার্য অ্যান্ড কোম্পানিকে নতুন করে অন্তর্ভুক্ত করা হয়েছে।\nএকটি দীর্ঘ প্রক্রিয়ার মাধ্যমে বৈধ নিরীক্ষা প্রতিষ্ঠানের তালিকা তৈরি করে বাংলাদেশ ব্যাংক। যে কমিটি তালিকাটি চূড়ান্ত করে তার চেয়ারম্যানের দায়িত্বে রয়েছেন কেন্দ্রীয় ব্যাংকের নির্বাহী পরিচালক ও মুখপাত্র মো. সিরাজুল ইসলাম। এ বিষয়ে বণিক বার্তাকে তিনি বলেন, কেন্দ্রীয় ব্যাংকের ‘ব্যাংক পরিদর্শন বিভাগ-১’ নিরীক্ষা প্রতিষ্ঠানগুলোর তালিকা প্রণয়ন ও পর্যালোচনা করে। তবে তালিকা চূড়ান্ত করার ক্ষেত্রে বাংলাদেশ ব্যাংকের অডিট কমিটিতে উপস্থাপন করতে হয়। এ কমিটিতে অর্থ মন্ত্রণালয়ের প্রতিনিধিও থাকেন। বাংলাদেশ ব্যাংকের বিভিন্ন বিভাগ থেকে যেসব নিরীক্ষা প্রতিষ্ঠানকে জরিমানা বা শাস্তি দেয়া হয়, সেগুলো এবং আর্থিক খাতের সঙ্গে সম্পৃক্ত বিভিন্ন কর্তৃপক্ষ থেকে নিরীক্ষা প্রতিষ্ঠানগুলোর বিরুদ্ধে উত্থাপিত অভিযোগ ও শাস্তির বিষয়টি আমলে নিয়েই তালিকাটি চূড়ান্ত করা হয়।\nমো. সিরাজুল ইসলাম বলেন, আর্থিক খাতের প্রতিষ্ঠানগুলোর অনিয়ম-দুর্নীতি ধরার জন্যই নিরীক্ষা প্রতিষ্ঠান তৈরি হয়েছে। এখন নিরীক্ষা প্রতিষ্ঠানগুলোই যদি দুর্নীতিতে জড়িয়ে ভুয়া নিরীক্ষা করে, সেটি দুঃখজনক। ব্যাংক ও আর্থিক প্রতিষ্ঠানের অনিয়মের লাগাম টেনে ধরার অংশ হিসেবে বিতর্কিত কর্মকাণ্ডে জড়িত নিরীক্ষা প্রতিষ্ঠানগুলোকে তালিকাচ্যুত করা হয়েছে। ভবিষ্যতেও এ ধারা অব্যাহত থাকবে।\nপুঁজিবাজারে তালিকাভুক্ত কোম্পানিগুলোর আর্থিক প্রতিবেদন নিয়েও অভিযোগের শেষ নেই। অনেক ক্ষেত্রেই কোম্পানিগুলোর গুরুত্বপূর্ণ আর্থিক তথ্য নিরীক্ষক কর্তৃক কোয়ালিফাই না করার অভিযোগ রয়েছে। আবার এ-সংক্রান্ত বেশকিছু ঘটনা বিএসইসির তদন্তেও উদঘাটিত হয়েছে। তার ওপর প্রাথমিক গণপ্রস্তাবের (আইপিও) মাধ্যমে পুঁজিবাজারে তালিকাভুক্তির ক্ষেত্রে কোম্পানি ও ইস্যু ব্যবস্থাপকদের সঙ্গে যোগসাজশের মাধ্যমে আর্থিক তথ্য-উপাত্ত অতিরঞ্জিত করার উদাহরণও রয়েছে।\n২০১৯ সালে আইপিওর মাধ্যমে পুঁজিবাজারে আসা কপারটেক ইন্ডাস্ট্রিজের আর্থিক প্রতিবেদনে অসংগতির সঙ্গে এর নিরীক্ষক আহমদ অ্যান্ড আখতারের সংশ্লিষ্টতা পাওয়া যায়। এজন্য নিরীক্ষা প্রতিষ্ঠানটির একমাত্র পার্টনারের প্র্যাকটিসিং লাইসেন্স নবায়ন করেনি আইসিএবি। এর ফলে প্রতিষ্ঠানটি নিরীক্ষা কার্যক্রম পরিচালনার যোগ্যতা হারায়। প্রতিষ্ঠানটিকে অডিটর প্যানেল থেকেও বাদ দেয় বিএসইসি।\nগত বছরের মে মাসে অধ্যাপক শিবলী রুবাইয়াত-উল-ইসলামের নেতৃত্বে বিএসইসির নতুন কমিশন দায়িত্ব নেয়ার পর আর্থিক অপরাধের সঙ্গে নিরীক্ষকদের সংশ্লিষ্টতার বিরুদ্ধে শাস্তিমূলক ব্যবস্থা নেয়ার কার্যক্রমে গতি পায়। এরই মধ্যে আইপিওর আবেদন করা আল ফারুক ব্যাগস লিমিটেডের প্রসপেক্টাসের অসংগতির কারণে নিরীক্ষক আর্টিসান চার্টার্ড অ্যাকাউন্ট্যান্টকে ২ লাখ টাকা জরিমানা করে বিএসইসি। আইন ভঙ্গ করে আরএন স্পিনিংয়ের নগদ লেনদেনের বিষয়টি আর্থিক প্রতিবেদনে উল্লেখ না করার কারণে নিরীক্ষা প্রতিষ্ঠান আতিক খালেদ চৌধুরী চার্টার্ড অ্যাকাউন্ট্যান্টসকে পুঁজিবাজার-সংশ্লিষ্ট প্রতিষ্ঠানের নিরীক্ষা কার্যক্রম থেকে তিন বছর নিষিদ্ধ করা হয়। বাংলাদেশ ব্যাংকের অযোগ্য ঘোষিত ৩৬ নিরীক্ষা প্রতিষ্ঠানের মধ্যে বিএসইসির প্যানেলভুক্ত ১৪ প্রতিষ্ঠানও রয়েছে।\nজানতে চাইলে বিএসইসির চেয়ারম্যান অধ্যাপক শিবলী রুবাইয়াত-উল-ইসলাম বলেন, যেসব নিরীক্ষা প্রতিষ্ঠানের বিরুদ্ধে সিকিউরিটিজ আইন লঙ্ঘনের প্রমাণ পাওয়া যায় সেসব ক্ষেত্রে কমিশন ব্যবস্থা নিয়ে থাকে। আমরা দায়িত্ব নেয়ার পর এ ধরনের বেশকিছু পদক্ষেপ নিয়েছি। আর সার্বিকভাবে নিরীক্ষক, ইস্যু ব্যবস্থাপক, ইস্যুয়ার কোম্পানি সবাই যদি তাদের নিজেদের ওপর অর্পিত দায়িত্ব সঠিকভাবে পালন করে তাহলে অনিয়ম অনেকাংশে দূর করা সম্ভব হবে।\nতালিকাভুক্ত কোম্পানিগুলোর আর্থিক প্রতিবেদন প্রচলিত আইন, বিধিবিধান ও আন্তর্জাতিক নিরীক্ষা মান অনুসরণ করে তৈরি করা হয়েছে কিনা এবং আর্থিক প্রতিবেদনে কোনো ধরনের অসংগতি আছে কিনা, সেটি খতিয়ে দেখে থাকে বিএসইসির করপোরেট ফাইন্যান্স বিভাগ। পাশাপাশি নিরীক্ষক তার ওপর অর্পিত দায়িত্ব যথাযথভাবে অনুসরণ করেছেন কিনা, সেটিও ওই বিভাগের কার্যপরিধির মধ্যে পড়ে।\nবিভাগটির দায়িত্বপ্রাপ্ত কমিশনার অধ্যাপক ড. মিজানুর রহমান বলেন, আমরা দায়িত্ব নেয়ার পর বেশ কয়েকজন নিরীক্ষককে সিকিউরিটিজ আইন ভঙ্গের জন্য শাস্তিমূলক ব্যবস্থা নিয়েছি। আইপিওর অর্থ ব্যয়ে অনিয়মের জন্য নিরীক্ষকদের সংশ্লিষ্টতার বেশকিছু ঘটনা আমাদের নজরে রয়েছে। এসব ক্ষেত্রে যথাযথ প্রক্রিয়া অনুসরণ করে কমিশন আইনি পদক্ষেপ নেবে বলে জানান তিনি।\nপেশাদার হিসাববিদদের সংগঠন আইসিএবিও পেশাগত উন্নয়ন এবং আর্থিক প্রতিবেদন জালিয়াতির বিরুদ্ধে সোচ্চার হয়েছে। প্রতিষ্ঠানটি জাল আর্থিক প্রতিবেদন শনাক্ত করার জন্য ডকুমেন্ট ভেরিফিকেশন সিস্টেম (ডিভিএস) প্রবর্তন করেছে। এরই মধ্যে সিস্টেমটি ব্যবহারের জন্য এনবিআর ও এফআরসির সঙ্গে সমঝোতা স্মারক স্বাক্ষর করেছে আইসিএবি। এ সিস্টেমের মাধ্যমে খুব সহজেই আইসিএবির সনদপ্রাপ্ত নিরীক্ষকদের মাধ্যমে আর্থিক প্রতিবেদন প্রত্যয়ন করা হয়েছে কিনা সেটি জানা যাবে। তাছাড়া সংগঠনটি হিসাব ও নিরীক্ষাসংক্রান্ত আন্তর্জাতিক সব ধরনের গাইডলাইন ও স্ট্যান্ডার্ডের বিষয়ে তাদের সদস্যদের আপ টু ডেট রাখতে সদস্যদের জন্য সেমিনারসহ প্রচার-প্রচারণার উদ্যোগ নিয়েছে।\nএ বিষয়ে আইসিএবির প্রেসিডেন্ট মাহমুদউল হাসান খসরু বলেন, আর্থিক প্রতিবেদনের জালিয়াতি রোধে আমরা ডিবিএস সিস্টেম চালু করেছি। তাছাড়া তথ্যপ্রযুক্তিগত সক্ষমতা বাড়ানোর উদ্যোগ নেয়া হয়েছে। আমাদের কোয়ালিটি কন্ট্রোল বিভাগের (কিউএডি) মাধ্যমে প্রতিনিয়ত নিরীক্ষা প্রতিষ্ঠানের মানোন্ননের কাজ চলমান রয়েছে। আমি দায়িত্ব নেয়ার পর এ বিভাগের সক্ষমতা আরো বাড়ানোর উদ্যোগ নিয়েছি। পাশাপাশি আইসিএবির সদস্যদের সচেতনতা বাড়ানোর কার্যক্রমও চলমান রয়েছে। তবে একটি বিষয় ভিন্ন ভিন্ন নিয়ন্ত্রক সংস্থার পরিবর্তে এফআরসির মাধ্যমে নিরীক্ষকদের তালিকাভুক্ত করা হলে সেটি সবার জন্যই সুবিধাজনক হবে। এক্ষেত্রে আইসিবিকেও সঙ্গে রাখা যেতে পারে। পেশাগত উন্নয়নের পাশাপাশি আইসিবির একটি ডিসিপ্লিনারি কমিটি রয়েছে, যার মাধ্যমে সদস্যদের পেশাগত বিচ্যুতি হলে শাস্তিমূলক ব্যবস্থা নেয়া হয়ে থাকে। সব নিয়ন্ত্রক সংস্থার সঙ্গে সহযোগিতামূলক সম্পর্কের মাধ্যমে সুশাসন নিশ্চিতের জন্য আইসিএবি কাজ করবে বলে জানান তিনি।\nদুর্নীতি রোধে 'ভূমি অফিসে' আইপি ক্যামেরা ও সেন্সরযুক্ত লকার স্থাপনের সিদ্ধান্ত\nচাকরির জন্য যেসব দক্ষতায় পিছিয়ে দেশের তরুণরা\nবাংলাদেশীদের ভারতমুখী হবার পাঁচটি কারণ


দেশে দেশে কমে বাড়ে বাংলাদেশে | daily nayadiganta\nরমজানে পণ্যের দাম\nবিভিন্ন মুসলিম দেশ বিশেষ করে আরব দেশগুলোতে রমজান মাসজুড়ে ব্যবসায়ীরা প্রতিযোগিতায় নামেন কে কত কম দামে জিনিসপত্র বিক্রি করতে পারেন। গোশত থেকে শুরু করে চাল, ময়দা, চিনি, তেল, দুধসহ যাবতীয় নিত্যপণ্যের দাম নেমে আসে অর্ধেকে। অনেক দেশে ভোজ্যতেলের দাম কমে নেমে আসে তিন ভাগের এক ভাগে। কোনো কোনো পণ্য ৯০ ভাগ পর্যন্ত ছাড়ে বিক্রি করা হয়। ব্যবায়ীদের নিজ উদ্যোগে দাম কমানো ছাড়াও অনেক দেশে সরকারিভাবে রমজান মাসে পণ্যের দাম কমিয়ে নির্ধারণ করে দেয়া হয়।\nঅপর দিকে ঠিক যেন উল্টো চিত্র বিরাজ করে বাংলাদেশে। কত বেশি লাভ করা যায়, কত বেশি হাতিয়ে নেয়া যায় সে জন্য রমজান মাসের আগমনের জন্য মুখিয়ে থাকেন বাংলাদেশের ব্যবসায়ীরা। অনেকে অপেক্ষায় থাকেন রমজানে আঙুল ফুলে কলাগাছে পরিণত হওয়ার জন্য। রমজান মাস সত্যিই বরকতের মাস বাংলাদেশের অতি লোভী, প্রতারক ব্যবসায়ীসহ বিভিন্ন শ্রেণীর কাছে। আর তাদের এই অতি লোভ, প্রতারণাসহ নানা ধরনের নৈরাজ্যের কারণে রমজান মাস বাংলাদেশের সাধারণ বিশেষ করে শহরের মানুষের কাছে এখন যেন পরিণত হয়েছে বিড়ম্বনা, হয়রানি আর নানা ধরনের জিল্লতি হিসেবে। কেন এই পরিস্থিতি? রমজান শুরুর আগেই নিয়ন্ত্রণহীনভাবে বাড়তে থাকে বিভিন্ন জিনিসের দাম। বাড়তে থাকে চাঁদাবাজি, দুর্নীতিসহ নানা প্রতারণা। রাজধানীতে অসম্ভব হয়ে পড়ে নির্বিঘেœ চলাফেরা। আর এবার রাজধানীর সড়কের যা অবস্থা তাতে মানুষ যানবাহন ব্যবহার তো দূরের কথা হেঁটেও বাসায় পৌঁছতে পারবে কি না সন্দেহ। পরম সৌভাগ্যে আর রহমতের মাস রমজানকে বাংলাদেশের একশ্রেণীর মানুষ পরিণত করেছে অতি কষ্টের একটি মাস অনেক মানুষের জন্য। আল্লাহর পক্ষ থেকে মানুষের জন্য পরম সৌভাগ্যের এ মাসকেই বেছে নিচ্ছে এ দেশের একশ্রেণীর দুর্ভাগা মানুষ তাদের আখের গোছানোর জন্য। আর এ জন্য তারা মানুষের কষ্ট আর ভোগান্তির বিন্দুমাত্র পরোয়া করেন না।\nরমজানে চাহিদা বাড়ে বিশেষ কিছু পণ্যের। আর এ সুযোগে একশ্রেণীর ব্যবসায়ী বাড়িয়ে দেয় সেসব পণ্যের দাম, বাজারে কোনো ঘাটতি না থাকলেও। বহুকাল ধরে রমজান যেন বাংলাদেশে দ্রব্যমূল্য বৃদ্ধির মাস। আর এ দেশে অনেক পণ্যের দাম একবার বাড়লে তা আর কখনো কমে না। এভাবে প্রতি রমজানে বাংলাদেশে কিছু পণ্যের দাম নিয়মিত বাড়ছে এবং সারা বছরের জন্য সেই বর্ধিত মূল্যই চালু হয়ে যায়। বিশেষ করে গরুর গোশতের ক্ষেত্রে গত কয়েক বছর ধরে এ ধারাই পরিলক্ষিত হয়ে আসছে। শুধু কি জিনিসের দাম বৃদ্ধি করেই এরা ক্ষান্ত থাকে? কত ধরনের প্রতারণা আর ভেজাল দিয়ে জিনিসপত্র চালিয়ে দেয়া যায় চলে তার প্রতিযোগিতা বিভিন্ন ক্ষেত্রে।\nঅথচ বিভিন্ন মুসলিম দেশে রমজান মাসে চলে বাংলাদেশের সম্পূর্ণ বিপরীত চিত্র। বিশেষ করে আরব দেশগুলোতে রমজান মাসজুড়ে চলে দাম কমানোর প্রতিযোগিতা। সরকারিভাবে যেমন বিভিন্ন জিনিসের দাম কমিয়ে নির্ধারণ করে দেয়া হয় তেমনি বেসরকারি পর্যায়েও ব্যবসায়ীরা দাম কমানো এবং বিশেষ ছাড়ের প্রতিযোগিতায় নামেন। সংযুক্ত আরব আমিরাতে এবার শতকরা ৯০ ভাগ পর্যন্ত পণ্যের ছাড় ঘোষণা করা হয়েছে রমজান উপলক্ষে। সাধারণ আয়ের মানুষ সারা বছর অপেক্ষায় থাকেন রমজান মাসে কম দামে জিনিসপত্র কিনে সংগ্রহের জন্য। বিশেষ করে গরিব প্রবাসীদের জন্য রমজান মাস সেখানে আনন্দের বন্যা বয়ে আনে কেনাকাটার জন্য। অনেকে নামমাত্র মূল্যে পণ্য কিনে জাহাজ ভরে দেশে পাঠানোরও ব্যবস্থা করেন।\nএ বছর রমজানে মূল্যছাড়ে সবচেয়ে বেশি এগিয়ে রয়েছে আরব আমিরাত। খালিজ টাইমস পরিবেশিত এক খবরে বলা হয়েছে, সংযুক্ত আরব আমিরাতে রমজান উপলক্ষে ৯০ ভাগ পর্যন্ত ছাড়ের ঘোষণা দিয়েছে দেশটির অর্থ মন্ত্রণালয়। প্রায় এক হাজার পণ্যের ওপর এ ছাড়া দেয়া হয়েছে। এ জন্য যাবতীয় ঘাটতি মন্ত্রণালয় বহন করবে।\nসৌদি আরবেও শুরু হয়েছে এবার রমজান উপলক্ষে ছাড়ের হিড়িক। ৭০ থেকে ৮০ ভাগ পর্যন্ত ছাড়ের ঘোষণা দেয়া হয়েছে বিভিন্ন ব্যবসাপ্রতিষ্ঠানের পক্ষ থেকে। সৌদি আরবের বড় বড় চেইন শপ, সুপার মার্কেট থেকে শুরু কর ছোট ছোট দোকানেও ছাড়ের হিড়িক শুরু হয়েছে। বিভিন্ন গণমাধ্যমে এ ছাড়ের বিজ্ঞাপন প্রচারের পাশপাশি বিভিন্ন প্রতিষ্ঠান লিফলেট প্রকাশ করে তা মানুষের বাড়ি বাড়ি পর্যন্ত পৌঁছে দিচ্ছে।\nসৌদি আরবে নির্দিষ্ট পণ্যে সরকার ঘোষিত ছাড়ের বাইরেও ব্যবসায়ীরা অনেক সময় আরো ছাড় দিয়ে থাকেন। সৌদি আরবে পাঁচ কেজি ওজনের বাসমতি চালের ব্যাগ গত রমজানের আগে বিক্রি হতো ৩৮ রিয়াল আর রমজানে তা বিক্রি হয়েছে ১৯.৯৫ রিয়াল দরে। দশ কেজি চিনির ব্যাগ রমজানের আগে ছিল ৩১.৯৫ রিয়াল আর রমজানে বিক্রি হয় ১৪.৯৫ রিয়ালে। দশ কেজি ময়দা স্বাভাবিক সময়ে বিক্রি হয়েছে ৩৫ রিয়ালে আর রমজানে বিক্রি হয়েছে ১৮.৯৫ রিয়াল। পৌনে দুই লিটার ভোজ্যতেলের ক্যান ১২.৫০ রিয়াল থেকে নেমে যায় ৪.৯৫ রিয়াল। এভাবে মাছ-গোশতের দামও রমজানে অর্ধেকেরও কম দামে বিক্রি হয় সেখানে।\nকাতারে রমজান মাস শুরুর বেশ আগে থেকেই বিশেষ ছাড়ে জিনিসপত্র বিক্রি শুরু হয়ে যায়। গালফ টাইমস পরিবেশিত এক খবরে বলা হয়েছে, গত ৫ মে একটি তালিকা প্রকাশ করেছে কাতারের অর্থ ও বাণিজ্য মন্ত্রণালয়। তালিকায় যেসব পণ্যের দাম কমানো হয়েছে সেগুলোর নাম উল্লেখ করা হয়েছে। অর্থ ও বাণিজ্য মন্ত্রণালয়ের এক বিজ্ঞপ্তিতে বলা হয়েছে, পবিত্র রমজান মাস উপলে এ পদপে নেয়া হয়েছে। বিশেষ করে খাদ্যসামগ্রী কেনার েেত্র এই উদ্যোগ সহায়ক হবে।\nময়দা, চিনি, চাল, পাস্তা, তেল, দুধসহ রমজানে সাধারণভাবে ব্যবহৃত সব পণ্যের দাম কমানো হয়েছে। খাদ্যদ্রব্য ছাড়াও অন্যান্য জিনিসের দামও কমানো হয়েছে। দোকানগুলোতে এ তালিকা প্রকাশ ছাড়াও মন্ত্রণালয়ের ওয়েবসাইট এবং সামাজিক যোগাযোগমাধ্যমেও এ তালিকা প্রকাশ করা হয়েছে।\nপাকিস্তান সরকার রমজান উপলে ১৭৩ কোটি টাকার প্যাকেজ ঘোষণা করেছে। এর উদ্দেশ্য রমজান মাসে যেন জিনিসপত্রের দাম না বাড়ে। সরকারি আদেশে বলা হয়েছেÑ এ প্যাকেজের আওতায় গরিব মানুষ কম দামে জিনিসপত্র কেনার সুযোগ পাবে।\nশুধুু মুসলিম দেশ নয়, আমাদের কাছের দেশ থাইল্যান্ডেও রমজান মাস উপলক্ষে মুসলমানসহ সবার জন্য পণ্যে বিশেষ ছাড় ঘোষণা করে। এ ছাড়া ফ্রান্সসহ অনেক দেশে মুসলমান ব্যবসায়ীরা রমজানে বিভিন্ন জিনিসপত্রের দাম কমিয়ে থাকে প্রতি বছর।


প্রসঙ্গঃ পাঁচজন মুসল্লি হয়ে গেলে মসজিদ বন্ধ করে দেয়া যাবে কি? | At-Tansik\nপ্রসঙ্গঃ পাঁচজন মুসল্লি হয়ে গেলে মসজিদ বন্ধ করে দেয়া যাবে কি?\nApril 14, 2020 April 14, 2020 attansik\t0 Comments\nমুফতি সাহেব! বর্তমানে করোনা পরিস্থিতিতে মুসল্লির সংখ্যা পাঁচজন নির্ধারন করা হলেও প্রায় সময়ই বেশি হয়ে যায় ৷ এক্ষেত্রে কি আমরা এমনটি করতে পারি যে, যখনি পাঁচজন মুসল্লি হয়ে যাবে তখন মসজিদ বন্ধ করে দিয়ে পাঁচজন নিয়ে নামায পড়ব?\nজানালে উপকৃত হবো ৷\nমসজিদ মুসলমানদের ইবাদতের স্থান ৷ শুধু নামাযের জন্য নয়; বরং যিকির-আযকার, কুরআন তিলাওয়াত ও দ্বীনী তালীমের জন্যও বটে।\nতাই সাধারন অবস্থায় নিয়ম হল, ফরয নামাযের সময় ছাড়াও মসজিদকে প্রয়োজন মোতাবেক ইবাদত, তালীম ও যিকিরের জন্য উন্মুক্ত রাখা। বিশেষ প্রয়োজন ছাড়া মসজিদ বন্ধ রাখা ঠিক নয়। ইবনুল হুমাম রাহ. বিশেষ প্রয়োজন ব্যতীত মসজিদ বন্ধ রাখাকে- মানুষকে মসজিদ থেকে বাধা প্রদান করার অন্তর্ভুক্ত করেছেন কেননা আল্লাহ তাআলা ইরশাদ করেন-\nতার চে’ বড় জালেম আর কে, যে আল্লাহর মসজিদসমূহে তাঁর নাম নিতে বাধা প্রদান করে এবং সেগুলো ধ্বংস সাধনে প্রয়াসী হয়।\n-সূরা বাকারা, আয়াত : ১১৪ ৷\nসব সময় মসজিদ খোলা রাখলে মসজিদের মালামাল হেফাযতের বিষয়টি ঝুঁকিপূর্ণ হয়ে পড়ে। এ বিষয়টি বিবেচনা করে কোনো কোনো ফকীহ প্রয়োজনের কারণে নামাযের সময় ছাড়া অন্য সময় মসজিদ বন্ধ রাখাকে জায়েয বলেছেন। তাই এ ধরনের প্রয়োজনে নামায ব্যতীত অন্যান্য সময় মসজিদ বন্ধ রাখার অবকাশ আছে।\nকিন্তু নামাযের সময় বা মুসল্লিদের নামাযে অংশ গ্রহন করা থেকে বিরত রাখার জন্য মসজিদ বন্ধ করে দেয়া যাবে না ৷ করোনা পরিস্থিতিতেও পাঁচজনের বিষয়টি সরাসরি শরঈ কোনো বিষয়টি না হওয়ার কারণে উক্ত সংখ্যা ঠিক রাখতে মসজিদ বন্ধ করার কোনো সুযোগ নেই ৷ বরং মসজিদ বন্ধ করে দেয়াটা,\n, وَ مَنْ اَظْلَمُ مِمَّنْ مَّنَعَ مَسٰجِدَ اللهِ اَنْ یُّذْكَرَ فِیْهَا اسْمُهٗ وَ سَعٰی فِیْ خَرَابِهَا .\n-সূরা বাকারা আয়াত: ১১৪ ৷\nকুরআনের এই আয়াতের সরাসরি বিপরিত হয়ে যাবে ৷\nমানুষকে নামায বাড়িতে পড়তে উতসাহিত করবে ৷ এরপরও যারা মসজিদে চলে আসবে তাদের নিয়ে জামাতে নামায আদায় করবে ৷\n-ফাতহুল কাদীর ১/৩৬৭; রূহুল মাআনী ১০/; শরহুল মুনয়া পৃ. ৬১৫; ফাতাওয়া হিন্দিয়া ১/১০৯ ৷\n← লা আদওয়া নিয়ে কিছু কথা… ।। সংক্রমণ বনাম আকিদা : লাযিম বনাম মুতাআদ্দি!।।\nউন্নত চিকিৎসার জন্য আল্লামা আহমদ শফীকে ঢাকায় প্রেরণ →\nTotal Hits : 176409


১০ মে ২০২১, ২১:১১\nপাশ্চাত্যে বিজ্ঞানের জাগরণে ইসলামের প্রভাব - ফাইল ছবি\n“খ্রিষ্টপূর্ব সমগ্র পাশ্চাত্যে প্রবল প্রতাপ নিয়ে রোম ছিল এক সমৃদ্ধ সভ্যতা।\nকিন্তু জ্ঞান-বিজ্ঞান ও বুদ্ধিবৃত্তিক ইতিহাস অনুসন্ধানকারীদের কাছে রোম এক অন্ধকার এলাকার নাম। বস্তুত রোমান সভ্যতা সীমাহীন শক্তি অর্জন করেছিল। সমরবিদ্যা ও এর প্রয়োগ সাধনে লাভ করেছিল প্রকৃত উন্নতি। উপরন্তু গ্রিকদের বিপুল জ্ঞানের উত্তরাধিকার তারা পেয়েছিল সরাসরি, অতি সহজে।\nকিন্তু এর পরও রোমান সভ্যতা হাজার বছরের আয়ুষ্কালে একজনও\nবৈজ্ঞানিকের জন্ম দিতে পারেনি”\nগ্রিক দর্শন ও গণিত নিয়ে পাশ্চাত্যের কত গর্ব! কিন্তু ‘গ্রিকদের জ্যোতির্বিদ্যা ও গণিতশাস্ত্র ছিল বিদেশ থেকে আমদানি করা। এগুলো আবার গ্রিক সংস্কৃতির সাথে পুরোপুরি সঙ্গতিপূর্ণ হতে পারেনি। গ্রিকরা পদ্ধতিকরণ, কতগুলো দৃষ্টান্ত থেকে সাধারণ শ্রেণিবদ্ধকরণ এবং হির্ডারি গঠনে নিপুণ ছিল। কিন্তু ধৈর্যসহকারে অনুসন্ধান করা, নিশ্চিত জ্ঞান আহরণ করা, দীর্ঘকাল ধরে বিস্তারিতভাবে পর্যবেক্ষণ করা এবং পরীক্ষণ-নিরীক্ষণ পদ্ধতি অনুসরণ সর্বতোভাবে গ্রিক মেজাজের পরিপন্থী ছিল। পুরনোকালে বৈজ্ঞানিক কাজকর্ম সীমাবদ্ধ ছিল হেলেনীয় আলেকজান্দ্রিয়াতে। আমরা যাকে বিজ্ঞান বলে আখ্যায়িত করি, তা জিজ্ঞাসু মন, নতুন অনুসন্ধান পদ্ধতি, পরীক্ষণ, নিরীক্ষণ পদ্ধতি এবং গণিত শাস্ত্রের অগ্রগতির ফলে ইউরোপেই বিকাশ লাভ করে। সেই মন ও পদ্ধতি ইউরোপকে সরবরাহ করেছিল আরবরা। রবার্ট ব্রিফল্টের এ বক্তব্য কেবল তারই নয়, ঐতিহাসিক অসংখ্য সূত্রে সমর্থিত। গুস্তাব লি বো তার বিখ্যাত ‘লা সিভিলাইজেশন ডেস অ্যারাবস’ গ্রন্থে স্পষ্ট স্বীকার করেন, ইউরোপে বিজ্ঞান জীবন পেয়েছে আরবিবাহিত মুসলিম শিক্ষার প্রভাবেই। আরবরাই ফেরি করেছে বিজ্ঞানচেতনা।\nআরবদের এ বিজ্ঞান চেতনার উৎস কি? অনেকেই এর উৎস খোঁজেন প্রাচীন জাতিগুলোর বিবিধ বিজ্ঞানে। এ আসলে ভুল। মুসলিমদের বিজ্ঞানচেতনার উৎস ইসলামেই নিহিত। ঐতিহাসিক রোম ল্যান্ডের বয়ান শুনুন, ইসলামে বিজ্ঞানচেতনার গোড়ায় আছে আল্লাহর সৃষ্ট জগতকে গভীরভাবে উপলব্ধি করার বাসনা, বস্তু জগতকে আত্মিক জগতের মতোই গুরুত্বদান, আরব মনের বাস্তবতাবাদ এবং অদম্য কৌতূহল। ইসলামের ধর্ম এবং বিজ্ঞান আলাদা পথ ধরে অগ্রসর হয়নি। বস্তুত প্রথমটা দ্বিতীয়টাকে উৎসাহ জুগিয়েছে।\nরোম ল্যান্ড জানান, এটা অনস্বীকার্য যে মুসলিমগণ পাশ্চাত্যের মতো বিজ্ঞানকে ধর্ম থেকে বিচ্ছিন্ন হতে দেয়নি। বস্তুত ইসলামই বিশ্বকে নিয়ে গবেষণার উৎসাহ জুগিয়েছে। খ্রিষ্টান জগতের মতো বিজ্ঞান ও ধর্মের সঙ্ঘাত এখানে ছিল না। ধর্মীয় আবেগ নিয়েই বৈজ্ঞানিক গবেষণা চালানো হতো। এর লক্ষ্য ছিল বুদ্ধিবৃত্তিকদের ইসলামের আস্তিকতা এবং গৌরব প্রতিষ্ঠা। ইসলামী বিজ্ঞান তাই কখনো অমানবিক হয়নি, যেমনটা হয়েছে পাশ্চাত্যের বিজ্ঞান।\nইউরোপীয় ঐতিহাসিকদের অনেকেই একেবারে অন্যায়ভাবে মুসলমানদের জ্ঞান-বিজ্ঞানে গ্রিকদের শাগরেদ হিসেবে অভিহিত করেন। তারা মুসলমানদের বিজ্ঞানচেতনার গুরু হিসেবে গ্রিকদের কৃতিত্ব দেন। বেরন কারা ডি ভাক্স বিখ্যাত ‘দি লিগ্যাসি অব ইসলাম’ গ্রন্থে মুসলমানদের অবদানের কথা স্বীকার করলেও তাদের প্রাচীন গ্রিকদের অনুকারীর অধিক মর্যাদা দেননি। বার্ট্রান্ড রাসেল ‘দ্যা হিস্ট্রি অব ওয়েস্টার্ন ফিলোসফিতে আরবদের বলেছেন, গ্রিক বিজ্ঞানের নিছক বাহক, অনুবাদক। অনুবাদের মাধ্যমে তারা কেবল গ্রিক বিজ্ঞানকে ইউরোপ পর্যন্ত পৌঁছে দিয়েছেন। কিন্তু বৈজ্ঞানিক বিশ্লেষণ ও ঐতিহাসিক সমীক্ষায় এ তথ্য ভুল প্রমাণিত।\nবার্ট্রান্ড রাসেল নিজেই আবার কবুল করেছেন, আরবদের সময় পর্যন্ত বিজ্ঞান দুই ধারায় বিকাশমান ছিল- ১. আমাদেরকে এর যোগ্য করে তোলা যে আমরা বস্তুকে জানব। ২. আমাদের বস্তুনিচয় ব্যবহারের উপযোগী করে তোলা। আর্কিমিডিসের একমাত্র ব্যতিক্রম ছাড়া গ্রিকদের আকর্ষণ ছিল কেবল প্রথম ধারার প্রতি।\nবস্তুত এ এক সিদ্ধ সত্য যে, প্রাচীন গ্রিসের যা কিছু কীর্তি-উন্নতি-উৎকর্ষ, তার সবই দর্শন ও শিল্পকলার এলাকাতেই সীমাবদ্ধ। বিজ্ঞানের ক্ষেত্রে তার অবদান এতই অপ্রতুল যে, আর্কিমিডিসের খ্রিষ্টপূর্ব ২২২ অব্দে, শহরতলির বালুকাবেলায় কোনো জটিল জ্যামিতিক সমস্যায় মগ্ন অবস্থায় এক রোমান সৈন্য যাকে হত্যা করেছিল- একমাত্র ব্যতিক্রম ছাড়া গ্রিস আর কোনো বৈজ্ঞানিক সন্তান প্রসব করতে পারেনি।\nখ্রিষ্টপূর্ব সমগ্র পাশ্চাত্যে প্রবল প্রতাপ নিয়ে রোম ছিল এক সমৃদ্ধ সভ্যতা। কিন্তু জ্ঞান-বিজ্ঞান ও বুদ্ধিবৃত্তিক ইতিহাস অনুসন্ধানকারীদের কাছে রোম এক অন্ধকার এলাকার নাম। বস্তুত রোমান সভ্যতা সীমাহীন শক্তি অর্জন করেছিল। সমরবিদ্যা ও এর প্রয়োগ সাধনে লাভ করেছিল প্রকৃত উন্নতি। উপরন্তু গ্রিকদের বিপুল জ্ঞানের উত্তরাধিকার তারা পেয়েছিল সরাসরি, অতি সহজে। কিন্তু এর পরও রোমান সভ্যতা হাজার বছরের আয়ুষ্কালে একজনও বৈজ্ঞানিকের জন্ম দিতে পারেনি।\nব্রিফল্ট স্পষ্ট করেন, প্রাকৃতিক বিজ্ঞান এবং চেতনায় ইউরোপে আমরা যাকে বিজ্ঞান বলে জানি, বিজ্ঞানে অনুসন্ধানের সেই নবচেতনা, নতুন পরীক্ষা পদ্ধতি, পর্যবেক্ষণ এবং অঙ্কশাস্ত্রের উন্নয়ন, পরিমাপ পদ্ধতি প্রভৃতি গ্রিকদের কাছে সম্পূর্ণ অজ্ঞাত ছিল। ইউরোপে এই নবচেতনা ও পদ্ধতি আরবরাই প্রবর্তন করে।\nআর্নল্ড জে টয়েনবি খোলাসা করেন, আরবীয় দার্শনিক ও বৈজ্ঞানিকদের মাধ্যমেই গ্রিক জ্ঞান-বিজ্ঞানের সমৃদ্ধ সম্পদ আধুনিক যুক্তিবাদের জনকদের এবং বৈজ্ঞানিক গবেষণার পথিকৃৎ রজার বেকনের হাতে পৌঁছেছিল। ইউরোপীয় বৈজ্ঞানিক জাগরণের গুরু রজার বেকন, ফ্রান্সিস বেকন আরবীয় বৈজ্ঞানিকদেরই শিষ্য ছিলেন। আলেকজান্ডার ভন হামবোল্টের মতে, আরবীয়রা প্রাকৃতিক বিজ্ঞানের সত্যিকার জনক হিসেবে আখ্যায়িত হবেন। বর্তমানে যে সত্য আমরা স্বীকার করে নিতে অভ্যস্ত।\nগুস্তাব লি ভো আরো অগ্রসর হয়ে লিখেন, আজকের জগতকে রূপান্তরিত করেছে সেই মুসলিম গবেষণা পদ্ধতি, যা ইউরোপে অনুপ্রবেশ করেছে। মুসলিমরা অনুসন্ধানের নতুন নতুন ক্ষেত্র খুলেছে। তারা ধৈর্য, সাহস, মুক্তমন এবং বাস্তবমুখী প্রজ্ঞা নিয়ে সামনে অগ্রসর হয়েছে।\nশ্রদ্ধাভাজন কর্তৃত্বের চাপ, যেমন টলেমির, তাদেরকে কদাচিৎ ভীত করেছে। তারা সব সময় একটি থিউরি নিয়ে পরীক্ষা চালাতে আগ্রহী ছিল। পরীক্ষণ-নিরীক্ষণ কাজে তারা কোনো দিন ক্লান্ত হয়নি। তারা তাদের ধর্মীয় চেতনা দ্বারা অনুপ্রাণিত ছিল। কিন্তু কোনো গোঁড়ামি তাদের বৈজ্ঞানিক গবেষণার পথে বাধা হয়ে দাঁড়াতে পারেনি।\nকলাবিজ্ঞানের কর্ষণে মুসলিম সাম্রাজ্যের প্রত্যেক শহর অন্য শহরকে অতিক্রম করার চেষ্টা করত। প্রাদেশিক শাসনকর্তা ও প্রধানরা সুলতানের পদাঙ্ক বাণী শ্রবণের জন্য কর্ডোভা, বাগদাদ ও কায়রোতে ভিড় জমাত। এমনকি খ্রিষ্টানরা ইউরোপে সুদূর প্রত্যন্ত সীমা থেকে মুসলমানদের শিক্ষাপ্রতিষ্ঠানগুলোয় বিদ্যালাভের জন্য আসতেন।\nএভাবে ইসলামী সভ্যতার আলো সিসিলি, স্পেন হয়ে ক্রমে ছড়িয়ে পড়েছিল ইউরোপজুড়ে। ধীরে ধীরে আলোকিত হয়ে উঠল অন্ধকার ইউরোপ। পশ্চিম ইউরোপের জ্ঞানপিপাসু ও বিদ্যানুরাগীরা এই সময়ে স্পেনের বিদ্যালয়গুলোতে এসে সমবেত হতে লাগল। স্পেনের মুসলমানদের প্রতিবেশী হিসেবে মুজারাবরা ইউরোপে আরব স্পেন-বিজ্ঞানের হস্তান্তর ও প্রচারে গুরুত্বপূর্ণ ভূমিকা পালন করে। অন্যদের তুলনায় তারা অধিকতর প্রভাবিত হয়েছিল। অগ্রসর খ্রিষ্টান তরুণরা তাদের নিজেদের ভাষার চেয়ে আরবি ভাষায় অধিকতর দক্ষতা ও শুদ্ধতার সাথে মতামত প্রকাশ করতে পারত।\nগোঁড়া খ্রিষ্টবাদ মুসলিম বিজ্ঞানের প্রতি ইউরাপীয়দের আগ্রহের প্রতিবাদ করে। কারণ এ আগ্রহের মাত্রা ক্রমেই বেড়ে চলছিল। হাজার হাজার তরুণ মুসলিমকে শিষ্যত্ব অর্জনের জন্য মুসলিম বিশ্বের বড় বড় নগরীর জামেয়াগুলোয় ভিড় করছিল।\nকর্ডোভার আলভারো (Alvaro) মুসলিম বিদ্যাচর্চার প্রতি তাদের আগ্রহের জন্য তাদের বিরুদ্ধে তিক্তভাবে অভিযোগ উত্থাপন করেন। Haisterbach এর cassar খ্রিষ্টান তরুণদের সম্পর্কে বলেন যে, তারা জ্যোতিষতত্ত্ব সম্পর্কে অধ্যয়নের জন্য টলেডোতে গিয়েছিলেন। সেন্ট ভিক্টর (st. victor) এর nM (Huge) মুসলিম দর্শনের প্রতি অধিক আগ্রহের জন্য সেভিলের বিশপকে ভর্ৎসনা করেন। (এস এম ইমামুদ্দীন- কালচারাল হিস্ট্রি অব মুসলিম স্পেন- পৃ. ১৮৭) আরব বিজ্ঞান ল্যাটিন ভাষায় অনুবাদ ও আরবি- ল্যাটিন শিক্ষা বিস্তারের জন্য গুরুত্বপূর্ণ শহরগুলোতে বিদ্যালয় ও বিশ্ববিদ্যালয়গুলো প্রতিষ্ঠিত হয়। টলেডো ও সেভিলের আরবি-ল্যাটিন বিশ্ববিদ্যালয়গুলো আরব বিজ্ঞান ইউরোপে বিস্তার করতে গুরুত্বপূর্ণ ভূমিকা পালন করে। প্যালেন্সিয়া (Palencia) সামাঙ্কা (slamanca) এবং লেরিডা (lerida) বিশ্ববিদ্যালয় যথাক্রমে ১২১৪ সালে অষ্টম আলফন্সো, ১২১৫ সালের অষ্টম আলফন্সো এবং ১৩০০ সালে নবম জায়েমী প্রতিষ্ঠা করেন। ১২৫৪ সালে সেভিলে আরবি ল্যাটিন বিশ্ববিদ্যালয় প্রতিষ্ঠা করেন দশম আলফন্সো। টলেডোতেও প্রতিষ্ঠিত হয় অনুরূপ ইউনিভার্সিটি। যাতে ছিল সমৃদ্ধ এক অনুবাদকেন্দ্র। আরবি পণ্ডিতদের বিজ্ঞানকে ইউরোপে সম্প্রচারের ক্ষেত্রে টলেডো পালন করে মূল ভূমিকা।\nএতে আরবিভাষী বহু মুসলিম, ইহুদি ও খ্রিষ্টান পণ্ডিত নিয়োজিত ছিলেন। ১৫৫৪ সালে দশম আলফন্সো মুহাম্মদ আল রিকোতির মাধ্যমে মার্সিয়া ও সেভিলে প্রতিষ্ঠা করেন আরবি-ল্যাটিন বিশ্ববিদ্যালয়। এতে মুসলিম বিজ্ঞান, দর্শন ও সাহিত্য পড়ানো হতো। দশম শতকে ইউরোপ আরব মেধার ছায়া গ্রহণ শুরু করে। ইউরোপে তখন মুসলিম জ্ঞান-বিজ্ঞানের প্রধান প্রচারক সিলভেস্টার এর পোপ গার্বেট (মৃ. ১০০৩ খ্রি.) তিনি আরব জ্যোতির্বিদ্যা, গণিত, দর্শন ইত্যাদিতে পারদর্শী হন স্পেনের মাদরাসায়। ইউরোপে রোমক সংখ্যা নির্দেশক জটিল চিহ্নের পরিবর্তে আরবি সংখ্যা নির্দেশক চিহ্ন প্রবর্তন করেন তিনি। একাদশ শতকে কনস্টান্টিনাস আফ্রিকানাস ইউরোপে ছড়াতে থাকেন মুসলিম বিজ্ঞান। মুসলিম বিশ্বে তিনি ৩০ বছর ভ্রমণ করে সংগ্রহ করেন জ্ঞান-বিজ্ঞানের পাঠ ও গ্রন্থাবলি। ইউরোপে ফিরে স্যালেরনোতে মুসলিমদের অনুকরণে তৈরি করেন চিকিৎসা কলেজ আর ল্যাটিন ভাষায় অনুবাদ করতে থাকেন আরবি থেকে অনুবাদের একটি প্রতিষ্ঠান। ১১৩৫ থেকে ১২৮৪ সাল অবধি এখান থেকে জন্ম নেন অসংখ্য অনুবাদক ও প্রচারক। যাদের প্রধান কাজ ছিল আরবীয় বিজ্ঞানকে ইউরোপীয় বিভিন্ন ভাষায় অনুবাদ ও বিভিন্ন প্রতিষ্ঠানে এর শিক্ষাদান।\nবিভিন্ন কারণে এই সময় অনেক মুসলমানও ইউরোপ গমন করেছিলেন। সভ্যতা-সংস্কৃতি, জ্ঞান-বিজ্ঞানে মুসলমানরা অনেক অগ্রসর- ইউরোপ এটা বুঝল এই যোগাযোগের ফলে। তারপর যখন জ্ঞান-বিজ্ঞানে অগ্রগামিতা ও চিত্তের মুক্তির প্রয়োজন উপলব্ধি করতে পারল, ল্যাটিন ভাষায় মুসলিম গ্রন্থসম্ভার অনুবাদ করে মুসলমানদের সাথে সংযোগকে তারা আরো প্রগাঢ়, পরিণতিমুখী করে তুলল। এনসাইক্লোপিডিয়া অব ব্রিটানিকার নিবন্ধকার লিখেছেন, এই সময় মুসলমানদের কাছে লক্ষাধিক গ্রন্থসমৃদ্ধ বহু পাঠাগার ছিল।\nঅনুবাদের মাধ্যমে এগুলো ইউরোপের হাতে চলে যেতে লাগল। বিশপ রেমন্ডের ধারাবাহিকতায় বাথ এর এডেলার্ড, ক্রিমোনার জেরার্ড, সেভিলের জোহন, ভমিনিকো গঞ্জালেস, ব্রিটিশ দ্বীপপুঞ্জের মাইকেল স্কট, চেস্টারের রবার্ট, তিভোলি এর ইটালীয় প্লেটো, মাইকেল স্কোটাস, হারমানাস টিউলোনিকাস প্রমুখের হাত দিয়ে ইবনে সিনা, ইবনে রুশদ, আল বেরুনী, জাহরাভি, খাওয়ারিজমীদের গ্রন্থাবলি ইউরোপে ভাষান্তরিত হয়। এগুলো ছড়িয়ে পড়ে ইতালি, জার্মানি, মধ্য ইউরোপ ও ব্রিটেনে। মিরাবিলিস নির্দেশ দেন খ্রিষ্টান স্কুলগুলো ছেড়ে শিক্ষার্থীরা যেন আরবি বিদ্যালয়ে ভর্তি হয়। এর ফলাফল হয় সুদূরপ্রসারী। ইউরোপে তৈরি হয় জ্ঞান-বিজ্ঞানে সমৃদ্ধ একটি প্রজন্ম যাদের মধ্যে শুধু ফ্রান্সিস বেকন ও রজার বেকন ছিলেন না, ছিলেন সেকালের আলোকময় অধিকাংশ প্রতিভা। তাদের অনুবাদ, রচনা ও আন্দোলন বুদ্ধিবৃত্তিক ও বৈজ্ঞানিক বিপ্লবের তরঙ্গ হয়ে ছড়িয়ে পড়লো চারদিকে। ইউরোপে রেনেসাঁ সংগঠনের পিছনে এগুলোই ছিল সক্রিয় বারুদ। গুস্তাব লি বো, রবার্ট ব্রিফল্ট, ডি এইচ রবার্টস, মন্টোগোমারি উ-এর মতো সত্যসন্ধ গবেষক এখন স্পষ্টভাবে কবুল করেছেন যে, আরবদের গবেষণা ও আবিষ্কারের বদৌলতেই বিজ্ঞানময় আধুনিক যুগের সূচনা ইউরোপ করতে পেরেছিল।\nইরানের নির্বাচন : লক্ষ্য ইসলামী সরকার প্রতিষ্ঠা\nশেয়ারবাজারের ঊর্ধ্বমুখী প্রবণতায় ভাটা পড়তে পারে\nলাক্ষাদ্বীপে মুসলমানদের ওপর ‘গেরুয়া আগ্রাসন’\nমানব পাচার রোধে যা প্রয়োজন\nকরোনায় দেশে ৮২ জনের মৃত্যু বিশ্বজুড়ে করোনাভাইরাসের ২.৫৮ বিলিয়ন ভ্যাকসিন প্রদান চাঞ্চল্যকর ইউসুফ হত্যা মামলায় ইউপি সদস্যের স্বীকারোক্তিমূলক জবানবিন্দ ডিসিসিআই কর্মকর্তাদের সাথে পাকিস্তান হাই কমিশনারের মতবিনিময় ৪ শিশুর বিরুদ্ধে ধর্ষণ মামলা : ৭ পুলিশ বরখাস্তের রায় স্থগিত টাঙ্গাইলে মঙ্গলবার থেকে ৭ দিনের কঠোর বিধিনিষেধ ওবায়দুল কাদেরকে নিয়ে কুরুচিপূর্ণ বক্তব্য, কোম্পানীগঞ্জ আ’লীগের নিন্দা ও প্রতিবাদ ৪ দিনের রিমান্ডে মাহজাবিন ‘মোটরচালিত রিকশা বন্ধের সিদ্ধান্ত নিয়েছে সরকার’ যুক্তরাষ্ট্র-মেক্সিকো সীমান্তে গোলাগুলিতে নিহত ১৫ ‘আগ্রাসীদের মুখপাত্র হিসেবে কাজ করছে জাতিসঙ্ঘ’


আইস স্টেশন: টেকনো–থ্রিলারে আন্তর্জাতিক রাজনৈতিক বাস্তবতার প্রতিফলন\n"একটা জার্মান অন্তর্ঘাতক দল! মন্টানায়!" সারাহ অবিশ্বাসের সুরে বলে উঠল। "আমি ভুল বললে সংশোধন করে দিন, কিন্তু জার্মানি না আমাদের মিত্র রাষ্ট্র?"\n"ফ্রান্সও তো আমাদের মিত্র রাষ্ট্র, তাই নয় কি?" স্কোফিল্ড ভ্রু কুঁচকে জবাব দিল। "এরকম হয়। আপনি যতটা ভাবতে পারেন, তারচেয়ে বেশিই হয়। তথাকথিত 'মিত্র' রাষ্ট্রগুলোর আক্রমণ। পেন্টাগনে এটার জন্য একটা নামও আছে। ওরা এটাকে 'ক্যাসিয়াস অপ্স' বলে, জুলিয়াস সিজারের বিশ্বাসঘাতক ক্যাসিয়াসের নামে।"\nঅ্যান্টার্কটিকায় অবস্থিত একটি মার্কিন গবেষণা কেন্দ্র উইলকিস আইস স্টেশন। সেখানে একটি ডাইভিং টিম আকস্মিকভাবে বরফের তলায় একটি বিচিত্র যান খুঁজে পেল, যেটি দেখতে স্পেসশিপের মতো। এই অপ্রত্যাশিত আবিষ্কারের পরপরই ডাইভিং টিমটি নিখোঁজ হয়ে গেল। স্টেশনে থাকা বিজ্ঞানীরা নিরুপায় হয়ে রেডিওতে সাহায্যের আবেদন জানালো, কিন্তু উত্তেজনার বশে তারা এই বার্তাটিতে স্পেসশিপের অনুরূপ যানের কথাও উল্লেখ করে ফেলল। অ্যান্টার্কটিকায় অবস্থিত তিনটি রাষ্ট্রের রেডিও স্টেশন এই বার্তাটা শুনতে পেল।\nঅ্যান্টার্কটিকায় অবস্থিত একটি মার্কিন আইস স্টেশন; Source: Wikimedia Commons\nমার্কিন কর্তৃপক্ষ ক্ষিপ্রগতিতে ক্যাপ্টেন শেইন স্কোফিল্ডের নেতৃত্বে ১২ সদস্যের একটি মেরিন রিকন ইউনিটকে প্রেরণ করল উইলকিস স্টেশনে আটকা পড়া মার্কিন বিজ্ঞানীদের উদ্ধার করার জন্য। অ্যান্টার্কটিকার বিপজ্জনক পথ অতিক্রম করে দ্রুতগতিতে তারা স্টেশনটিতে পৌঁছাল। সেখানে পৌঁছে তারা দেখতে পেল, আটকে পড়া মার্কিন বিজ্ঞানীদের সাহায্য করার জন্য নিকটবর্তী একটি ফরাসি স্টেশন থেকে কতিপয় বিজ্ঞানী উইলকিস স্টেশনে এসেছে। মার্কিন মেরিনরা স্টেশনের ভেতর অবস্থান নেয়ার কিছুক্ষণের মধ্যেই একটি সুসজ্জিত ফরাসি কমান্ডো টিম স্টেশনটিতে আক্রমণ চালাল। মার্কিন মেরিনরা যখন প্রাণ রক্ষার লড়াইয়ে ব্যস্ত, তখনই সকলের ওপরে আক্রমণ চালাল দানবাকৃতির খুনে তিমির দল।\nঅবশ্য এই রক্তক্ষয়ী লড়াই স্কোফিল্ডের মেরিনদের জন্য যুদ্ধের সূচনা মাত্র, কারণ এরপর তাদেরকে মোকাবেলা করতে হবে এর চেয়ে বহুগুণ শক্তিশালী নানা প্রতিপক্ষের। শুধু তা-ই নয়, এমন এক অপ্রত্যাশিত দিক থেকে তাদের ওপর আক্রমণ আসবে, যেটি তারা কখনো কল্পনাও করতে পারেনি। এতকিছুর মধ্যেও তাদের মূল লক্ষ্য একটাই, আর সেটি হলো অন্য কোনো রাষ্ট্রের আগেই তাদেরকে স্পেসশিপ আকৃতির যানটি দখল করে নিতে হবে। একই সঙ্গে তাদের রক্ষা করতে হবে উইলকিস স্টেশনের বেঁচে যাওয়া বিজ্ঞানীদের আর ছোট্ট মেয়ে ক্রিস্টিকে। কিন্তু বন্ধুবেশী শত্রুদের আক্রমণে স্কোফিল্ডের নিজের প্রাণই যখন বিপন্ন, তখন সে এতকিছু করবে কীভাবে?\nকার্যত এই হচ্ছে অস্ট্রেলীয় ঔপন্যাসিক ম্যাথিউ রাইলি কর্তৃক রচিত 'শেইন স্কোফিল্ড' সিরিজের প্রথম উপন্যাস 'আইস স্টেশন'–এর সারসংক্ষেপ। সাহিত্যিক পরিভাষায়, 'আইস স্টেশন' হচ্ছে একটি মিলিটারি টেকনো–থ্রিলার, যেটিতে সংমিশ্রণ ঘটেছে সামরিক কৌশল, অত্যাধুনিক প্রযুক্তি আর দুর্ভেদ্য রহস্যের। রাইলির লেখার নির্দেশক বৈশিষ্ট্য হচ্ছে এর গতি। রাইলির উপন্যাসের চরিত্রগুলো যেমন কখনো বিরতি বা বিশ্রাম নেয়ার অবসর পায় না, তেমনি উপন্যাসটি পড়ার সময় পাঠকের পক্ষে তার মস্তিষ্ককে অবকাশ দেয়ার কোনো সুযোগ নেই। কাহিনীর প্রতিটি পদে রয়েছে বিচিত্র ধরনের টুইস্ট, যেগুলো কেবল কাহিনীর মোড়ই নয়, একই সঙ্গে পাঠকের মস্তিষ্ককেও ঘুরিয়ে টালমাটাল করে দেয়।\n'আইস স্টেশন' উপন্যাসটি অস্ট্রেলীয় থ্রিলার লেখক ম্যাথিউ রাইলির লেখা; Source: Boss Hunting\nউপন্যাসটির কেন্দ্রীয় চরিত্র হচ্ছে ক্যাপ্টেন স্কোফিল্ড। বসনীয় যুদ্ধের সময় সার্বরা বন্দি স্কোফিল্ডের চোখ উপড়ে ফেলেছিল, যার ফলে তার চোখের ওপরে একটি স্থায়ী উল্লম্ব চিহ্নের সৃষ্টি হয়েছে। এজন্য তার কল–সাইন হচ্ছে 'স্কেয়ারক্রো' বা 'কাকতাড়ুয়া'। বুদ্ধিমান, সুদর্শন, একটু খাটো স্কোফিল্ড একজন অত্যন্ত দক্ষ রণবিশারদ ও দুর্ধর্ষ সৈনিক। সব ধরনের প্রতিকূল পরিস্থিতি মোকাবেলা করার এক অনন্যসাধারণ গুণ নিয়েই যেন তার জন্ম। কিন্তু তার প্রধান বৈশিষ্ট্য হচ্ছে – প্রখর দেশপ্রেমিক হওয়া সত্ত্বেও সে নিজের দেশের অন্যায়গুলোকে সমর্থন করে না। তার অপর একটি বৈশিষ্ট্য হচ্ছে, নিজের দলের যোদ্ধাদের সে কখনো ফেলে রেখে যায় না। তার নীতিবোধ এবং সহমর্মিতা যেকোনো সংবেদনশীল পাঠকের শ্রদ্ধা কেড়ে নিতে বাধ্য।\nউপন্যাসটির প্রধান দুই সহচরিত্র হচ্ছে গানারি সার্জেন্ট জেনা নিউম্যান এবং ল্যান্স কর্পোরাল এলিজাবেথ গান্ট। বিশালদেহী এবং অঘটনঘটনপটিয়সী জেনার কল–সাইন হচ্ছে 'মাদার', কিন্তু এটি মোটেই তার মাতৃসুলভ বৈশিষ্ট্যের পরিচায়ক নয়। বস্তুত 'মাদার' হচ্ছে তার প্রকৃত কল–সাইন 'মাদার***'–এর সংক্ষিপ্ত রূপ। অন্যদিকে, সুন্দরী, বুদ্ধিমতী এবং স্কোফিল্ডের অনুরাগী এলিজাবেথও যোদ্ধা হিসেবে কারো চেয়ে কোনো অংশে কম নয়, কিন্তু তার সৈনিক জীবন তার অতীতের দুঃখময় জীবনকে ভুলে থাকার একটা মাধ্যম মাত্র।\nঅবশ্য স্কোফিল্ডের বুদ্ধিমত্তা, জেনার দুঃসাহসিকতা কিংবা এলিজাবেথের প্রণয় 'আইস স্টেশনে'র মূল উপজীব্য নয়। উপন্যাসটির সারবস্তু হচ্ছে স্নায়ুযুদ্ধ–উত্তরকালে মার্কিন যুক্তরাষ্ট্রের সঙ্গে তার 'মিত্র' রাষ্ট্রগুলোর প্রকৃত সম্পর্কের বহিঃপ্রকাশ। রাষ্ট্রের কোনো স্থায়ী বন্ধু বা শত্রু নেই, কেবল রয়েছে স্থায়ী স্বার্থ– আন্তর্জাতিক রাজনীতির এই অমোঘ বাণীটি পূর্ণরূপে পরিস্ফুটিত হয়ে উঠেছে উপন্যাসে। একই সঙ্গে রাষ্ট্রগুলো নিজেদের স্বার্থ রক্ষার জন্য কতটা নির্মম হয়ে উঠতে পারে, সেটিরও নমুনা রয়েছে।\nন্যাটোর লোগোতে ইংরেজি ও ফরাসি ভাষায় সংস্থাটির নামের সংক্ষিপ্ত রূপ। ফ্রান্স স্নায়ুযুদ্ধের সময় ন্যাটোর সামরিক কমান্ডের অংশ ছিল না; Source: Wikimedia Commons\nজার্মানি, ফ্রান্স ও ব্রিটেন সকলেই মার্কিন–নেতৃত্বাধীন ন্যাটো জোটের সদস্য এবং মার্কিনিদের ঘনিষ্ঠ সামরিক ও অর্থনৈতিক মিত্র। ব্রিটেনের সঙ্গে মার্কিন যুক্তরাষ্ট্রের সম্পর্ককে আনুষ্ঠানিকভাবেই 'বিশেষ সম্পর্ক' (Special Relationship) হিসেবে অভিহিত করা হয়। স্নায়ুযুদ্ধ–পরবর্তী সময়ে মার্কিন যুক্তরাষ্ট্র এই ইউরোপীয় রাষ্ট্রগুলোর সঙ্গে মিলেই 'নতুন বিশ্ব ব্যবস্থা' (New World Order) প্রতিষ্ঠা করেছে এবং বিশ্বকে নিয়ন্ত্রণ করছে। আপাতদৃষ্টিতে রাষ্ট্রগুলোর মধ্যকার সম্পর্কে সম্প্রীতি আর সহমর্মিতার কোনো অভাব পরিলক্ষিত হয় না।\nকিন্তু উপন্যাসে যে চিত্র ফুটিয়ে তোলা হয়েছে, তাতে দেখা যাচ্ছে যে, বাস্তবতা সম্পূর্ণ ভিন্ন। উপন্যাসে জার্মানি, ফ্রান্স, ব্রিটেন প্রত্যেকেই নিজ নিজ স্বার্থে মার্কিন যুক্তরাষ্ট্রের বিরুদ্ধে এবং একে অপরের বিরুদ্ধে গোপন যুদ্ধে লিপ্ত। প্রতিটি রাষ্ট্রই চেষ্টা করছে অন্যদেরকে পেছনে ফেলে একক আধিপত্য বিস্তার করার জন্য। একদিকে রাষ্ট্রগুলোর প্রতিনিধিরা হাসি হাসি মুখে যৌথ সম্মেলনে অংশগ্রহণ করে মৈত্রী ও ভ্রাতৃত্বের গাঁথা শোনাচ্ছেন, অন্যদিকে একই সময়ে তাদের স্পেশাল ফোর্সগুলো বিশ্বের অগোচরে অ্যান্টার্কটিকায় পরস্পরের বিরুদ্ধে মরণপণ লড়াইয়ে লিপ্ত। একদিকে বিশ্বের দেশে দেশে রাষ্ট্রগুলোর সৈন্যরা যৌথ অভিযান পরিচালনা করছে, অন্যদিকে সকলের অজান্তে এই রাষ্ট্রগুলোর সৈন্যরাই একে অপরের ভূখণ্ডে অনুপ্রবেশ করে অন্তর্ঘাত চালাচ্ছে। আন্তর্জাতিক সম্পর্কের পণ্ডিতরা যে 'রিয়েলপলিটিক'–এর কথা বলে আসছেন, তার প্রকৃষ্ট নমুনা ফুটে উঠেছে এই উপন্যাসে।\nউপন্যাসটি কল্পিত, সুতরাং এতে বর্ণিত কাহিনী বাস্তব নয়। হয়তো উপন্যাসে যেভাবে বর্ণনা করা হয়েছে, মার্কিন যুক্তরাষ্ট্রের সঙ্গে তার মিত্র রাষ্ট্রগুলোর প্রকৃত সম্পর্ক এতটা নাটকীয়ভাবে দ্বান্দ্বিক নয়। হয়তো উপন্যাসের মতো মার্কিন ও ফরাসি কমান্ডোরা বাস্তবে সকলের অগোচরে একে অপরের বিরুদ্ধে যুদ্ধে লিপ্ত হয় না (অবশ্য এরকম যে বাস্তবে একেবারেই ঘটে না, এটির নিশ্চয়তাও কেউ দিতে পারবে না)। কিন্তু মার্কিন যুক্তরাষ্ট্র ও তার মিত্র রাষ্ট্রগুলো যে নিজ নিজ স্বার্থে অপরের স্বার্থকে জলাঞ্জলি দিতে সক্ষম, সেটি বলার অপেক্ষা রাখে না।\n'আইস স্টেশন' উপন্যাসটির একটি প্রচ্ছদ; Source: Kiwi West Buy\nউদাহরণস্বরূপ, জার্মানি ও ফ্রান্স মার্কিন যুক্তরাষ্ট্রের ইরাক আক্রমণ সমর্থন করেনি। যুক্তরাষ্ট্রের ইচ্ছের বিরুদ্ধে গিয়ে জার্মানি রাশিয়ার সঙ্গে 'নর্ডস্ট্রিম–২' গ্যাস পাইপলাইন নির্মাণ করছে। যুক্তরাষ্ট্রের বর্তমান নীতিকে উপেক্ষা করে ব্রিটেন তুরস্কের সঙ্গে ঘনিষ্ঠ কৌশলগত সম্পর্ক গড়ে তুলছে। অর্থাৎ, বাস্তবে হয়তো মার্কিন যুক্তরাষ্ট্র ও তার মিত্র রাষ্ট্রগুলোর কমান্ডোরা পরস্পরের বিরুদ্ধে গোপনে যুদ্ধ করে না, কিন্তু রাষ্ট্রগুলো নিয়মিত অপরের স্বার্থবিরোধী কাজ করে থাকে। আন্তর্জাতিক রাজনীতির এই বাস্তবতাকে লেখক উপন্যাসে স্পষ্টভাবে ফুটিয়ে তুলেছেন।\nএর বাইরে উপন্যাসে এমন আরো কিছু বিষয়বস্তু তুলে ধরা হয়েছে, যেগুলো মার্কিন যুক্তরাষ্ট্রের (বা অন্য কোনো রাষ্ট্রের) মোটেই স্বস্তিকর নয়। এরকম একটি বিষয়বস্তু হচ্ছে সশস্ত্রবাহিনীর ওপর নিয়ন্ত্রণ বজায় রাখার জন্য সরকারগুলোর অনুসৃত পন্থা। উপন্যাসে দেখানো হয়েছে, মার্কিন সরকার তাদের সশস্ত্রবাহিনীর সদস্যদের বিশ্বাস করে না, এবং এজন্য নিজেদের সশস্ত্রবাহিনীর মধ্যেই তারা গুপ্তচর মোতায়েন করে রেখেছে। যদিও উপন্যাসে এই বিষয়কে চরম রূপ দেয়া হয়েছে, কিন্তু বাস্তবেও এই ধরনের ঘটনা ঘটে থাকে। উদাহরণস্বরূপ, সোভিয়েত সশস্ত্রবাহিনীতে প্রকাশ্যেই প্রতি ইউনিটে রাজনৈতিক 'কমিশার' নিযুক্ত করা হতো, যাদের মূল দায়িত্ব ছিল ক্ষমতাসীন কমিউনিস্ট সরকারের প্রতি সাধারণ সৈন্যদের রাজনৈতিক আনুগত্য নিশ্চিত করা। মার্কিন ও অন্যান্য সশস্ত্রবাহিনীর অভ্যন্তরেও যে সরকারের এরকম 'চর' নেই, সেটি নিশ্চিত করে বলা সম্ভব নয়।\nউপন্যাসের আরেকটি বিষয়বস্তু হচ্ছে রাষ্ট্রের অভ্যন্তরে গোয়েন্দা সংস্থাগুলোর আধিপত্য। এতে দেখা যায়, মার্কিন গোয়েন্দা সংস্থাগুলো যুক্তরাষ্ট্রের অভ্যন্তরেই খুন এবং অপহরণের মতো কর্মকাণ্ডে জড়িত, কিন্তু এজন্য তাদেরকে কোনো জবাবদিহিতা করতে হচ্ছে না। যারা এই ব্যবস্থার বিরুদ্ধে রুখে দাঁড়ানোর চেষ্টা করছে, তাদেরকে সরিয়ে দেয়া হচ্ছে। এই পরিস্থিতিতে গোয়েন্দা সংস্থাগুলো কার্যত মাত্রিউশকা পুতুলের মতো 'রাষ্ট্রের অভ্যন্তরে রাষ্ট্র' হয়ে উঠছে। উপন্যাসের এই বিবরণীর সঙ্গে বাস্তবতার খুব একটা পার্থক্য নেই। মার্কিন যুক্তরাষ্ট্রে অন্তত ১৬টি গোয়েন্দা সংস্থা রয়েছে, এবং এদের কার্যকলাপ উপন্যাসে বর্ণিত কার্যকলাপের মতোই। মার্কিন গোয়েন্দা সংস্থাগুলো যেভাবে যুক্তরাষ্ট্রের সাধারণ নাগরিকদের ওপর নজরদারি করে এবং নীতিনির্ধারণের ক্ষেত্রে যেভাবে প্রভাব খাটায়, সেটি এখন অনেকটা 'উন্মুক্ত রহস্যে' (open secret) পরিণত হয়েছে।\nএডওয়ার্ড স্নোডেন মার্কিন গোয়েন্দা সংস্থাগুলো কীভাবে জনসাধারণের ওপর নজরদারি করে, সেটি ফাঁস করে দিয়েছিলেন। ফলে তিনি এখন দেশছাড়া; Source: Deutsche Welle\nউপন্যাসে পরিস্ফুটিত হওয়া আরেকটি গুরুত্বপূর্ণ বিষয়বস্তু হচ্ছে রাষ্ট্রের কার্যকলাপের লাগাম টেনে ধরার ক্ষেত্রে সাংবাদিকতার ভূমিকা। কাহিনীতে দেখানো হয়েছে, কীভাবে একজন তদন্তকারী সাংবাদিক স্বতঃপ্রণোদিত হয়ে কোনো গুরুত্বপূর্ণ বিষয়ে তদন্ত করে সেই বিষয়ে প্রকৃত সত্য উদঘাটন করতে পারে এবং এর ফলে সরকারের কার্যকলাপের ওপর কী ধরনের প্রভাব পড়তে পারে। বাস্তবেও সত্য উদঘাটনের ক্ষেত্রে তদন্তভিত্তিক সাংবাদিকতার (investigative journalism) গুরুত্ব অসীম। 'ওয়াটারগেট কেলেঙ্কারি'র মতো বিশ্ব কাঁপানো ঘটনাগুলোর ক্ষেত্রে এই ধরনের সাংবাদিকতার ভূমিকা ছিল প্রণিধানযোগ্য।\nএই বিষয়গুলোকে উপন্যাসের কাহিনীর সঙ্গে সংযুক্ত করে রাইলি তার উপন্যাসটিকে বাস্তবমুখী করে তুলেছেন। সাধারণ কোনো থ্রিলারের সঙ্গে রাইলির থ্রিলারের পার্থক্য এখানেই। কেবল উত্তেজনাপূর্ণ ও রহস্যময় ঘটনা বর্ণনার মধ্যে রাইলির উপন্যাসটি সীমাবদ্ধ থাকেনি, বরং সেটিতে আন্তর্জাতিক ও অভ্যন্তরীণ রাজনীতির কতিপয় গুরুত্বপূর্ণ দিককে চমৎকার ভঙ্গিতে ফুটিয়ে তোলা হয়েছে।\nউপন্যাসটির সর্বশেষ চমকপ্রদ বৈশিষ্ট্য হচ্ছে, যুদ্ধকৌশল, অত্যাধুনিক সামরিক সরঞ্জাম এবং রক্তাক্ত সংঘাত নিয়ে উপন্যাসের কাহিনীটি রচিত হলেও এটি যান্ত্রিক বিবরণীতে পরিণত হয়নি। বরং ছোট্ট মেয়ে ক্রিস্টির সঙ্গে বাচ্চা সীল ওয়েন্ডির বন্ধুত্ব, ক্রিস্টিকে রক্ষার জন্য মেরিন বাক রাইলির আত্মত্যাগ, নিশ্চিত মৃত্যুর মুখে জেনার অসম সাহসিকতা, স্কোফিল্ড ও এলিজাবেথের সুপ্ত প্রেম– এগুলো উপন্যাসে একটি মানবিক উপাদান সংযুক্ত করেছে। এর মধ্য দিয়ে টেকনো–থ্রিলারটি পূর্ণরূপ লাভ করেছে। এজন্য সামগ্রিকভাবে, রোমাঞ্চ ও রহস্যপ্রেমীদের জন্য 'আইস স্টেশন' একটি অবশ্যপাঠ্য স্বরূপ।\nThis isaBengali review article about Ice Station,atechno-thriller written by Matthew Reilly.\nFeatured image: Future of the Force


ওয়েবডেস্ক: ইজরায়েলের একটি সংস্থা হোয়াটসঅ্যাপের কথোপকথনের ওপর বাধা তৈরি করতে সক্ষম হয়েছে। নিরাপত্তার বেড়াজাল টপকে তৃতীয় কোনো সংস্থা হোয়াটসঅ্যাপ ব্যবহারকারীদের মোবাইলে বা ডিভাইসে স্পাইওয়্যার ঢুকিয়ে দিতে সক্ষম হচ্ছে। এই তথ্য স্বীকার করেছে হোয়াটসঅ্যাপ।\nইজরায়েলের সংস্থাটি মোবাইলে ম্যালওয়্যার ঢুকিয়ে দিতে সক্ষম হচ্ছে। ফলে হোয়াটসঅ্যাপ কল সম্পর্কে যাবতীয় তথ্য পেয়ে যাওয়া কোনো ব্যাপার নয়।\nফিনান্সিয়াল টাইমসের রিপোর্ট অনুযায়ী, ইজরায়েল-ভিত্তিক একটি গ্রুপ রয়েছে এই স্পাইওয়্যার হোয়াটসঅ্যাপের পেছনে। তবে ঠিক কারা আছে এই আক্রমণের পিছনে, সে বিষয়ে কোনো নাম স্পষ্ট করে বলা হয়নি।\nজানেন কি, কী ভাবে এই কোড ডিভাইসে ইনস্টল করা হচ্ছে?\nআরও পড়ুন – অন্য মহিলাদের দিকে তাকালে কাজল ঠিক কী বলেন! ‘দে দে প্যায়ার দে’ মুক্তি পাওয়ার আগে জানালেন অজয় দেবগন\nহ্যাকাররা ব্যবহারকারীকে ফোন করে এই কোড ইনস্টল করছে। শুধু ফোন ধরলেই নয়। ওই কলের কোনো উত্তর না দেওয়া হলেও এই কোড ইনস্টল হয়ে যাচ্ছে। এমনকী আসা সেই কলের কোনো তথ্যও থাকছে না। স্বয়ংক্রিয় ভাবে তা তালিকা থেকে মুছে যাচ্ছে। ফলে প্রমাণহীন। একটি নির্দিষ্ট ক্রমের মাধ্যমের এই ভয়ংকর কোড কার্যকর হয়ে যাচ্ছে।\nএর ফলে ব্যবহারকারীর মোবাইলটির নিরাপত্তা বিঘ্নিত হচ্ছে। এই নিরাপত্তা ভাঙছে আইফোন আর অ্যানড্রয়েড সব ফোনের ক্ষেত্রেই।\n২.১৯.১৩৪ ভার্সানের অ্যানড্রয়েড ও ২.১৯.৫১ ভার্সানের আইওএস ফোনের হোয়াটসঅ্যাপ, ২.১৯.৪৪ ভার্সানের অ্যানড্রয়েড ও ২.১৯.৫১ ভার্সানের আইওএস ফোনের হোয়াটসঅ্যাপ বিজনেস ক্ষতিগ্রস্ত হচ্ছে। সঙ্গে ২.১৮.৩৪৮ ভার্সানের উইন্ডোস ফোনেও হোয়াটসঅ্যাপ ক্ষতিগ্রস্ত হচ্ছে।\nএই বিষয়ে হোয়াটসঅ্যাপ একটি উপায় বের করেছে। হোয়াটসঅ্যাপ আপডেট করার ব্যাপারে বিশ্বের প্রত্যেক ব্যবহারকারীর কাছে হোয়াটসঅ্যাপ সংস্থাটি বার্তা পাঠিয়েছে। সঙ্গে মোবাইল অপারেটিং সিস্টেমও আপডেট করার কথা বলা হয়েছে।\nহ্যাকাররা খুব সহজেই হোয়াটসঅ্যাপের এন্ড টু এন্ড ইনস্ক্রিপশন ভেঙে ফেলছে। এই এন্ড টু এন্ড ইনস্ক্রিপশনের অর্থ হল হোয়াটস অ্যাপের মাধ্যমে পাঠানো বার্তা এক মাত্র প্রেরক আর গ্রাহক ছাড়া আর কেউই পড়তে পারবে না। এমনকী হোয়াটসঅ্যাপও না। সেই দাবিই ভুল প্রমাণিত হয়ে গেল হ্যাকারদের এই ক্রিয়াকলাপের মাধ্যমে।\nআধার নম্বরে পিএফ লিঙ্ক করার ৪টি সহজ পদ্ধতি\nহোয়াটসঅ্যাপ কী কী নতুন ফিচার আসতে চলেছে, এক ঝলকে দেখে নিন


রোহিঙ্গা ইস্যুতে হাসিনা-থিন সিন বৈঠক চায় জাতিসংঘ – প্রিয়দেশ\nরোহিঙ্গা ইস্যুতে হাসিনা-থিন সিন বৈঠক চায় জাতিসংঘ > বাংলাদেশ > রোহিঙ্গা ইস্যুতে হাসিনা-থিন সিন বৈঠক চায় জাতিসংঘ\nপ্রধানমন্ত্রী শেখ হাসিনা ও মিয়ানমারের প্রেসিডেন্ট থিন সিনের মধ্যে দ্বিপক্ষীয় বৈঠককে উৎসাহিত করছে জাতিসংঘ। দুই দেশের মধ্যে রোহিঙ্গা ইস্যুর আশু সমাধান কামনা করছে সংস্থাটি।\nজাতিসংঘের উচ্চ পর্যায়ের নেতারা বিষয়টি পর্যবেক্ষণ করছেন বলে দায়িত্বশীল একটি সূত্র জানিয়েছে।\nআগামী মঙ্গলবার (২৫ সেপ্টেম্বর) শুরু হচ্ছে জাতিসংঘের সাধারণ পরিষদের আলোচনা। প্রথা অনুযায়ী জাতিসংঘ সনদে প্রথম স্বাক্ষরকারী দেশ ব্রাজিল ও যুক্তরাষ্ট্রের রাষ্ট্রপ্রধানদের বক্তৃতার মধ্য দিয়ে সাধারণ পরিষদের আলোচনা শুরু হবে। প্রধানমন্ত্রী শেখ হাসিনা বক্তব্য রাখবেন ২৭ সেপ্টেম্বর (বৃহস্পতিবার ) সন্ধ্যা সাড়ে ৬ টায়।\nদীর্ঘদিনের রেওয়াজ অনুযায়ী সেপ্টেম্বর মাসের তৃতীয় সপ্তাহে জাতিসংঘের নতুন অধিবেশন শুরু হয়। ৬৭তম অধিবেশনের বিভিন্ন প্লেনারি সেশন শুরু হয়েছে গত মঙ্গলবার।\nপ্রধানমন্ত্রী শেখ হাসিনার ভাষণের সময় সম্পর্কে জাতিসংঘে নিযুক্ত বাংলাদেশের স্থায়ী প্রতিনিধি ড. এ কে আবদুল মোমেন বাংলানিউজকে জানিয়েছেন, প্রধানমন্ত্রীর ভাষণের দিন ঠিক থাকলেও সময়ের পরিবর্তন হওয়া অস্বাভাবিক নয়।\nদ্বিপক্ষীয় বৈঠক তিনি জানিয়েছেন, প্রধানমন্ত্রী শেখ হাসিনা ও মিয়ানমারের প্রেসিডেন্ট থিন সিনের মধ্যে দ্বিপক্ষীয় বৈঠকটি হবে সবচেয়ে গুরুত্বপূর্ণ। এ ব্যাপারে জাতিসংঘ কর্তৃপক্ষ তাদের আগ্রহ ও উৎসাহের কথা তাকে জানিয়েছেন।\nজাতিসংঘের সাধারণ পরিষদের অধিবেশন ১৮ ডিসেম্বর পর্যন্ত চলবে। আর সাধারণ পরিষদের বিতর্ক চলবে ২৫ সেপ্টেম্বর থেকে আগামী ১ অক্টোবর পর্যন্ত। বিশ্বের ১৯৩টি দেশের প্রতিনিধিরা এবারের সাধারণ পরিষদে অংশ নেবেন। এর মধ্যে রাষ্ট্র ও সরকার প্রধান থাকবেন ১৭২টি দেশের।\nএবারের সাধারণ পরিষদের অধিবেশনে এই প্রথমবারের মতো ‘আইনের শাসন’ শীর্ষক উচ্চ পর্যায়ের আলোচনা হবে। এতে ১০৫ জন বক্তার মধ্যে ৪০ জন রাষ্ট্রপ্রধান বক্তব্য রাখবেন। এই মূল বিষয়ের ওপরেই এবারের সাধারণ পরিষদের অধিবেশন অনুষ্ঠিত হবে এবং বিভিন্ন বিষয় গুরুত্ব পাবে।\nজাতিসংঘ মহাসচিব বান কি মুনের ‘আইনের শাসন’ ইউনিটের পরিচালক এড্রিক সেলাস ৬৭তম অধিবেশন-পূর্ব এক সংবাদ সম্মেলনে বলেন, “আইনের শাসনকে তিনটি মৌলিক মানদণ্ডে ভাগ করা হয়েছে। ১. শান্তি, ২. নিরাপত্তা ও উন্নয়ন, ৩. মানবাধিকার। তিনি বলেছেন, “এসব শক্তিশালী করার মাধ্যমেই আমরা বহুপক্ষীয় সম্পর্ক জোরদার করি।”\nউল্লেখ্য, জাতিসংঘের ৬৭তম অধিবেশনের সভাপতি নির্বাচিত হয়েছেন সার্বিয়ার পররাষ্ট্রমন্ত্রী ভুক জেরেমি।


যেন আকাশ ছুঁল অগ্নিশিখা! ১হাজার পরিবারকে স্থানান্তর, ইন্দোনেশিয়ার তেল সংশোধনাগারে বিধ্বংসী আগুন! | Indonesian Oil Refinery Massive Fire almost Flames Shoot into Sky Over 1000 Residents Evacuated – News18 Bangla\nযেন আকাশ ছুঁল অগ্নিশিখা! ১হাজার পরিবারকে স্থানান্তর, ইন্দোনেশিয়ার তেল সংশোধনাগারে বিধ্বংসী আগুন!\nMassive Fire Engulfs Indonesian Oil Refinery\nএর জন্য দেশে জ্বালানি তেলের কোনও সঙ্কট তৈরি হবে না, আশ্বস্ত করেছেন কর্তৃপক্ষ৷\nLast Updated : March 29, 2021, 19:43 IST\n#ইন্দোনেশিয়ার: বৃহত্তম তেল সংশোধনাগারে ভয়ঙ্কর অগ্নিকাণ্ডের ঘটনা ঘটে৷ সোমবার বীভৎস বিস্ফোরণের শব্দে কেঁপে ওঠে তেল সংশোধনাগারের আশপাশের এলাকা৷ তারপর আগুনের লেলিহান শিখায় গ্রাস করতে থাকে সবকিছু৷ এতটাই ভয়বহ সেই আগুন যে এক ঝলকে মনে হতে থাকে আকাশ পর্যন্ত পৌঁছে যাচ্ছে আগুনের শিখা! পশ্চিম জাভায় অবস্থিত বালোগান সংশোধনাগারটি সরকারি তেল সংস্থার পার্টামিনার৷ এত জোড়াল আওয়াজ শুনে ভেবেছিলাম বিধ্বংসী ঝড়ে সব লন্ডভন্ড হল বুঝি৷ বলছেন স্থানীয় বাসিন্দা রুমাঞ্জি৷ তিনি বলেন যে আওয়াজ শুনে তিনি জানলার বাইরে তাকাতেই দেখেন দাউদাউ করে জ্বলছে আগুন৷ এবং সেই আগুন যেন আকাশ ছুঁয়ে ফেলেছে!\nএই ঘটনায় কমপক্ষে ৫ জন গুরত্বর আহত হয়েছেন৷ তড়িঘড়ি স্থানীয় ১হাজার পরিবারকে অন্যত্র সরানো হয়েছে৷ স্থানীয় সংবাদমাধ্যম সূত্রের খবর ১ জনের মৃত্যু হয়েছে৷ তবে আগুনে পুড়ে নয়, বিস্ফোরণের আওয়াজে হার্ট অ্যাটাক হয় সেই ব্যক্তির৷ ১৫ জন জখম হয়েছেন এবং আরও ৩ জনের খোঁজ চলছে৷\nবিস্ফোরণ ও অগ্নিকাণ্ডের পরপরই তেল সংশোধনাগারে কাজ সাময়িকভাবে বন্ধ রাখা হয়েছে৷ আগুন নেভানোর সব চেষ্টা করা হচ্ছে৷ জানিয়েছেন পার্টামিনার প্রেসিডেন্ট ডিরেক্টর নিকি ওয়াইদিয়াবতি৷\nআরও পড়ুন Himachal Pradesh Fire: মধ্যরাতে ভয়াবহ আগুন, একসঙ্গে পুড়ে মৃত্যু বাড়ির সকলের, মৃত ১০টি গবাদি পশু\nকী কারণে এভাবে আগুন লাগল, তা জানা যায়নি ঠিকই, তবে তেল সংস্থার পক্ষ থেকে জানানো হয়েছে যে, বর্জ্রবিদ্যুৎ সব ঝড় হয়৷ তারপর এভাবে আগুন লেগে যায়৷ সোমবার বিকেলের মধ্যে আগুন নিয়ন্ত্রণে আনা সম্ভব হলেও, তা নেভানো যায়নি৷\nএর জন্য দেশে জ্বালানি তেলের কোনও সঙ্কট তৈরি হবে না, আশ্বস্ত করেছেন কর্তৃপক্ষ৷ কারণ প্রচুর তেল মজুত রয়েছে৷ ফলে তেলের সঙ্কট নিয়ে কোনও রকম আশঙ্কাকে উড়িয়ে দিয়েছেন পার্টামিনার লজিস্টিকস এবং ইনফ্রাস্ট্রাকচার ডিরেক্টর মুল্যনো৷\nঅন্যদিকে পরিবেশবিদরা এধরণের দুর্ঘটনা নিয়ে প্রশ্ন তুলছেন৷ গ্রিনপিস ইতিমধ্যেই দুর্ঘটনার তদন্তের দাবি করেছে৷ কোনওভাবে যদি অবহেলা ও নিরাপত্তার লঙ্ঘনের প্রমাণ মেলে তাহলে সরকারি সংস্থার বিরুদ্ধে গুরুতর অভিযোগ আনা হবে বলে জানিয়েছে গ্রিনপিস৷ এই সংশোধনাগারে প্রতিদিন ১২৫০০০ ব্যারেল তেল সংশোধিত হয়৷ জাকার্তার থেকে প্রায় ২০০ কিমি দূরে অবস্থিত এই তেল সংশোধনাগার৷\nFirst published: March 29, 2021, 19:34 IST


সোনারগাঁওয়ে জুনিয়র বৃত্তি পরিক্ষার পুরষ্কার বিতরণ অনুষ্ঠিত। - সোনারগাঁও সময়\nসোনারগাঁওয়ে জুনিয়র বৃত্তি পরিক্ষার পুরষ্কার বিতরণ অনুষ্ঠিত।\nHome সোনারগাঁও সোনারগাঁওয়ে জুনিয়র বৃত্তি পরিক্ষার পুরষ্কার বিতরণ অনুষ্ঠিত।\nসোনারগাঁ প্রতিনিধি: সোনারগাঁ ফাউন্ডেশন উদ্যোগে জুনিয়র বৃত্তি পরীক্ষার সনদপত্র ও পুরস্কার বিতরণ অনুষ্ঠান অনুষ্ঠিত হয়েছে। আজ (১ লা অক্টোবর) মঙ্গলবার বিকেলে সোনারগাঁ উপজেলা অডিটরিয়ামে এ পুরস্কার বিতরণ করা হয়। অনুষ্ঠানে প্রধান অতিথি হিসেবে উপস্থিত ছিলেন, ঢাকা বিভাগের অতিরিক্ত কমিশনার রাজস্ব মো. নুরুন্নবী। প্রধান আলোচক ছিলেন নারায়ণগঞ্জ জেলা প্রশাসক জসীম উদ্দিন।\nসোনারগাঁ উপজেলা নির্বাহী অফিসার অঞ্জন কুমার সরকারের সভাপতিত্বে বিশেষ অতিথি ছিলেন অতিরিক্ত জেলা প্রশাসক শিক্ষা ও আইসিটি রেহেনা আক্তার, সোনারগাঁ উপজেলা সহকারী কমিশনার ভূমি মো. নাজমুল হুসেইন, সোনারগাঁ থানার ওসি মনিরুজ্জামান, উপজেলা মাধ্যমিক শিক্ষা অফিসার সাইফুল ইসলাম প্রধান, মাধ্যমিক একাডেমিক সুপারভাইজার কাজল চন্দ্র পাল প্রমুখ। পরে সোনারগাঁয়ের ৩১ টি স্কুলের ৮১ জন বৃত্তিপ্রাপ্ত শিক্ষার্থীদের মাঝে ক্রেস্ট ও সনদপত্র বিতরণ করা হয়। '+relatedTitles[r]+'';if(r


সরঞ্জাম আছে, পানি নেই! - ALOKITO UKHIYA সরঞ্জাম আছে, পানি নেই! - ALOKITO UKHIYA\nমহামারী আকারে ছড়িয়ে পড়া করোনাভাইরাস প্রতিরোধে আটঘাট বেঁধে নেমেছে পৃথিবীবাসী। আক্রান্ত হওয়া থেকে বাঁচতে দেশে দেশে পালিত হচ্ছে ব্যাপক সচেতনতামূলক কর্মসূচি। প্রশাসনের পক্ষ থেকেও দৃশ্যমান হয়েছে বেশ কিছু গঠনমূলক আয়োজন।\nএরই ধারাবাহিকতায় কক্সবাজার পৌর প্রশাসনের উদ্যোগে ঘটা করে হাত ধোয়ার সাজসরঞ্জাম পথের মোড়ে মোড়ে স্থাপন করা হয়। কিন্তু সমস্যা হলো স্থাপিত পানির চৌবাচ্চায় কোনো পানি নেই। একারণে পথচারীরা হাত ধৌত করতে গিয়ে প্রতারিত হচ্ছেন। বিড়ম্বনার শিকার হচ্ছেন। এ ঘটনায় পথচারীরা পৌর কর্তৃপক্ষের প্রতি ক্ষুব্ধ প্রতিক্রিয়াও জানাচ্ছেন। শুধু তাই নয়- খোদ পৌরসভার সামনে পানির যে চৌবাচ্চাটি রাখা আছে সেটিতেই কোনো পানি নেই।


Clear unhappiness in Raj Bhavan's statement as Governor gets no copter for Farakka visit dgtl - Anandabazar\nClear unhappiness in Raj Bhavan's statement as Governor gets no copter for Farakka visit dgtl\n১৪ নভেম্বর, ২০১৯, ২১:১২:৩৬\nশেষ আপডেট: ১৪ নভেম্বর, ২০১৯, ২১:২৪:০৩\nমেলেনি কপ্টার, অসন্তোষ স্পষ্ট রাজভবনের বিবৃতিতে, সড়কপথে ফরাক্কা যাচ্ছেন রাজ্যপাল\nআবার অসন্তোষের আভাস রাজভবনের বিবৃতিতে। মুখ্যমন্ত্রী-সহ প্রায় গোটা রাজ্য প্রশাসনের বিরুদ্ধে অসহযোগিতার অভিযোগ তোলা হল প্রকারান্তরে। রাজ্য সরকার কপ্টারের ব্যবস্থা না করায় এক দিনে ৬০০ কিলোমিটার সড়ক পথে যাতায়াত করতে হবে রাজ্যপালকে— বৃহস্পতিবার একটি বিবৃতি প্রকাশ করে এমনই জানিয়েছে রাজভবন। মুখ্যমন্ত্রীর উত্তরের অপেক্ষায় রয়েছেন রাজ্যপাল— এমনও জানানো হয়েছে রাজভবনের বিবৃতিতে।\nশুক্রবার রাজ্যপাল জগদীপ ধনখড় এবং তাঁর স্ত্রী সুদেশ ধনখড় ফরাক্কার একটি কলেজের অনুষ্ঠানে যোগ দিতে যাবেন বলে রাজভবনের তরফে জানানো হয়েছে। বৃহস্পতিবার বিকেলে প্রকাশিত বিবৃতিতে জানানো হয়েছে, বেলা ১২টা ২০-র মধ্যে মুর্শিদাবাদের উত্তরতম প্রান্তের ওই কলেজটিতে পৌঁছনোর কথা রাজ্যপালের। তাই ভোর ৫টায় তিনি রাজভবন থেকে রওনা দেবেন। রাজভবন জানিয়েছে, ফেরার পথে রাজ্যপাল প্রথমে বীরভূমের জেলা সদর সিউড়িতে যাবেন এবং সার্কিট হাউসে কিছু ক্ষণ থাকবেন। সেখান থেকে বর্ধমান সার্কিট হাউস হয়ে রাত ১০টায় রাজ্যপাল এবং তাঁর স্ত্রী রাজভবনে ফিরবেন।\nএক দিনে সড়ক পথে এই ভাবে ৬০০ কিলোমিটার রাজ্যপালকে যাতায়াত করতে হবে রাজ্য সরকার কপ্টার না দেওয়ায়— বিবৃতিতে এমনই জানানো হয়েছে রাজভবনের তরফে। সময় মতোই কপ্টার চেয়ে চিঠি দেওয়া হয়েছিল, কিন্তু এখনও পর্যন্ত কোনও ইতিবাচক সাড়া মেলেনি— বৃহস্পতিবার সন্ধ্যায় রাজভবনের বয়ান এ রকমই। বিবৃতিতে রাজভবন আরও জানিয়েছে যে, কপ্টার না পাওয়ার বিষয়টি রাজ্যের মুখ্যসচিবকে জানানো হয়েছে, জানানো হয়েছে মুখ্যমন্ত্রীকেও। উত্তরের প্রতীক্ষা চলছে বলেও লেখা হয়েছে।\nআরও পড়ুন: পিকের ছকে প্রাণপণে ময়দানে তৃণমূল, উপনির্বাচনেও আলাদা ইস্তাহার খড়্গপুর-কালিয়াগঞ্জের জন্য\nশুক্রবার ভোর ৫টায় রওনা হওয়ার কথা রাজ্যপালের। বৃহস্পতিবার সন্ধ্যা পর্যন্তও কপ্টার পাওয়ার খবর পৌঁছয়নি রাজ ভবনে। সুতরাং কপ্টার যে আর মিলবে না, তা রাজভবনের কাছে স্পষ্ট। কারণ কোনও গ্রামীণ এলাকায় হেলিকপ্টার নামাতে হলে কয়েক দিন আগে থেকে প্রস্তুতি নিতে হয়, হেলিপ্যাড বানিয়ে রাখতে হয়। এ ক্ষেত্রে সে সব কিছুই হয়নি। সুতরাং রাজ্যপাল যে গাড়িতেই যাবেন, তা মোটামুটি নিশ্চিত। কিন্তু একাধিক স্তরে জানানো সত্ত্বেও যে রাজ্যপাল কপ্টার পেলেন না এবং কোনও কোনও ক্ষেত্রে যে উত্তরও পেলেন না, বিবৃতিতে সে কথা খুব স্পষ্ট করে তুলে ধরল রাজভবন।\nআরও পড়ুন: ন’বছর পর প্রেসিডেন্সির ক্ষমতায় আসতে চলেছে এসএফআই\nএর আগে রাস উৎসবে যোগ দিতে রাজ্যপালের শান্তিপুর সফরের জন্য সরকারের কাছে হেলিকপ্টার চেয়েছিল রাজভবন। প্রশাসনিক কারণে সরকার তা দিতে পারবে না বলায় রাজ্যপালের অসন্তোষ জানিয়ে নবান্নকে পাল্টা চিঠি দেওয়া হয়।\nসত্যিই ৩৫৬? নাকি শুধু চাপ বাড়ানো? সুর কিন্তু বদলে গিয়েছে বিজেপির\n‘একটু বাড়াবাড়ি হচ্ছে, আমরা কি চাকর!’, রাজ্যপালকে পাল্টা নিশানা মুখ্যমন্ত্রীর\nকোভিড-সেন্টার অমিল, দেহ পোড়ানো যাচ্ছে না, অনুযোগ মমতার\nভার্চুয়াল বৈঠকে উপাচার্যদের অনুপস্থিতি নিয়ে তোপ রাজ্যপালের, পাল্টা পার্থর


যুক্তরাষ্ট্র নয়, দ্রততম সুপার কম্পিউটার এখন চীনের | বিজ্ঞান পরিবেশ | DW | 22.06.2013\nযুক্তরাষ্ট্র নয়, দ্রততম সুপার কম্পিউটার এখন চীনের\nচীন এগোচ্ছে৷ অর্থনীতি এবং বিজ্ঞান-প্রযুক্তিতে দেশটির অগ্রগতি চোখে পড়ার মতো৷ আর এবার সুপার কম্পিউটারেও চীন পেলো সেরা হওয়ার গৌরব৷ বিশ্বের দ্রুততম সুপার কম্পিউটারটি এখন চীনের৷ স্বাভাবিকভাবেই সেটা চাট্টিখানি কথা নয়!\nটপফাইভহান্ড্রেড-এর কাজই হলো সবচেয়ে শক্তিশালী, সবচেয়ে দ্রুতগতির কম্পিউটারের খুঁটিনাটি জানানো৷ সোমবার তাদের মাধ্যমেই জানা গেল যুক্তরাষ্ট্রের চীনের কাছে পিছিয়ে পড়ার কথা৷ ২০১০ সাল থেকে বিশ্বের দ্রুততম সুপার কম্পিউটারের মর্যাদা পেয়ে আসছিল যুক্তরাষ্ট্রের সুপার কম্পিউটার৷ গতি ছিল প্রতি সেকেন্ডে ১৭ দশমিক ৫৯ পেটাফ্লপস৷ চীনের ন্যাশনাল ইউনিভার্সিটি অফ ডিফেন্স টেকনোলজির তৈরি সুপার কম্পিউটারের কাছে সেটা এখন নস্যি৷ তিয়ানহে-টু'র গতি প্রায় দ্বিগুন, ৩৯ দশমিক ৮৬ পেটাফ্লপস!\nসুপার কম্পিউটার তৈরিতে ওস্তাদ চীন!\nসুপার কম্পিউটার জগতে চীন অবশ্য আগেও সেরার আসনে ছিল৷ ২০১০ সালের আগে সে দেশের তিয়ানহে-ওয়ানই ছিল বিশ্বের দ্রততম৷ জাপান কেড়ে নিয়েছিল সেই কৃতিত্ব৷ কমিউনিস্ট শাসিত দেশটি আবার সবার ওপরে উঠতে বেশি সময় নেয়নি৷ যুক্তরাষ্ট্রকে পেছনে ফেলার জন্য তিন বছর আর এমন কী! বিজ্ঞান-প্রযুক্তিতে চীনের এমন জয়কে হঠাৎ পাওয়া সাফল্য ভাবলে ভুল হবে৷ দেশটি যুক্তরাষ্ট্র, ইউরোপ আর জাপানকে পেছনে ফেলার জন্য বিনিয়োগ বাড়িয়ে আসছে কয়েক বছর ধরেই৷\nসেরা সুপারকম্পিউটার জার্মানিতে\nবিশ্বের সেরা ১০টি সুপারকম্পিউটারের সর্বশেষ তালিকায় জার্মানির দুটি যন্ত্র স্থান পেয়েছে৷ তার মধ্যে একটি আবার ইউরোপের সেরা৷ এমন কম্পিউটারের ক্ষমতা, তার কাজের প্রয়োগ ও ভবিষ্যৎ উন্নতির সম্ভাবনা সম্পর্কে আগ্রহ বাড়ছে৷ (19.11.2012)\nকি-ওয়ার্ডস যুক্তরাষ্ট্র নয়, দ্রততম সুপার কম্পিউটার, চীন, অর্থনীতি, বিজ্ঞান-প্রযুক্তি, যুক্তরাষ্ট্র, ইউরোপ, বিনিয়োগ


Speed up internet 2021 | Speed up internet - ইন্টারনেট এর গতি বাড়িয়ে নিন\nSpeed up internet – প্রত্যেকেই দ্রুত ইন্টারনেট চায় । বাংলাদেশের প্রেক্ষাপটে দ্রুত গতির ইন্টারনেট পাওয়া খুব কঠিন । তাহলে আপনি কি দ্রুত গতির ইন্টারনেট ব্যবহার করতে পারবেন না ? কিংবা আপনার ইন্টারনেট এর গতি বাড়ানোর কোনো উপায় কি নেই?\nহ্যা, উপায় আছে , আপনি কিছু কিছু পদক্ষেপ নিয়ে আপনার ইন্টারনেট এর গতি বাড়াতে পারেন।যারা রাউটার ব্যবহার করে থাকেন তারা নিচের স্টেপ গুলো অনুসরণ করে ইন্টারনেট এর গতি কিছুটা বাড়িয়ে নিতে পারেন ।\nনিচের স্টেপগুলো যথাযত ভাবে অনুসরণ করুন :\nআপনার ডেটা ক্যাপটি বিবেচনা করুন:\nডেটা ক্যাপগুলি হ্রাসযোগ্য ইন্টারনেট গতি অর্জনের বৃহত্তম অপরাধীদের মধ্যে একটি। আইএসপিগুলি আপাত কারণে তাদের তথ্য ক্যাপগুলি প্রচার করে না, তবে তারা আপনার সংযোগের পাশাপাশি সমালোচনা করতে পারে mess\nএকটি ফ্যাক্ট ক্যাপ বলতে বোঝায় যে আপনি প্রতি মাসে একটি নির্দিষ্ট পরিমাণের তথ্য ব্যবহার করতে পারেন – এক জোড়া কয়েকশ মেগাবাইট থেকে কয়েকশ গিগাবাইট পর্যন্ত। আপনি যদি আপনার পরিসংখ্যানের সীমা অতিক্রম করেন তবে আপনার আইএসপি সমালোচনামূলকভাবে আপনার ইন্টারনেটের গতি সীমাবদ্ধ করবে। এবং আপনি খেয়াল করবেন।\nআপনি যদি না জানেন বা না এখন আপনার কাছে তথ্য ক্যাপ রয়েছে, আপনার বিলটি পরীক্ষা করুন। সম্ভাবনাগুলি আপনি করছেন এবং এটি সম্ভবত সেরা মুদ্রণটিতে বর্ণিত হবে। আপনি যদি প্রতি মাসে আপনার ফ্যাক্ট ক্যাপ অতিক্রম করে সংরক্ষণ করেন তবে আপনার সরবরাহকারীর জন্য একটি উচ্চ পরিসংখ্যান সীমা সহ আনুমানিক একটি পরিকল্পনার জন্য কথা বলুন।\nআপনার রাউটারটি বিরতি দিন:\nডিভাইসটিকে একটি ক্ষয়ক্ষতি উপস্থাপন করতে এবং আপনার ইন্টারনেট সংযোগটি রিফ্রেশ করার জন্য প্রতি মাসে বা আপনার রাউটারটিকে রিসেট করুন। আপনি যদি গুরুতর গতির সমস্যাগুলি অনুভব করেন তবে আপনি প্রতিদিন আপনার রাউটারটি পুনরায় সেট করতে বিবেচনা করতে পারেন।\nআপনি যদি আপনার রাউটার থেকে আলাদা মডেম পেয়ে থাকেন তবে সেটিও পুনরায় সেট করুন। মডেমটি পুনরায় সেট করা আপনার আইএসপিতে আপনার সংযোগকে উদ্দীপিত করে এবং এটি আবার চালু এবং বাসি হয়ে যাওয়া প্রায় আনুমানিক।\nআপনার করণীয় তালিকার জন্য অন্য প্রকল্পটি বৈশিষ্ট্যযুক্ত করতে চান না? সহজ, শতাব্দীর প্রোগ্রামেবল টাইমারের মতো একটি আউটলেট টাইমার পান। আপনি আপনার মডেম এবং রাউটারকে একটি টাইমারে প্লাগ করতে পারেন যাতে এটি আপনার জন্য সিস্টেমটি চালু এবং বন্ধ করে দেয়। আপনি বিছানায় থাকা অবস্থায় প্রতি রাতে গ্যাজেটটি পুনরায় শুরু করতে টাইমার সেট করুন। এইভাবে, আপনি প্রতিদিন সকালে তাজা ইন্টারনেট অনুভূতিতে জাগ্রত হতে পারেন।\nআপনার রাউটারটি পুনরায় সেট করার বিষয়টি মনে রাখবেন এবং মডেম যাদুকরীভাবে কোনও সংযোগের শামুকটিকে চিতায় পরিণত করবে না। তবে এটি সাহায্য করবে — এবং এটি একটি অসামান্য মসৃণ ফিক্স।\nআপনার রাউটারের অবস্থান নির্ধারণ করুন:\nএটি একটি সংক্ষিপ্ত – আপনার রাউটারটি আপনার বাড়ির কয়েক দূরের কোণে? যদি তাই হয়, এটি সরান।\nযদি রাউটারের ওয়াই-ফাই সিগন্যালটি আপনাকে না পেতে পারে তবে আপনার নেট সংযোগ ক্ষতিগ্রস্থ হবে। আপনার রাউটারটি আপনার বাড়ির মাঝের দিকে অবস্থান করুন, আপনি যেকোনো স্থানে সর্বাধিক সরে যাবেন। যদি আপনি আপনার সমস্ত সময় প্রথম ভিত্তিতে আবাসকক্ষের ঘরে ব্যয় করেন তবে আপনার রাউটারটিকে একই স্তরে স্থাপন করুন।\nআজকাল সকলেই Wi-Fi ব্যবহার করে, এটি দুর্দান্ত। ওয়্যারলেস সংযোগগুলি শীর্ষ খাঁজ এবং সুবিধাজনক, তবে তারা আর সবসময় দ্রুত থাকে না। ইথারনেটের মতো সক্ষম সংযোগগুলি সবসময় উই-ফাইয়ের চেয়ে দ্রুত এবং আরও নির্ভরযোগ্য হবে। কেবল তার ডিভাইসটিতে শীতল বাতাসের সংক্রমণে গণনা না করে সরাসরি আপনার ডিভাইসে সাইনটি গ্রহণ করে।\nযদি আপনি পারতেন তবে ইথারনেট কেবল দ্বারা আপনার সর্বাধিক গুরুত্বপূর্ণ গ্যাজেটগুলি নেটকে সংযুক্ত করুন।\nএই ডিভাইসগুলি ইথারনেটে সংযুক্ত করুন:\nপ্লেস্টেশন, এক্সবক্স বা বিভিন্ন গেমিং কনসোল\nল্যাপটপ বা ডেস্কটপ কম্পিউটার\nবিশেষত আপনার টিভিতে ভিডিওর মতো রেকর্ড-ভারী মিডিয়া দেখার প্রবণতা যদি রয়েছে তবে তারের সংযোগগুলি ভাল।\nওহ, এবং এখানে একটি বোনাস রয়েছে: ইথারনেট ওয়াই-ফাইয়ের চেয়ে নিয়মিতভাবে সুরক্ষিত। আপনি যদি নিজের ব্যাংকিং রেকর্ডগুলি কেবল ব্যক্তিগতভাবে বজায় রাখতে চান তবে ইথারনেট একটি উচ্চতর পথ।\nএই বিজ্ঞাপনগুলি অবরোধ করুন:\nপ্রায় প্রতিটি কন্টেন্ট ইস্যুকারী উপস্থাপনা বিজ্ঞাপন। আপনি অনলাইনে যেখানেই যান না কেন সেখানে অসীম বিজ্ঞাপন, ছবি, জিআইএফ, এবং স্বয়ংক্রিয়ভাবে চালিত চলচ্চিত্র রয়েছে।\nএমনকি আপনি বিজ্ঞাপন দেখার / দেখার চিন্তা না করলেও, আপনার নেট সংযোগটি করে। অ্যাড মিডিয়া আপনার ইন্টারনেট সংযোগটিকে ধীর করে দেয়, তাই এগুলি কখনও কখনও ব্লক করা সহজ। একটি বিজ্ঞাপন-অবরুদ্ধ প্লাগইন ইনস্টল করুন যা সেই তথ্যগুলি-ভারী অটো-প্লে মোশন ছবিগুলি বন্ধ করে দেবে এবং আপনি আপনার সংযোগে কয়েকটি শ্বাসকষ্ট স্থাপন করবেন।\nএকটি প্রবাহিত ব্রাউজার ব্যবহার করুন:\nআপনি যদি আমাদের মতো হন তবে আপনি নিয়মিত আপনার ব্রাউজারে কয়েক ডজন ট্যাব এবং উইন্ডো খোলা রাখেন। (আপনি সত্যিই সেই বাজেফিড তালিকাটি ২০১৪ থেকে পরীক্ষা করতে যাচ্ছেন We আমরা বুঝতে পেরেছি But তবে) যে সমস্ত ওপেন মিডিয়া আপনার সংযোগটি কমিয়ে দিতে পারে, সে কারণেই আমরা অপেরার মতো ব্যাকআপ ব্রাউজার রাখার পক্ষে পরামর্শ দিয়েছিলাম।\nআপনাকে দ্রুত সার্ফিং উপভোগ করার জন্য অপেরা ইন্টারনেট পৃষ্ঠাগুলির সমস্ত তথ্য স্রোতীকরণ করে। আমরা প্রতিদিন ভিত্তিতে অপেরা ব্যবহারের অনুমোদন করব না, তবে আপনাকে যদি সত্যিই কিছু সন্ধান করার প্রয়োজন হয় এবং আপনার ওয়াই ফাই সংযোগটি বিশেষত ভয়ঙ্কর হয় তবে আপনি নিজের ট্যাব বাস্তুতন্ত্রের দাবি না করেই অপেরাতে যেতে পারেন।\nএকটি ম্যালওয়্যার স্ক্যানার ইনস্টল করুন:\nআপনি যদি ইতিমধ্যে এটি সম্পাদন না করে থাকেন তবে আমরা একটি অ্যান্টিভাইরাস- এবং ম্যালওয়্যার-স্ক্যানিং সফ্টওয়্যারটি সর্বাধিক সমর্থন করি। এটি সম্ভবত আপনার স্পষ্টতই স্পষ্ট যে আপনার কম্পিউটারের জন্য লুকানো কোনও ভাইরাস বা ম্যালওয়্যার আপনার ইন্টারনেট গতিতে প্রথম-হারের টানা অবস্থান করবে। এছাড়াও, আপনার সুরক্ষা সফ্টওয়্যার প্রোগ্রামকে যাইহোক একটি সুপরিচিত নিয়ম হিসাবে আঁকতে হবে।\nএকবার আপনি বোর্ডে কয়েকটি সঠিক সফ্টওয়্যার প্রোগ্রাম পেয়ে গেলে, নিয়মিতভাবে যান্ত্রিকভাবে ভাইরাস এবং ম্যালওয়ারের পরীক্ষা করার জন্য সেট করুন। যদি সফ্টওয়্যারটি বিদ্যমান ভাইরাস বা ম্যালওয়্যার খুঁজে পায় (ফলস্বরূপ আপনার ধীর নেট গতি), তবে ল্যাপটপ প্রযুক্তিবিদের সহায়তায় এটিকে নির্মূল করুন এবং সহজে ব্রাউজিংয়ে ফিরে আসুন।\nএকটি “পরিষ্কার ক্যাশে” প্লাগইন ইনস্টল করুন:\nআপনি যদি আপনার ইন্টারনেট ব্রাউজারে কখনই “ক্যাশে” না শুনে থাকেন তবে এখন এটি মাইল কত তা খুঁজে বের করার সময়। আপনি যখন ওয়েব সাইটে যান এবং ডেটা প্রবেশ করেন, ব্রাউজারগুলি প্রায়শই আপনার কুকিজ আকারে, প্রায় আপনাকে প্রায় সামান্য তথ্য জড় করে। প্রাথমিকভাবে আপনার ব্রাউজিং আচরণের ভিত্তিতে আপনি যে জিনিসগুলি কিনতে চান তার জন্য আপনাকে প্রযোজ্য বিজ্ঞাপনগুলি প্রেরণ করতে বিপণনকারীরা আপনার রেকর্ডগুলি ব্যবহার করে। আপনি যদি একইরকম বিজ্ঞাপনটি নেট জুড়ে অনুসরণ করে দেখে থাকেন তবে আপনি ইতিমধ্যে এই ধারণার সাথে পরিচিত।\nএই সমস্ত কুকি এবং ট্র্যাকারদের ফেলে দিতে, আপনাকে আপনার ব্রাউজারের জন্য “ক্যাশে” পরিষ্কার করতে হবে। আপনি এটি ম্যানুয়ালি চেষ্টা করতে পারেন তবে এটির মতো প্লাগইন ইনস্টল করা সহজ ’s যাতে আপনি একক ক্লিকে এটি করতে পারেন। প্রতিদিন আপনার ক্যাশে সাফ করার অভ্যাস তৈরি করুন যাতে জমা হওয়া ডেটা আপনার ইন্টারনেটের গতিতে প্রভাব ফেলবে না।\nনেট পরিষেবা সরবরাহকারীর সাথে আলোচনা:\nএমনকি যদি আপনার শহরের জন্য সেরা একটি আইএসপি থাকে তবে এর সম্ভবত একাধিক পরিকল্পনা রয়েছে। আপনি যদি আপনার গতি পছন্দ না করেন তবে আপনার ইস্যুকারী আরও ভাল বেগের পরিকল্পনা দিতে পারে যা আপনাকে আরও উচ্চতর সেবা করবে। হ্যাঁ, আমরা বুঝতে পারি যে প্রতি মাসে অতিরিক্ত নগদ প্রদান করা কোনও হাসি নয়, তবে যদি আপনার ইন্টারনেট আপনাকে লুপি চালাচ্ছে এবং এর চেয়ে উচ্চতর কোনও সরবরাহকারী নেই, তবে এটি আপনার পক্ষে দুর্দান্ত বিকল্প হতে পারে।\nআপনার সরবরাহকারীকে কল করুন এবং সুযোগের পরিকল্পনা সম্পর্কে জিজ্ঞাসা করুন বা তুলনামূলক পরিকল্পনার জন্য বিভিন্ন ব্যবহারকারী কী কী অর্থ প্রদান করছেন তা আবিষ্কার করতে লাইনে কয়েকটি অধ্যয়ন করুন। এজেন্সি অনলাইনে আপনাকে ফোনে প্রায় অবহিত করবে না এমন লাইনে অফারগুলি সন্ধান করতে আপনি সক্ষম হতে পারেন।\nএকটি পৃথক নেট সরবরাহকারী পান:\nকখনও কখনও আপনার নেট সংস্থাটি সবচেয়ে বড় সমস্যা। আমরা স্বীকার করি যে এই টিপটি অগত্যা সহজ বা সরল নয়, তবে এটি মাইলটি বাস্তবসম্মত এবং দীর্ঘমেয়াদে এটি আপনার জন্য সস্তাও হতে পারে। আপনার ইন্টারনেট সরবরাহকারী যদি আপনি কতগুলি ভিন্ন টিপস চেষ্টা করেন তা নির্বিশেষে ধীরে ধীরে আপনাকে সংযোগ দিতে চলেছে, অদলবলে ভুলে যাবেন না।\nবেশিরভাগ ক্ষেত্রে সবচেয়ে কার্যকর একটি জুড়ি ইন্টারনেট পরিষেবা সরবরাহকারী (আইএসপি) উপলব্ধ রয়েছে, সুতরাং আপনার অঞ্চলে যে বিভিন্ন ইস্যুকারী সরবরাহ করে তাদের দ্রুত গতির জন্য আরও ভাল দাম রয়েছে কিনা তা দেখার জন্য এটি অবশ্যই একটি সংক্ষিপ্ত পরীক্ষা হবে। সুযোগ প্রদানকারী যদি আপনাকে কোনও উচ্চতর ডিল সরবরাহ করতে পারে তবে আপনি পিতা-মাতার কাছে দুর্দান্ত আইএসপিগুলির এই রাউন্ডআপটি স্কিম করতে পারেন।\nগুগলের পিক্সেল মডেলের ফোনগুলোতে অ্যানড্রয়েড অপারেটিং সিস্টেমের ১১তম ভ্যারিয়েন্ট যোগ করার মাধ্যমে অফিসিয়াল ভাবে অ্যানড্রয়েড ১১ বাজারে নিয়ে এসেছে গুগল।খুব শিগগিরই বাজারের সব ব্র্যান্ডের পাশাপাশি ওয়ান প্লাস, শাওমি, রিয়েলমিসহ কয়েকটি চীনা ব্র্যান্ডও এই নতুন অপারেটিং সিস্টেম ব্যবহার করতে পারবে। নতুন এই অ্যানড্রয়েড অপারেটিং সিস্টেমে অত্যাধুনিক প্রাইভেসি ফিচার, স্মার্ট হোম কন্ট্রোল, অত্যাধুনিক আর্টিফিশিয়াল ইন্টেলিজেন্স টুলসহ কিছু […]


বিবাহবন্ধনে আবদ্ধ হলেন অভিনেত্রী ইভিলিন শর্মা, পাত্র কে জানেন? - Actress Sharma marries Tushaan Bhindi, do you know who is the groom?, Bangla News\nবাংলা নিউজ > বায়োস্কোপ > বিবাহবন্ধনে আবদ্ধ হলেন অভিনেত্রী ইভিলিন শর্মা, পাত্র কে জানেন?\nবিয়ে করলেন ইভিলিন\nবিবাহবন্ধনে আবদ্ধ হলেন অভিনেত্রী ইভিলিন শর্মা, পাত্র কে জানেন?\n১ মিনিটে পড়ুন . Updated: 07 Jun 2021, 11:49 AM IST লেখক Priyanka Bose\nদীর্ঘ দিনের বন্ধু তুষাণ ভিন্দিকে বিয়ে করেন বলি সুন্দরী।\nEvelyn Sharma Bollywood Actress married\nসাত পাকে বাঁধা পড়েছেন রণবীর কাপুররে ‘ইয়ে জাওয়ানি হ্যায় দিওয়ানি'র সহ অভিনেত্রী ইভিলিন শর্মা। অস্ট্রেলিয়ার এক দন্ত চিকিৎসক তুষাণ ভিন্দির সঙ্গে ঘর বাঁধেন তিনি। গত ১৪ মে ব্রিসবানে গাঁটছড়া বাঁধেন এই দম্পতি।\n২০১৯ সালে বাগদান পর্ব সেরে ফেলেছিলেন ইভিলিন এবং তুষাণ। সামাজিক মাধ্যমে একে অপরকে চুম্বন করে একটি ছবি পোস্ট করে অনুরাগীদের সেই সুখবর দিয়েছিলেন অভিনেত্রী। ক্যাপশনে লেখেন, ‘ইয়েস’।\nসদ্য এক সংবাদমাধ্যমকে দেওয়া সাক্ষাৎকারে অভিনেত্রী জানিয়েছেন, ‘নিজের সেরা বন্ধুকে বিয়ে করার চেয়ে আর ভালো কোনো অনুভূতি হতে পারেনা। দুজনে একসঙ্গে জীবন কাটানোর জন্য উৎসুক। আমরা আইনি মতে বিয়ে সারার পরই সেটা উদযাপন করি। আমরা আমাদের পরিবার এবং বন্ধুদের, আশেপাশের সকলকে খুব ভালবাসি। তাঁদের আশীর্বাদ এবং ভালবাসা নিয়ে জীবন কাটাতে চাই'।\nভবিষ্যতে সামাজিক ভাবে বিয়ে করার পরিকল্পনা রয়েছে দম্পতির। করোনার প্রকোপ একটু কমলেই তাঁরা সামাজিক ভাবে বিয়ে অনুষ্ঠান করবেন বলে জানিয়েছেন তাঁরা।\n২০১৮ সালে পরিচয় হয় ইভিলিন এবং তুষাণের। এক বন্ধুর পরিকল্পনা মাফিক ব্লাইন্ড ডেটে যান দুজনে। ২০১৯ সালে সিডনি হারবার ব্রিজের ওপর হাঁটু গেড়ে বসে ইভিলিনকে বিয়ের জন্য প্রপোজ করেন তুষাণ। চারপাশে সেই সময় গিটার বাজছিল। তাঁদের দুজনের একটি পোষ্য সারমেয় কোকো আছে।\nইয়ে জাওয়ানি হ্যায় দিওয়ানি, ইয়ারিয়ানের মতো জনপ্রিয় ছবিতে অভিনয় করেছেন ইভিলিন। বলিউডে তাঁর বেশ জনপ্রিয়তা আছে।


বিজ্ঞান পত্রিকা-র সপ্তম সংখ্যা: প্রাণীজগতে স্বার্থপরতা ও অন্যান্য প্রবন্ধ - বিজ্ঞান - বাংলা ভাষায় বিজ্ঞান জনপ্রিয়করণের এক বৈদ্যুতিন মাধ্যম (An online Bengali Popular Science magazine) : বিজ্ঞান – বাংলা ভাষায় বিজ্ঞান জনপ্রিয়করণের এক বৈদ্যুতিন মাধ্যম (An online Bengali Popular Science magazine)\nবিভাগ: বিজ্ঞান পত্রিকা, ব্লগ Big-জ্ঞান, সম্পাদকদের ডেস্ক থেকে (March 18, 2017)\nডাউনলোড (PDF) (3.6 MB); ডাউনলোড (epub) (1.2 MB)\nছোটবেলায় স্কুলে পড়ার সময় প্রচন্ড উৎসাহ থাকা সত্ত্বেও আমাদের অনেকেই বাংলায় ভালো বিজ্ঞানের লেখার অত্যন্ত অভাব বোধ করতাম। স্কুলের বেশিরভাগ পাঠ্যবইতে যেরকম নীরসভাবে বিজ্ঞান পড়ানো হয়, তাতে বিজ্ঞানের উৎসাহ পালাতে পথ পায় না। জিজ্ঞাসার জায়গায় চলে আসে নম্বর নিয়ে প্রতিযোগিতা। নম্বর দিয়ে বিচার হয় একজন ছাত্র বা ছাত্রীর মেধা, চাপা পড়ে যায় জিজ্ঞাসু মনটা। অথচ পরবর্তী জীবনে আমরা যখন গবেষণা করতে আসি তখন দেখি সেখানে নম্বরের কোনো মূল্যই নেই। যে সৃষ্টিশীল, যে নতুন নতুন ভাবনার জন্ম দেয়, যার মনে পাখা মেলে কল্পনারা, আর সেই কল্পনাকে বাস্তব করতে যে পুরোনো ভাবনার ভুল-ত্রুটি দূর করে নতুন পথের দিশা দেখায়, বিজ্ঞানের দরবারে তারই কদর।\nসৃষ্টিশীলতা মানুষের সহজাত। তাই নতুন প্রজন্মকে নম্বর বাড়ানোর ইঁদুর দৌড়ে সামিল না করে মুক্তমনে ভাবনা চিন্তা করার অবকাশ দিতে হবে আমাদের । সেই আশাতেই বিভিন্ন স্বাদের , বিভিন্ন আবিষ্কারের গল্প আমরা ‘বিজ্ঞান’-এর ওয়েবসাইটে তুলে ধরি আমাদের মাতৃভাষা বাংলায়। ‘বিজ্ঞান’-এ প্রকাশিত লেখার বাছাই সংকলন হল ত্রৈমাসিক ‘বিজ্ঞান পত্রিকা’।\nএবারের সংখ্যায় আমরা তুলে ধরতে চেয়েছি মূলত প্রাণীজগতে সহযোগিতা ও প্রতিযোগিতার অন্তর্দ্বন্দ্ব। কোনো জটিল যন্ত্র বা কঠিন তত্ত্ব ছাড়াই বিজ্ঞানীরা কেবল অনুসন্ধিৎসু মন নিয়ে এই দ্বন্দ্বের খুঁটিনাটি খুঁজে বার করেছেন। কেবল অনুসন্ধিৎসু মন নিয়ে আর চোখ-কান খোলা রেখেই তাঁরা করে গেছেন একের পর এক গুরুত্বপূর্ণ আবিষ্কার, দেখিয়েছেন আমাদের আসে-পাশের আপাত সাধারণ ঘটনার মধ্যে বিজ্ঞানের অসাধারণ কারসাজি। আমাদের বিশ্বাস এই লেখাগুলি আমাদের পাঠক বন্ধুদের বইয়ের বাইরের জগৎকে বিজ্ঞানীর চোখ দিয়ে দেখতে অনুপ্রাণিত করবে। জন্ম নেবে বিজ্ঞানের প্রতি অপরিসীম আগ্রহ/ভালোলাগা।\nপ্রথম লেখাটির ভূমিকায় একটা আপাত সহজ প্রশ্ন করা যায়। আচ্ছা বলো তো, পুকুরে হাবুডুবু খাওয়া ভাইকে বাঁচাতে কি তুমি জীবনের ঝুঁকি নিয়ে জলে ঝাঁপিয়ে পড়বে? প্রথমে শুনে মনে হতে পারে, ‘অবশ্যই, ভাই ডুবে যাচ্ছে, বাঁচাবো না?’ কিন্তু একটু ভাবলেই পরিষ্কার হবে যে , উত্তরটা নির্ভর করবে জলে লাফ দিতে কতটা ‘রিস্ক’ আছে, তার উপর। যদি কেউ জানে যে জলের স্রোত এমন যে ঝাঁপ দিলেই সাক্ষাৎ মৃত্যু, তাহলেও কি সে ঝাঁপ দেবে? আমাদের অভিজ্ঞতা থেকে জানি, মনুষ্য সমাজে অনেকেই আছে যারা নিজেদের বিপদের তোয়াক্কা না করেই এগিয়ে যায় অন্যদের সাহায্য করতে, আবার অনেকেই আছে যারা তুলনামূলকভাবে বেশি ‘স্বার্থপর’।\nএই ‘স্বার্থপর’ বা ‘স্বার্থশূন্যতা ’ কি একান্তই ব্যক্তিগত বৈশিষ্ট্য? না কি এটাও বিবর্তনের নিয়মে কোন প্রজাতির মধ্যে বেশি আর কোন প্রজাতির মধ্যে তুলনামূলকভাবে কম আছে? এই প্রশ্নটার উত্তর খোঁজার চেষ্টা হয়ে চলেছে অনেকবছর ধরে । সন্তানের কল্যানের জন্য পিতামাতার স্বার্থত্যাগ বহু প্রজাতির মধ্যেই দেখা যায়। এটা বোঝা যেতে পারে এইভাবে, যে সন্তানকে বাঁচানোর মাধ্যমে কোন প্রজাতি আসলে নিজের ভবিষ্যতই রক্ষা করছে। কিন্তু এই তত্ত্বে যে গলদ আছে তা দেখিয়ে দিল এক অতি পরিচিত প্রাণী – শ্রমিক মৌমাছি ! এদের সন্তান হয় না, অথচ এদের নিঃস্বার্থ ব্যবহারের জুড়ি নেই। কেন? এই ধরণের প্রশ্নের উত্তর দিতে গিয়ে মুশকিলে পড়লেন অনেকেই, এমনকি বিবর্তনবাদ তত্ত্বের প্রবর্তক ডারউইনও। ডারউইন তার জীবনের শেষদিন পর্যন্ত এই সমস্যার সমাধান করতে পারেননি। তাঁর মৃত্যুর প্রায় আশি বছর পরে কিভাবে হল এই গোলমেলে ধাঁধার সমাধান, সেই গল্প পড়া যাবে ‘ধাঁধার থেকেও জটিল প্রাণী’ লেখাটিতে।\nএই ধাঁধার সমাধান তো হল, কিন্তু প্রত্যক্ষ প্রমাণ না পেলে বিজ্ঞানের কোনো তত্ত্বই সম্পূর্ণরূপে বিশ্বাসযোগ্য নয়। বিভিন্ন বিজ্ঞানীরা নানা কঠিন পরীক্ষা করে যাচাই করলেন এই তত্ত্বের যথার্থতা। আশ্চর্যজনকভাবে দেখা গেলো অনেক ক্ষেত্রেই এই তত্ত্ব খাটে। এমনকি আমাদের অতি পরিচিত প্রাণী কুকুর, বেড়ালও এই তত্ত্বের আওতায় পড়ে, তাই তাদের উপর পরীক্ষা করেই এই তত্ত্ব প্রমাণ করা যায়। বাঁচার তাগিদে কোন মা কি করে তাঁর সন্তানের প্রতিদ্বন্দ্বী হয়ে উঠতে পারে সেই আশ্চর্য আবিষ্কারের কথা আমাদের শোনাচ্ছেন অনিন্দিতা ভদ্র, ‘স্বার্থপর মা’ লেখাটিতে। এটি লেখক ও তাঁর সহকর্মীদের মৌলিক গবেষণা।\nকিন্তু আমরা তো সকলেই জানি সন্তানদের প্রতি মায়েদের ভালোবাসা এক অনন্য অনুভূতি। শুধু মনুষ্যসমাজে নয়, প্রায় সমস্ত প্রাণীজগতেই এই ভালোবাসার বহিঃপ্রকাশ দেখা যায়। অনিন্দিতা ভদ্র বলছেন কুমোরে পোকাদের মায়েদের আখ্যান, যাদের বাঁচার একমাত্র উদ্দেশ্য হল সন্তানের জন্ম দেওয়া ও তাকে বড় করার ব্যবস্থা করা। কিন্তু কুমোরে পোকারা কেন এমন করে? ডারউইনের বিবর্তনবাদ থেকে কি এর উত্তর পাওয়া যায়? মায়েদের চিরপরিচিত সন্তান স্নেহের উপাখ্যান জানতে হলে পড়তে হবে এই লেখাটি।\nবিবর্তনের উপর লেখাগুলো ছাড়াও এই সংখ্যায় রয়েছে ‘দৈনন্দিন জীবনে রসায়ন’ বিভাগের একটি লেখা। খুব সহজ একটা প্রশ্নের উপর ভিত্তি করে লেখা হয়েছে ‘পেঁয়াজি’ লেখাটি – পেঁয়াজ কাটতে গিয়ে চোখে জল তো আমাদের সকলেরই আসে, কিন্তু কেন? এই প্রশ্নের উত্তর বুঝতে পারলে এমন প্রশ্নও তো করা যায়, এমন পেঁয়াজ কি কোনভাবে ‘তৈরি করা’ যায় যা কাটলে চোখ দিয়ে জল গড়ায় না?\nআশা করি বিজ্ঞান পত্রিকার এই নতুন সংখ্যাটি পড়তে সকলের ভালো লাগবে। মন্তব্য পাঠাতে আমাদের ইমেইল করবে bigyan.org.in@gmail.com – এই ঠিকানায়।\n« পাঠকের দরবার ৫ – চোট লাগলে ফুলে যায় কেন ?\nজীবাণুদের যত কথা – ৯ »


Calcutta Telephones officer tried to stand beside the contract labours of BSNL - Anandabazar\n১৭ জুলাই, ২০১৯, ০২:৩৯:২১\nশেষ আপডেট: ১৭ জুলাই, ২০১৯, ০২:৩৬:১৫\nঠিকা কর্মীর পাশে দাঁড়াতে ডাক খোদ কর্তার\nদেশের বিভিন্ন সার্কলে রাষ্ট্রায়ত্ত টেলি সংস্থা বিএসএনএলের ঠিকা কর্মীদের বেতন বাকি পড়েছে প্রায় ছ’মাস। এই অবস্থায় তাঁদের পাশে দাঁড়াতে স্থায়ী কর্মীদের কাছে জুনের বেতন না নেওয়ার আবেদন জানালেন সংস্থাটির শাখা ক্যালকাটা টেলিফোন্সের (ক্যাল-টেল) সিজিএম বিশ্বজিৎ পাল। ওই এক মাসের সমবেত বেতন থেকে ঠিকা কর্মীদের পাওনার অন্তত কিছুটা মেটানোর প্রস্তাব দিয়েছেন তিনি। এখন ক্যাল-টেলে ঠিকা কর্মী রয়েছেন প্রায় ৪,৮০০ জন।\nগত বছর থেকে আর্থিক সমস্যায় জেরবার বিএসএনএল। গোড়ায় ঠিকা কর্মীদের বেতন বকেয়া পড়ার পরে, ফেব্রুয়ারিতে বেতন পাননি সংস্থার স্থায়ী কর্মী-অফিসারেরাও। আগে কখনও যা ঘটেনি। পরে স্থায়ী কর্মীদের সমস্যা মিটলেও, ঠিকা কর্মীদের বকেয়া গড়িয়েছে পাঁচ-ছ’মাসে। তা মেটানোর দাবিতে তাঁরা প্রায় নিয়মিত বিক্ষোভ-ধর্নায় বসছেন। মঙ্গলবারও দেশ জুড়ে সেই কর্মসূচি পালন হয়।\nসোমবার স্থায়ী কর্মীদের সমস্ত ইউনিয়নের সঙ্গে বৈঠক করেন বিশ্বজিৎবাবু। মঙ্গলবার তাদের জুনের বেতন না নেওয়ার প্রস্তাব দিয়ে ২২ জুলাইয়ের মধ্যে এ ব্যাপারে লিখিত সম্মতি দেওয়ার আর্জি জানান। যুক্তি দেন, ঠিকা কর্মীদের পাশে দাঁড়ানোর। বলেন, বেতন বকেয়ার ধাক্কায় এই প্রতিযোগিতার বাজারে পরিষেবা ব্যাহত হলে, তা সংস্থার বিপর্যয় ডেকে আনবে। সংস্থা সূত্রের খবর, সংগঠনগুলি বিষয়টি নিয়ে নিজেদের মধ্যে কথা বলবে। তবে অনেকের প্রশ্ন, সিজিএমের প্রস্তাবটি মানবিক হলেও, দীর্ঘ মেয়াদে কেন্দ্র সংস্থাটিকে বাঁচাতে কেন উদ্যোগী হচ্ছে না কেন?\nসঞ্চার নিগম এগ্‌জ়িকিউটিভ অ্যাসোসিয়েশনের অতিরিক্ত সাধারণ সম্পাদক দিলীপ সাহার প্রশ্ন, এই টুকরো পদক্ষেপে কী ভাবে সমস্যার দীর্ঘমেয়াদি সমাধান হবে? তিনি বলেন, ‘‘প্রস্তাব মানবিক। সকলের সঙ্গে কথা বলতে হবে। এ ভাবে অল্প দিনের জন্য সমস্যা মিটলেও, সংস্থা পরিচালনায় জরুরি বাকি খরচ মেটাতে অর্থের সঙ্কট থাকছেই। পরিষেবা ব্যাহত হচ্ছে। কেন্দ্র কেন সাহায্য করছে না?’’ তাঁর অভিযোগ, টেলি সংস্থাগুলির মধ্যে বিএসএনএলের ঋণ সব চেয়ে কম হলেও, তাদের নতুন ধার নেওয়ার অনুমতি দেওয়া হচ্ছে না।\nএর আগে অন্যান্য সংগঠনেরও অভিযোগ ছিল, টেলিকমে তীব্র মাসুল যুদ্ধের জেরেই অন্যান্য সংস্থার মতো বিএসএনএলের আয়ও কমছে। তবে বেসরকারি সংস্থাগুলির প্রায় ১ লক্ষ কোটি টাকার চেয়ে তাদের ঋণ অনেক কম (১৩ হাজার কোটি)। সংস্থাটির পুনরুজ্জীবন নিয়ে সরকারি স্তরে কথা হলেও, এখনও কিছু চূড়ান্ত হয়নি।\nএ দিকে সংবাদ সংস্থার খবর, মঙ্গলবার বিএসএনএল, এমটিএনএল ঘুরে দাঁড়ানোর রাস্তা খুঁজতে প্রথম বৈঠকে বসেছিল ভারপ্রাপ্ত মন্ত্রী গোষ্ঠী। স্বরাষ্ট্রমন্ত্রী অমিত শাহের নেতৃত্বে বৈঠকে ছিলেন অর্থমন্ত্রী নির্মলা সীতারামন, টেলিকমমন্ত্রী রবিশঙ্কর প্রসাদ, বিএসএনএল চেয়ারম্যান পি কে পুরওয়ার প্রমুখ। তবে আলোচনা সম্পর্কে বিস্তারিত কিছু জানা যায়নি।\nঠিকা কর্মীর বেতন, মন্ত্রীর কথায় ধন্দ\nভিআরএস জমা শেষ, পরের দিন বেতন\nঠিকা কর্মীর বেতনের দায় ঠিকাদারের


সমঝোতার দরজা বিএনপিই বন্ধ করেছে : ওবায়দুল কাদের | 233136| Bangladesh Pratidin|\n/ সমঝোতার দরজা বিএনপিই বন্ধ করেছে : ওবায়দুল কাদের\nপ্রকাশ : শনিবার, ২০ মে, ২০১৭ ০০:০০ টা প্রিন্ট ভার্সন আপলোড : ২০ মে, ২০১৭ ০০:০৬\nরাজনীতির নতুন মেরুকরণ\nসমঝোতার দরজা বিএনপিই বন্ধ করেছে : ওবায়দুল কাদের\nবিএনপির সঙ্গে কোনো রকম সমঝোতার সম্ভাবনা নাকচ করে দিয়েছেন আওয়ামী লীগের সাধারণ সম্পাদক সড়ক পরিবহন ও সেতুমন্ত্রী ওবায়দুল কাদের। তিনি বলেছেন, আমরা সমঝোতা করতে চেয়েছি। বিএনপিই সমঝোতার দরজা বন্ধ করে দিয়েছে। গতকাল সকালে সংসদ ভবনে বাংলাদেশ প্রতিদিনের সঙ্গে একান্ত আলাপকালে তিনি একথা বলেন। ৫০ মিনিটের একান্ত আলাপচারিতায় আগামী নির্বাচন, দল ও সরকারের উন্নয়ন কর্মকাণ্ড, বিএনপির ভিশন এবং দলের সাধারণ সম্পাদকের দায়িত্ব গ্রহণের ছয় মাস কেমন কাটল ইত্যাদি বিষয়ে কথা হয়।\n‘গণতন্ত্রের স্বার্থে বিএনপির সঙ্গে সমঝোতায় বসতে হবে’—বিএনপির মহাসচিব মির্জা ফখরুল ইসলাম আলমগীরের এমন আহ্বানের জবাবে আওয়ামী লীগের সাধারণ সম্পাদক ওবায়দুল কাদের বলেন, ফখরুল সাহেব! সমঝোতার দুয়ার আপনারাই বন্ধ করে দিয়েছেন। সমঝোতা আমরা করতে চেয়েছিলাম। ১৯৭৫ সালের ১৫ আগস্ট জাতির জনককে সপরিবারে হত্যার নেপথ্যের কারিগর ছিলেন জিয়াউর রহমান। সরাসরি হত্যার সঙ্গে জড়িত না হলেও ভিতরে ভিতরে কলকাঠি নেড়েছেন। সেনা আইন ভঙ্গ করে রাষ্ট্রপতি পদে শপথ নিয়ে বঙ্গবন্ধুর খুনিদের আশ্রয়-প্রশ্রয় দিয়েছেন। বিভিন্ন দূতাবাসে চাকরি দিয়ে পুরস্কৃত করেছেন। খুনিদের বিচার বন্ধ করতে ইনডেমনিটি অধ্যাদেশ জারি করেছেন। ১৫ আগস্টের এই ঘটনার পরও কি তিন জোট গঠন হয়নি? এরশাদের বিরুদ্ধে ঐক্যবদ্ধ আন্দোলন করিনি? তখন তো বিএনপি নেত্রী একটি জোটের প্রধান ছিলেন। এই তিন জোটের মধ্যে লিয়াজোঁর জন্য একটি কমিটি গঠন করা হয়েছিল। তিনি বলেন, ২০১৪ সালের ৫ জানুয়ারি নির্বাচনের প্রাক্কালে সমঝোতার জন্য বিএনপি নেত্রী খালেদা জিয়াকে প্রধানমন্ত্রী শেখ হাসিনা টেলিফোন করেছিলেন, সংলাপের আহ্বান জানিয়েছিলেন। বেগম জিয়ার প্রত্যুত্তরে সে কি অশ্রাব্য, নোংরা ভাষা! তারপরও বলেছিলাম নির্বাচনে আসতে। কিন্তু তারা নির্বাচনে না এসে শুরু করল আন্দোলন। সর্বশেষ বেগম জিয়ার ছোট ছেলে আরাফাত রহমান কোকো বিদেশের মাটিতে মারা গেলেন। একজন সন্তান হারা মাকে আরেকজন মা প্রধানমন্ত্রী শেখ হাসিনা সান্ত্বনা দিতে বিএনপি নেত্রীর বাসায় গেলেন। সেখানে খবর দিয়েই যাওয়া হয়েছিল। কিন্তু তারা দরজা বন্ধ করে রেখেছিলেন। প্রধানমন্ত্রী দাঁড়িয়ে থাকলেন কেউ এগিয়ে আসেননি। বিএনপির অনেক নেতা ভিতরে ছিলেন—তারা বের হয়ে আসেননি? স্বাভাবিক সৌজন্যবোধটাও দেশের প্রধানমন্ত্রীকে দেখাননি তারা। যদি প্রধানমন্ত্রীর সম্মানে দরজা খুলতেন তাহলে হয়তো সেদিনই সমঝোতার একটি সুবর্ণ সুযোগ সৃষ্টি হতে পারত। তাদের মনমানসিকতাই সমঝোতার বিরুদ্ধে। এর আগের একটা ঘটনা না বললেই নয়, বিএনপি-জামায়াত জোট সরকারের আমলে বঙ্গবন্ধু এভিনিউয়ে আওয়ামী লীগের সন্ত্রাসবিরোধী জনসভায় গ্রেনেড হামলা করে বিএনপি সরকারের মদদে। আওয়ামী লীগকে নেতৃত্বশূন্য করতে এবং শেখ হাসিনাকে প্রধান টার্গেট করে ২১ আগস্ট গ্রেনেড হামলা করা হলো। এফবিআইকে তদন্ত করতে দেওয়া হয়নি। আলামত নষ্ট করা হয়। সেই বিচার নিয়ে তখন জজ মিয়া নাটক সাজানো হলো। জাতির জনকের মৃত্যু দিনে বিএনপি নেত্রী খালেদা জিয়া ভুয়া জন্মদিন পালন করেন। এত কিছুর পরও আমরা ২০১৪ সালের নির্বাচনের আগে সংলাপের আমন্ত্রণ জানিয়েছিলাম। যে মন্ত্রণালয় চায়—বিএনপিকে দিতে রাজি ছিলাম আমরা। তবু তারা আসেননি। নির্বাচন ঠেকানো এবং গণতন্ত্র রক্ষার নামে তারা ‘রাস্তায় গাছ পুড়েছে, ৬০০ নির্বাচন কেন্দ্র স্কুল পুড়েছে, প্রিসাইডিং অফিসার হত্যা করা হয়েছে, হত্যা করা হয়েছে বাস-ট্রাকের কর্মী ৫৫ জনকে। ১৬৫ জনের জীবন নিভিয়ে দেওয়া হয়েছে। কারা করল এসব? বেগম জিয়া টেলিফোনে নির্দেশনা দিয়েছেন, তিনি নিজেই নেতৃত্ব দিয়েছেন। এই সবের পরও কীভাবে সমঝোতা হয়! সমঝোতার দরকার কী? সমঝোতা কি বিতরণ করা যায়? সমঝোতা কি করুণার ব্যাপার? সমঝোতার পরিবেশ তারাই নষ্ট করেছে। তিনি বলেন, বিএনপির মুখে গণতন্ত্রের বুলি ‘ভূতের মুখে রাম নাম’। তারা কথায় কথায় রং বদলায়। কখনো বিবি, কখনো গোলাম। তাদের গণতন্ত্র আসলে ম্যাজিকের তাস। তাদের বহুদলীয় গণতন্ত্র ছিল, রাতের বেলায় কারফিউ আর দিনের বেলায় খাল কাটা। তাদের দলেই অভ্যন্তরীণ গণতন্ত্র চর্চা নেই। ৫৭৬ জনের কেন্দ্রীয় কমিটি। আওয়ামী লীগের কেন্দ্রীয় কমিটি প্রতি মাসেই বৈঠক করে। তারা এখন পর্যন্ত কোনো বৈঠক করতে পারেনি। বিএনপির লেভেল প্লেয়িং ফিল্ড প্রসঙ্গে আওয়ামী লীগের সাধারণ সম্পাদক বলেন, নির্বাচনে লেভেল প্লেয়িং ফিল্ড থাকবে, নির্বাচনে শান্তিপূর্ণ পরিবেশ থাকবে। কারণ নির্বাচন কমিশন গঠনে তাদের পছন্দের একজন ও আমাদের পছন্দের একজন কমিশনার নেওয়া হয়েছে। এটাই লেভেল প্লেয়িং ফিল্ড। আমরা নির্বাচনকালীন সরকারে কমিশনকে সহায়তা করব। রুটিন কাজ করব মাত্র। সুযোগ-সুবিধা আমরা বিতরণ করতে পারব না। যতগুলো মন্ত্রণালয় ও সংস্থা রয়েছে সবগুলো নির্বাচন কমিশনের অধীনেই থাকবে। এমনকি নির্বাচনে সেনাবাহিনী নামবে কিনা তাও সিদ্ধান্ত নেবে নির্বাচন কমিশন। শেখ হাসিনার সরকারের কিছুই করার থাকবে না। পৃথিবীর বিভিন্ন গণতান্ত্রিক দেশের মতো নির্বাচনকালীন সরকার সহায়তা করবে। কোনো রকম হস্তক্ষেপ করবে না। সহায়কের ভূমিকা পালন করবে। কোনো গণতান্ত্রিক দেশে ‘সহায়ক সরকার’ নেই। আগামীতে অবাধ ও গ্রহণযোগ্য নির্বাচন হবে জানিয়ে ক্ষমতাসীন দলের সাধারণ সম্পাদক ওবায়দুল কাদের বলেন, রাষ্ট্রপতি সার্চ কমিটির মাধ্যমে একটি নির্বাচন কমিশন গঠন করেছেন। এই কমিশনের অধীনেই যতগুলো নির্বাচন হয়েছে— প্রত্যেকটি অবাধ সুষ্ঠু ও গ্রহণযোগ্য হয়েছে। কুমিল্লা সিটি করপোরেশন নির্বাচনে বিএনপি বিজয়ী হয়েছে। আগামী সংসদ নির্বাচনও সুষ্ঠু ও গ্রহণযোগ্য হবে। শক্তিশালী নির্বাচন কমিশন আছে, জাতি যাকে খুশি ভোট দেবে। একাদশ জাতীয় নির্বাচনে ইভিএম ব্যবহারে আওয়ামী লীগ আগ্রহী জানিয়ে সড়ক পরিবহন ও সেতুমন্ত্রী ওবায়দুল কাদের বলেন, নির্বাচন কমিশন গঠনের সময় রাষ্ট্রপতির কাছে যে কয়েকটি প্রস্তাবনা দিয়েছিলাম, তার মধ্যে একটি ছিল নির্বাচনে ইভিএম ব্যবহার করা। নির্বাচনে ভোট গ্রহণ পদ্ধতিটা ইভিএমকে জোরালোভাবে সমর্থন করি। এখন সিদ্ধান্ত নেবে নির্বাচন কমিশন। আমাদের দাবি এটা উত্থাপন করেছি। পৃথিবী যখন এগিয়ে যাচ্ছে তখন আমরা কেন পিছিয়ে থাকব? ভারতসহ পৃথিবীর বিভিন্ন দেশে ইভিএম আছে। একাদশ জাতীয় সংসদ নির্বাচনে দলের পক্ষ থেকে জাতির কাছে প্রত্যাশা কী—এমন প্রশ্নের জবাবে ওবায়দুল কাদের বলেন, আমরা বাংলাদেশের জনগণের প্রত্যাশা অনুযায়ী কাজ করছি। আমাদের চলার পথে ভুল-ত্রুটি নেই— আমরা ‘অভ্রান্ত’ এমন দাবি করব না। যারা কাজ করে তাদের ভুল হবেই। তবে আমরা বিগত কয়েকটি বছর দেশ পরিচালনা করে প্রমাণ করেছি—আমরাই পারি। বিগত ২৮ বছরে বিভিন্ন সরকার যা করতে পারেনি, বর্তমানে আওয়ামী লীগ সরকার তিন বছরে এই উন্নয়ন করতে সক্ষম হয়েছে। সবই জননেত্রী শেখ হাসিনার ক্যারিশম্যাটিক লিডারশিপের কারণে সম্ভব হয়েছে। সেতুমন্ত্রী বলেন, নিজস্ব অর্থায়নে পদ্মা সেতু হচ্ছে, মেট্রোরেল হচ্ছে, এলিভেটেড এক্সপ্রেসওয়ে হচ্ছে। কিছু ফোর লেন হয়েছে, কয়েকটি হওয়ার পথে, কর্ণফুলী টানেল হচ্ছে, মাতারবাড়ীতে এলজি টার্মিনাল হচ্ছে। আমরা বিশ্বাস করি দেশের জনগণ উন্নয়নের জন্য রায় দেবে। শেখ হাসিনাকে দেখে, নৌকা প্রতীক দেখে, শেখ হাসিনার উন্নয়ন এবং সততার জন্য নৌকা মার্কায় ভোট দেবে। ’৭৫-এর পর শেখ হাসিনার মতো সৎ রাজনীতিবিদ দেশে নেই। জনগণ সরকারের ধারাবাহিকতা রাখতে নৌকা মার্কায় ভোট দেবে। নারায়ণগঞ্জের মতো নির্বাচন হলে শেখ হাসিনা আবার ক্ষমতায় আসবে। উন্নয়নের ধারাবাহিকতা অব্যাহত থাকবে। দায়িত্ব গ্রহণের ছয় মাস— আমরা যা যা করার তা সব করেছি। চ্যালেঞ্জ আছে। আমি যে সব শুদ্ধ করি তা কিন্তু নয়—‘আই অ্যাম অলওয়েজ রাইট’ আমি এটা বিশ্বাস করি না। আমি রক্তেমাংসে গড়া মানুষ, দেবতা নয়। আমিও ভুলত্রুটি করতেই পারি। তবে সে ভুলগুলোকে সংশোধনের মানসিকতা থাকলে সমস্যা হয় না। আমি সমালোচকদের স্বাগত জানাই। কারণ যারা গঠনমূলক সমালোচনা করে তারাই আমার প্রকৃত বন্ধু। যারা বিদ্বেষমূলক সমালোচনা করে তাদের চেয়ে ভয়ংকর যারা আমার বন্দনা করে। যারা চাটুকার, মোসায়েক হিসেবে কাজ করে, আমি তাদের ভয় পাই। বিএনপির ভিশন ২০৩০ প্রসঙ্গে সড়ক পরিবহন ও সেতুমন্ত্রী ওবায়দুল কাদের বলেন, বিএনপির ভিশন এতদিন ছিল না। আওয়ামী লীগের কাছ থেকে অনুকরণ করে তারা ভিশন দিয়েছে। অবশ্য বিএনপির মহাসচিব মির্জা ফখরুল ইসলাম আলমগীর বলেছেন, ২০০১ সালেই তাদের ভিশন ছিল। তাহলে আমার প্রশ্ন এ ভিশন থেকে জাতি কী পেল? জাতি এই ভিশন থেকে পেয়েছিল একটা হাওয়া ভবন, একটা খোয়াব ভবন। বাস্তবে ছিল একটা খাওয়া ভবন। জাতি পেল একুশে আগস্ট গ্রেনেড হামলা। যার প্রধান টার্গেট ছিল শেখ হাসিনা। তাদের ভিশন শেখ হাসিনাকে হত্যার ভিশন। আহসান উল্লাহ মাস্টার, কিবরিয়াকে হত্যা, ২১ হাজার আওয়ামী লীগের নেতা-কর্মীকে হত্যা করা হয়েছে। এটাই ভিশন ছিল। এ ছাড়া তাদের ৫ বছরে কী দিয়েছে তারা? উন্নয়নের নামে অবাধ লুণ্ঠন। সে কারণে তাদের অপরাজনীতি-দুঃশাসন-খুন এসবের কারণেই ১/১১ এসেছে। তাদের ভিশন ১/১১ এনেছে। এমন ভিশন যে পরিণতি ২০০৮ সালে তাদের শোচনীয় পরাজয়। জনগণ তাদের গ্রহণ করেনি। এটা কী দুঃশাসনের ভিশন ছিল? তারপরও বলব-বিএনপি নেতিবাচক রাজনীতি করতে গিয়ে জনবিচ্ছিন্ন হয়ে পড়েছে। তা থেকে উত্তরণের জন্য আওয়ামী লীগের ভিশন অনুকরণ করে যদি একটা ভিশন আসলেই বাস্তবায়ন করতে চায় তাহলে আমরা স্বাগত জানাব। তবে সেই ভিশন বাস্তবায়নের জন্য আগামীতে ক্ষমতায় আসতে হবে। এজন্য জনগণের কাছে যেতে হবে। ভিশন তুলে ধরতে হবে। তারা ভিশন ভিশন করে অথচ লেটেস্ট টেকনোলজি ইভিএম মানে না। আওয়ামী লীগ সাধারণ সম্পাদক বলেন, ভিশন দিয়ে এখনই তাদের দল নাকি চাঙ্গা হয়ে গেছে। কেন্দ্রীয় নেতারা জেলায় গিয়ে জনসভা করতে পারছেন না। যেখানেই যান সেখানেই নিজেদের মধ্যে ধাওয়া-পাল্টা ধাওয়া হয়েছে। কেন্দ্রীয় নেতারা হেনস্তা হয়ে ঢাকায় ফিরে এসেছেন। আমি চ্যালেঞ্জ করে বলতে পারি, কেন্দ্রীয় সম্মেলনের পর অধিকাংশ জেলাতেই বর্ধিত সভা ও বিভাগীয় প্রতিনিধি সভা হয়েছে। কিন্তু কেন্দ্রীয় নেতাদের সামনে কোনো বিশৃঙ্খলা তৈরি হয়নি। আমাদের দলে যে ছোটখাটো সমস্যা নেই তা দাবি করব না। তৃণমূলে মাঝেমধ্যে নিজেদের মধ্যে সমস্যা তৈরি হয়। তবে সেগুলো জিইয়ে রাখি না। মিটিয়ে ফেলি। নেত্রীর কঠোর নির্দেশ আছে, বিশৃঙ্খলা সৃষ্টিকারীদের কোনো ছাড় দেওয়া হবে না। অন্যায়কারী যত প্রভাবশালীই হোক তার বিরুদ্ধে ব্যবস্থা গ্রহণ করা হবে। একজন মন্ত্রীর ছেলেকেও পুলিশ গ্রেফতার করেছে। তিনি বলেন, বিএনপি কেন্দ্রীয় অফিসে একে অপরে ধাওয়া করে। নিজেরাই একে অন্যকে সরকারের দালাল বলে। নিজেরাই নিজেদের শত্রু তাহলে তারা কিসের ভিশন বাস্তবায়ন করবে?\nবিএনপিকে নালিশ পার্টি উল্লেখ করে ওবায়দুল কাদের বলেন, তারা একেক সময় একেকটা ইস্যু খোঁজে। জনগণের কাছে সাড়া পায় না। প্রধানমন্ত্রীর ভারত সফর নিয়ে কত নাটক করল। আবার দেখা গেল ভারতের নির্বাচনের সময় তারা মিষ্টি বিতরণ করল। মার্কিন নির্বাচনে হিলারি জিতবে এমন চিন্তায় বিএনপি নেতারা মার্কিন দূতাবাসে গেল। বাংলাদেশে ফুল আর মিষ্টি ছিল না। সব তারা কিনে নিল। বিদেশে সরকার পরিবর্তন বাংলাদেশে যোগসূত্র কী? ওই দেশের সরকার পরিবর্তনের সঙ্গে আমাদের সম্পর্ক কী? আমাদের ক্ষমতায় বসানোর উৎস জনগণ। বিএনপি দেশে ব্যর্থ হয়ে বিদেশে গিয়ে নালিশ করে। এটা আমাদের রাজনীতির জন্য, দেশের জন্য মোটেও শোভনীয় বিষয় নয়।\nপ্রার্থী দেব ৩০০ আসনে, থাকবে জোট : হাওলাদার\nবিএনপির সঙ্গে সমঝোতায় আসতে হবে : মির্জা ফখরুল\nতৃণমূলে শেখ হাসিনার চার বার্তা\nসাফাতের উপদেষ্টা ছিল নাঈম তথ্য প্রযুক্তি আইনে মামলা\nআয়ারল্যান্ডকে উড়িয়ে দিল বাংলাদেশ\nপ্রাসাদ ছাড়বেন রাজকুমারীও\nআল্লাহর কাছে প্রার্থনা ছাড়া আর উপায় নেই\nভোটারদের তিক্ত অভিজ্ঞতাজনিত অবিশ্বাস\nরাস্তায় ‘নো পার্কিং’ লেখা দেখতে চাই না\nনাম হতে পারত বাল্যবিবাহ জায়েজ আইন\nজঙ্গিবাদ নির্মূলে সম্মিলিত প্রয়াস চাই


আদালতের রায়কে জয়-পরাজয় হিসেবে দেখা ঠিক হবে না: মোদি\n১৫ মিনিট আগের আপডেট ; ভোর ০৬:৪১ ; সোমবার ; ডিসেম্বর ০৯, ২০১৯\nপ্রকাশিত : ১৪:৪৩, নভেম্বর ০৯, ২০১৯ | সর্বশেষ আপডেট : ১৪:৪৬, নভেম্বর ০৯, ২০১৯\nভারতের অযোধ্যার বাবরি মসজিদ মামলায় সুপ্রিম কোর্টের রায়ের পর শান্তি ও ঐক্য বজায় রাখার আহ্বান জানিয়েছেন প্রধানমন্ত্রী নরেন্দ্র মোদি। তিনি বলেন, এ রায়ের ফলে বিচারবিভাগের ওপর জনগণের আবারও আস্থা নিশ্চিত হবে। দেশটির সম্প্রচারমাধ্যম এনডিটিভির এক প্রতিবেদনে এসব তথ্য জানানো হয়েছে।\nশনিবার বাবরি মসজিদ মামলার চূড়ান্ত রায়ে ভারতের সর্বোচ্চ আদালত অযোধ্যার বিতর্কিত ওই ভূমিতে একটি মন্দির নির্মাণের নির্দেশনা দিয়েছেন। নির্দেশনা অনুযায়ী, বিতর্কিত স্থানটি সরকারি ট্রাস্টকে দেওয়া হবে। বাবরি মসজিদের ওই ২ দশমিক ৭৭ একর জমি পাবে হিন্দুরা। আগামী তিন মাসের মধ্যে একটি ট্রাস্টি বোর্ড গঠন করবে সরকার। পরে সেখানে মন্দির প্রাঙ্গণ নির্মাণ করবে তারা। পরিবর্তে অযোধ্যার অন্য স্থান থেকে মসজিদ নির্মাণের জন্য ৫ একর জমি পাবে মুসলিমরা।\nভারতীয় প্রধানমন্ত্রী এক বিবৃতিতে বলেন, ‘অযোধ্যা মামলায় সুপ্রিম কোর্টের রায়ে বিচারবিভাগের ওপর আস্থা আবারও নিশ্চিত হবে।’ তিনি টুইটবার্তায় লিখেছেন, ‘অযোধ্যা মামলায় রায় দিয়েছে সুপ্রিম কোর্ট। এই রায় কোনও পক্ষের জয় বা পরাজয় হিসেবে দেখা উচিত নয়। সে রাম ভক্তি হোক, বা রহিম ভক্তি, আমাদের একান্ত প্রয়োজন রাষ্ট্রীয় ভক্তির ওপর জোর দেওয়া। শান্তি ও সম্প্রীতি রক্ষিত হোক।’\nস্থানীয় সময় সকাল সাড়ে ১০টায় মামলার রায় ঘোষণা শুরু করেন দেশটির সুপ্রিম কোর্টের প্রধান বিচারপতি রঞ্জন গগৈয়ের নেতৃত্বাধীন পাঁচ সদস্যের বেঞ্চ। সকাল ১১ টায় (বাংলাদেশ সময় সকাল সাড়ে ১১ টা) রায় ঘোষণা শেষ হয়।\nরায় ঘোষণার এক পর্যায়ে বলেছেন, হিন্দুরা বিশ্বাস করেন এখানেই রামের জন্মভূমি ছিল। তবে কারও বিশ্বাস যেন অন্যের অধিকার না হরণ করে। আর্কিওলজিক্যাল সার্ভে অব ইন্ডিয়ার (এএসআই) খননের ফলে যে সব জিনিসপত্র পাওয়া গেছে, তাতে স্পষ্ট যে সেগুলো অনৈসলামিক। তবে এএসআই এ কথা বলেনি, যে তার নীচে মন্দিরই ছিল। রায়ে প্রধান বিচারপতি বলেছেন, বাবরের সহযোগী মির বাকি মসজিদ তৈরি করেছিলেন, তবে কবে মসজিদ তৈরি হয়েছিল, সেটা গুরুত্বপূর্ণ নয়।\n‘ভাই, মরে যাচ্ছি, বাড়ির খেয়াল রাখিস’\nহংকংয়ে বিক্ষোভ অব্যাহত, গণমিছিলে মানুষের ঢল\nএবার বিহারে ধর্ষণের পর কিশোরীকে পুড়িয়ে হত্যা\n৬২২১বিদ্যুতের প্রিপেইড মিটার গলার কাঁটা!\n৩৯৪৬গণপূর্তে পছন্দের প্রকৌশলী বসাতে ১১০ কোটি টাকা ঢালেন জি কে শামীম!\n৩৫২৩প্রধানমন্ত্রী শেখ হাসিনাকে নিয়ে সালমানের টুইট\n১৭৯৩বানারীপাড়ায় ট্রিপল মার্ডারের নেপথ্যে অনৈতিক সম্পর্ক\nএই রায়ে ভারতের সামাজিক বন্ধন জোরালো হবে: বিজেপি\nকয়েক শতাব্দীর বিতর্কের আইনগত নিষ্পত্তি


'মিঠাই-সিদ্ধার্থ'র মতো এবার নন্দাও প্রোপোজ করে বসলো রাজীব কুমারকে! 'মিঠাই' এর নতুন পর্ব একেবারে জমে গিয়েছে, জানালেন নেটিজেনরা - Kolkata Journal\nHome/বিনোদন/বাংলা সিরিয়াল/‘মিঠাই-সিদ্ধার্থ’র মতো এবার নন্দাও প্রোপোজ করে বসলো রাজীব কুমারকে! ‘মিঠাই’ এর নতুন পর্ব একেবারে জমে গিয়েছে, জানালেন নেটিজেনরা\n‘মিঠাই-সিদ্ধার্থ’র মতো এবার নন্দাও প্রোপোজ করে বসলো রাজীব কুমারকে! ‘মিঠাই’ এর নতুন পর্ব একেবারে জমে গিয়েছে, জানালেন নেটিজেনরা\nকিছুদিন আগে পর্যন্তও জি বাংলার মিঠাই ধারাবাহিকটি সকলকে হারিয়ে টিআরপি তালিকার শীর্ষস্থানটি দখল করে রাখতে সক্ষম হয়েছিল। কিন্তু সম্প্রতি স্টার জলসার ‘গাঁটছড়া’ ধারাবাহিকের কাছে হার মানতে হয়েছে মিঠাইকে। তবে তাতে অবশ্য মিঠাইয়ের অনুগামীরা হাল ছাড়েননি বরং তারা ধারাবাহিকের নতুন পর্ব দেখার পর মনে করছেন আগের থেকেও অনেক বেশি জমজমাট হয়ে উঠেছে তাদের প্রিয় ধারাবাহিক মিঠাইয়ের গল্প।\nসম্প্রতি মিঠাই ধারাবাহিকে দেখতে পাওয়া গিয়েছে পাহাড়ে হানিমুনে গিয়ে নতুন করে মিঠাইয়ের ভালবাসা বুঝতে সক্ষম হয়েছে সকলের প্রিয় উচ্ছেবাবু ওরফে সিদ্ধার্থ। পাশাপাশি মিঠাইকে হারানোর ভয়ে তাকে কেঁদে ফেলতেও দেখতে পেয়েছেন দর্শকরা। এরপরেই পাহাড়ের কোলে দাঁড়িয়ে মিঠাইকে ভালোবাসার কথা বলে প্রোপোজ করতে দেখা গেছে সিদ্ধার্থকে।\nপাশাপাশি এবার সিরিয়ালে সিদ্ধার্থ মিঠাইকে অনুসরণ করে নিজের নিজের স্বামীদের উদ্দেশ্যে প্রেমের বার্তা প্রকাশ করতে দেখা গেল ধারাবাহিকের অন্যান্য চরিত্রদের। সেই তালিকায় রয়েছে নন্দা থেকে শুরু করে শ্রী। তবে নন্দার মুখে কবিতার পাশাপাশি ভালোবাসার কথা শুনে যারপরনাই উৎফুল্ল হয়ে উঠতে দেখা যায় রাজীব কুমারকে। এদিনের ভাইরাল পর্ব দেখে নেটিজেনদের একটি বড় অংশ জানাচ্ছেন মিঠাই ধারাবাহিকে আবার আগের মত ভালো গল্প ফিরে আসছে ধীরে ধীরে।


নাচ-গান ছেড়ে সোশ্যাল মিডিয়ায় এবার প্রকাশ্যে প্রেম নিবেদন করে বসলেন 'পটলকুমার গানওয়ালা' খ্যাত অভিনেত্রী হিয়া দে! ভিডিও ভাইরাল সোশ্যাল মিডিয়ায় - Kolkata Journal\nHome/বিনোদন/বাংলা সিরিয়াল/নাচ-গান ছেড়ে সোশ্যাল মিডিয়ায় এবার প্রকাশ্যে প্রেম নিবেদন করে বসলেন ‘পটলকুমার গানওয়ালা’ খ্যাত অভিনেত্রী হিয়া দে! ভিডিও ভাইরাল সোশ্যাল মিডিয়ায়\nনাচ-গান ছেড়ে সোশ্যাল মিডিয়ায় এবার প্রকাশ্যে প্রেম নিবেদন করে বসলেন ‘পটলকুমার গানওয়ালা’ খ্যাত অভিনেত্রী হিয়া দে! ভিডিও ভাইরাল সোশ্যাল মিডিয়ায়\nSayani SarkarMarch 21, 2022\nএকসময় স্টার জলসার ‘পটলকুমার গানওয়ালা’ ধারাবাহিকের মাধ্যমে তীব্র জনপ্রিয়তা লাভ করতে সক্ষম হয়েছিলেন অভিনেত্রী হিয়া দে। শিশুশিল্পী হিসেবে টলিউডে বেশ নাম ছড়িয়ে পড়েছিল তার। এরপর ‘ফেলনা’ ধারাবাহিকেও কাজ করতে দেখা গেছে তাকে। পাশাপাশি সোশ্যাল মিডিয়ায় দারুণ জনপ্রিয় এই কিশোরী অভিনেত্রী।\nতবে মাঝে মধ্যেই নেটদুনিয়ার বাসিন্দাদের কাছে তীব্র সমালোচনার সম্মুখীন হতে হয় তাকে। কারণ সোশ্যাল মিডিয়ায় নিয়মিত অনুগামীদের সঙ্গে বিভিন্ন রকম মিউজিক রিল ভিডিও শেয়ার করে নিতে দেখা যায় অভিনেত্রীকে যা নেটিজেনদের একটি বড় অংশের মোটেও পছন্দ নয়।\nতবে এবার নাচ গান নয় বরং আরো একবার নতুন একটি ভিডিও পোস্ট করে সোশ্যাল মিডিয়ায় চাঞ্চল্য ফেলে দিলেন এই কিশোরী অভিনেত্রী। তবে এদিনের নতুন ভিডিওতে তাকে দেখা গিয়েছে প্রকাশ্যে প্রেম নিবেদন করতে। তবে কারোর উদ্দেশ্যে নয় বরং বিভিন্ন ভাষায় কিভাবে ‘আই লাভ ইউ’ বলতে হয় তা ভিডিও করে সোশ্যাল মিডিয়ায় অনুগামীদের সঙ্গে ভাগ করে নিতে দেখা গেছে তাকে।\nপ্রসঙ্গত সম্প্রতি স্টার জলসার পর্দায় শেষ হয়েছে অভিনেত্রীর শেষ ধারাবাহিক ‘ফেলনা’র সম্প্রচার। যে কারণে এদিন সোশ্যাল মিডিয়ার মাধ্যমে অনুগামীরা জিজ্ঞাসা করেছেন আবার কবে প্রিয় অভিনেত্রীকে বড় পর্দায় দেখতে পাবেন তারা।\nFelna Hiya Dey Instagram Reel Video Patalkumar Ganwala Star Jalsa\nভারতের এই গ্রাম থেকে হেলিকপ্টারে করে মিষ্টি আসে আম্বানির পরিবারের জন্য! উত্তরপ্রদেশের একটি ছোট গ্রাম থেকে মিষ্টি আসে আম্বানি পরিবারে\n'মা হতে চলেছেন 'গাঁটছড়া'র দ্যুতি'! 'বাধাই হো' সিনেমার সঙ্গে 'গাঁটছড়া'র তুলনা করে তুমুল ভাইরাল মিম বানালেন নেটিজেনরা


নবম ওয়েজবোর্ড: প্রেসক্লাবে সাংবাদিকদের বিক্ষোভ – শীর্ষ খবর ডটকম\nPub: Sunday, August 18, 2019 3:47 PM\nনবম ওয়েজবোর্ড বাস্তবায়নের দাবিতে বিক্ষোভ সমাবেশ করেছে সাংবাদিকরা। এ সময় নবম ওয়েজবোর্ডের দাবির সঙ্গে আরও কয়েকটি দা‌বি তু‌লে ধ‌রেন সাংবাদিকরা।\nর‌বিবার (১৮ আগস্ট) জাতীয় প্রেসক্লা‌বের সাম‌নে এই সমাবেশ করেন তারা।\nএ সময় নবম ওয়েজবোর্ডের রোয়েদাদার গেজেট প্রকাশের বিরুদ্ধে নিউজপেপার ওনার্স অ্যাসোসিয়েশন অব বাংলাদেশের (নোয়াব) মামলার প্রতিবাদ, গণমাধ্যমকর্মী আইন পাস, ছাঁটাই বন্ধসহ সাংবাদিকদের নিরাপত্তার দাবি নিয়ে আলোচনা করেন তারা।\nসমাবেশটি আয়োজন করে সাংবাদিক শ্রমিক-কর্মচারী ঐক্য পরিষদ। সমাবেশে সভাপতিত্ব করেন বাংলাদেশ ফেডারেল সাংবাদিক ইউনিয়নের (বিএফইউজে) সভাপতি মোল্লা জালাল।\nমোল্লা জালাল বলেন, অনেকে বলেছেন নোয়াবের বিরুদ্ধে আদালতে যেতে। আমি বলব, নোয়াব মামলা করেছে সরকারের সিদ্ধান্তের বিরুদ্ধে, সরকারের বিরুদ্ধে। সরকার এ বিষয়টি দেখবে, আমরা সরকারকে চাপ প্রয়োগ করব।\nঢাকা সাংবাদিক ইউনিয়নের (ডিইউজে) সাধারণ সম্পাদক সোহেল হায়দার চৌধুরী বলেন, ওয়েজবোর্ড তৈরি নিয়ে যতগুলো সভা হয়েছে তার মধ্যে পাঁচটিতে নোয়াবের প্রতিনিধি ছিল। যদিও মহার্ঘ ভাতা দেয়ার সিদ্ধান্তের বৈঠকে তারা বয়কট করেছেন। তবে অন্য সভায় সংবাদপত্রের মালিকপক্ষের প্রতিনিধি, প্রকাশক ও একটি সংবাদপত্র সংশ্লিষ্ট সংগঠনও উপস্থিত ছিল। ওয়েজবোর্ড নিয়ে প্রজ্ঞাপন জারি করার সময় কিছু না বললেও গেজেট প্রকাশের আগ মুহূর্তে তারা মামলা করে পিঠে ছুরি মারলো।\nএ সময় নোয়াবের সভাপতি ও প্রথম আলোর সম্পাদক মতিউর রহমানকে ‘মামলাবাজ’ উল্লেখ করে তাকে ভবিষ্যতে অবাঞ্চিত ঘোষণার হুমকি দেন সাংবাদিকরা।\nসমাবেশে উপস্থিত ছিলেন বাংলাদেশ ফেডারেল ইউনিয়ন অব নিউজপেপার প্রেস ওয়ার্কার্সের সভাপতি মো. আলমগীর হোসেন খান, মহাসচিব কামাল উদ্দিন, বাংলাদেশ সংবাদপত্র কর্মচারী ফেডারেশনের সভাপতি মো. মতিউর রহমান তালুকদার, মহাসচিব মো. খায়রুল ইসলামসহ বিভিন্ন সংঠনের সদস্য ও নেতারা।\nস্মারকলিপিতে সাংবাদিকদের ১৪টি দাবি উপস্থাপন করা হয়। এগুলোর মধ্যে উল্লেখযোগ্য হচ্ছে নবম ওয়েজবোর্ডের গেজেট প্রকাশ, চলতি সংসদ অধিবেশনে গণমাধ্যমকর্মী আইন পাস, টেলিভিশন চ্যানেলে কর্মরত সাংবাদিকদের জন্য আলাদা ওয়েজবোর্ড গঠন, পত্রিকার রেট কার্ড ও বাস্তবচিত্র নিয়ে পুনঃতদন্ত, সাংবাদিকতায় যোগদানের ন্যূনতম যোগ্যতা স্নাতক অথবা পিআইবির সাংবাদিকতা ডিপ্লোমা কোর্স সম্পন্ন বাধ্যতামূলক করা, দৈনিক পত্রিকার সম্পাদক হওয়ার ন্যূনতম যোগ্যতা ১৫ বছর করা।\nউল্লেখ্য, গত কয়েক বছর ধরে নবম ওয়েজবোর্ড ঘোষণার দাবিতে আন্দোলন করছেন গণমাধ্যমকর্মীরা। কিন্তু নোয়াব নবম ওয়েজ বোর্ডের রোয়েদাদ প্রস্তাব বাস্তবসম্মত নয় দাবি করে তার গেজেট না করতে হাইকোর্টে রিট আবেদন করে।\nসেই রিটের পরিপ্রেক্ষিতে গত ৬ আগস্ট নবম ওয়েজ বোর্ডের সুপারিশের গেজেট প্রকাশে দুই মাসের স্থিতাবস্থা বজায় রাখতে রুলসহ আদেশ দেন হাইকোর্ট।\nতবে রাষ্ট্রপক্ষ হাইকোর্টের আদেশ স্থগিত চেয়ে আবেদন করার পর তা ১৯ আগস্ট আপিল বিভাগের নিয়মিত বেঞ্চে শুনানির জন্য পাঠান চেম্বার বিচারপতি।\nগত বছরের ১৯ জানুয়ারি আপিল বিভাগের সাবেক বিচারপতি মো. নিজামুল হককে প্রধান করে ১৩ সদস্যের নবম ওয়েজবোর্ড গঠন করে সরকার।


দুই ইউপি নির্বাচন\nদ্বিতীয় ধাপে ইউনিয়ন পরিষদ নির্বাচনে পটুয়াখালীর বাউফল উপজেলার নওমালা ও সূর্যমনি ইউনিয়ন পরিষদ নির্বাচনে চেয়ারম্যান পদে ১৩ জন, সাধারণ সদস্য পদে ৬৯ এবং সংরক্ষিত সদস্য (মহিলা) পদে ১৯ জন প্রার্থী মনোনয়ন দাখিল করেছেন। মনোনয়ন দাখিলের শেষ দিন রোববার রাতে এ তথ্য নিশ্চিত করেছেন উপজেলা নির্বাচন অফিসার ও রিটার্নিং অফিসার মো. তারিকুল ইসলাম।\nউপজেলা নির্বাচন অফিস সূত্রে জানা গেছে, ইউনিয়ন পরিষদ নির্বাচনের দ্বিতীয় ধাপে বাউফলের নওমালা ও সূর্যমনি ইউনিয়ন পরিষদের নির্বাচন আগামী ১১ই নভেম্বর সম্পন্ন হওয়ার কথা রয়েছে। নির্বাচনের ঘোষিত তফসিল অনুযায়ী মনোনয়ন দাখিলের শেষ দিন রোববার বিকাল ৫টা পর্যন্ত উপজেলার নওমালা ইউনিয়ন পরিষদ নির্বাচনে চেয়ারম্যান পদে প্রতিদ্বন্দ্বিতার জন্য চেয়ারম্যান পদে বাংলাদেশ আওয়ামী লীগ মনোনীত মো. কামাল হোসেন, ইসলামী আন্দোলন বাংলাদেশ মনোনীত মো. শামীম সরদার ও স্বতন্ত্র পদে আরও ছয়জন প্রার্থী মনোনয়ন দাখিল করেছেন। সাধারণ সদস্য (পুরুষ) পদে ৯টি ওয়ার্ডে ৩২ জন এবং সংরক্ষিত সদস্য (মহিলা) পদে ১০ জন প্রার্থী মনোনয়ন দাখিল করেছেন। সূর্যমনি ইউনিয়ন পরিষদ নির্বাচনে চেয়ারম্যান পদে প্রতিদ্বন্দ্বিতার জন্য বাংলাদেশ আওয়ামী লীগ মনোনীত মো. আনোয়ার হোসেন, ইসলামী আন্দোলন বাংলাদেশ মনোনীত মো. এনামুল হক এবং স্বতন্ত্র পদে আরও ৩ জন প্রার্থী মনোনয়ন দাখিল করেছেন। এছাড়া সাধারণ সদস্য (পুরুষ) পদে ৩৭ জন এবং সংরক্ষিত সদস্য (মহিলা) পদে ৯ জন প্রার্থী মনোনয়ন দাখিল করেছেন। কেন্দ্রীয় নির্দেশনা মেনে বাংলাদেশ জাতীয়তাবাদী দল (বিএনপি) এ নির্বাচনে অংশ নিচ্ছেন না বলে দলীয় সূত্রে জানা গেছে।।


যে প্রক্রিয়ায় বাতিল হবে জিয়াউর রহমানের খেতাব - CTG Journal যে প্রক্রিয়ায় বাতিল হবে জিয়াউর রহমানের খেতাব - CTG Journal\nসংবিধান লঙ্ঘন, জাতীয় জনক বঙ্গবন্ধু শেখ মুজিবুর রহমানের আত্মস্বীকৃত খুনিদের দেশত্যাগে সহায়তা এবং তাদের গুরুত্বপূর্ণ পদে পদায়নের অভিযোগে অভিযুক্ত সাবেক রাষ্ট্রপতি বিএনপির প্রতিষ্ঠাতা জিয়াউর রহমান। যারা বঙ্গবন্ধুর খুনিদের মদদ দিয়েছে তারাও অপরাধী। এই অপরাধীরা কোনও সম্মানজনক পদ, পুরস্কার বা খেতাব পেতে পারে না। সে জন্যই জিয়াউর রহমানের খেতাব বাতিলের সুপারিশ করেছে মুক্তিযুদ্ধ বিষয়ক মন্ত্রণালয়ের অধীন সংস্থা জাতীয় মুক্তিযোদ্ধা কাউন্সিল (জামুকা)। কিন্তু কবে নাগাদ, কীভাবে, কোন প্রক্রিয়ায় জামুকার এই সুপারিশ বাস্তবায়ন করা হবে সে প্রশ্ন এখন সবার।\nসংশ্লিষ্টরা জানিয়েছেন, খেতাব বাতিলে সরকারকে এখন গেজেট প্রকাশ করতে হবে। গেজেট প্রকাশের পরই কার্যকর হবে জামুকার সুপারিশ। সঙ্গে জিয়াউর রহমানের পাওয়া সব ধরনের রাষ্ট্রীয় সুযোগ-সুবিধাও বাতিল হবে। কিন্তু কবে নাগাদ এ প্রক্রিয়া শেষ হবে সে বিষয়ে সুষ্পষ্ট প্রক্রিয়ার ধারণা দিতে পারছেন না দায়িত্বশীল কেউ। এমনকি কোন মন্ত্রণালয় এই গেজেট প্রকাশ করবে সে বিষয়টিও স্পষ্ট করা হয়নি। দায়িত্বশীলদের কাছে জানতে চাইলে অনেকেই প্রশ্ন এড়িয়ে গেছেন কৌশলে। তারা বলছেন, স্পর্শকাতর বিষয়, আপাতত তাই কোনও মন্তব্য নয়। আবার কেউ বলছেন, যারা খেতাব দিয়েছে, বাতিল করার ক্ষমতাও একমাত্র তাদের। কারা খেতাব দিয়েছে জানতে চাইলেও জানাননি এর সঠিক উত্তর।\nএ বিষয়ে জানতে চাইলে মন্ত্রিপরিষদ বিভাগের একজন যুগ্মসচিব নাম প্রকাশ না করার শর্তে বাংলা ট্রিবিউনের প্রতিবেদকের কাছে উল্টো জানতে চেয়েছেন, স্বাধীনতা যুদ্ধে অবদানের স্বীকৃতি হিসেবে খেতাব কি মন্ত্রিপরিষদ বিভাগ দিয়েছে যে খেতাব বাতিল সংক্রান্ত গেজেট মন্ত্রিপরিষদ বিভাগ দেবে? কোন মন্ত্রণালয় থেকে এই খেতাব দেওয়া হয়েছে জানতে চাইলে ওই যুগ্মসচিব জানান, তখন তো আর মুক্তিযুদ্ধ বিষয়ক মন্ত্রণালয় গঠিত হয়নি। হয়তো বিষয়টি প্রতিরক্ষা মন্ত্রণালয়ের এখতিয়ার ছিল। এ বিষয়ে জানতে যোগাযোগ করা হলে উত্তর না দিয়ে প্রতিরক্ষা মন্ত্রণালয়ের একাধিক শীর্ষ কর্মকর্তা এড়িয়ে গেছেন নানা অজুহাতে।\nপ্রতিরক্ষা মন্ত্রণালয়ের ওয়েবসাইটে বলা হয়েছে, “বাংলাদেশের স্বাধীনতা যুদ্ধে বীরত্বের ক্রমানুসারে খেতাব হচ্ছে -বীরশ্রেষ্ঠ, বীর উত্তম, বীর বিক্রম ও বীর প্রতীক। ১৯৭১ সালে মুক্তিযদ্ধের পরই এই পদকগুলো দেওয়া হয়। ১৯৭৩ সালের ১৫ ডিসেম্বর বাংলাদেশ গেজেটের একটি অতিরিক্ত সংখ্যায় প্রকাশিত বিজ্ঞপ্তির মাধ্যমে পদকপ্রাপ্তদের নাম ঘোষণা করা হয়।”\nজানা গেছে, জামুকার ৭২তম সভায় মঙ্গলবার (৯ ফেব্রুয়ারি) মুক্তিযুদ্ধে গুরুত্বপূর্ণ অবদানের স্বীকৃতি হিসেবে স্বাধীনতার পর জিয়াউর রহমানকে রাষ্ট্রীয়ভাবে দেওয়া ‘বীর উত্তম’ খেতাব বাতিলের সুপারিশ করা হয়েছে। স্বাধীনতার প্রায় ৫০ বছর পর তার রাষ্ট্রীয় খেতাব বাতিল করার সিদ্ধান্ত নিলো জামুকা। একইসঙ্গে বঙ্গবন্ধুর আত্মস্বীকৃত খুনি শরিফুল হক ডালিম, নূর চৌধুরী, রাশেদ চৌধুরী ও রিসালদার মোসলেহ উদ্দিনের রাষ্ট্রীয় খেতাবও বাতিলের সুপারিশ করা হয়েছে।\nএখন পর্যন্ত জামুকার বৈঠকের কার্যবিবরণী পায়নি মুক্তিযুদ্ধ বিষয়ক মন্ত্রণালয়। জামুকা থেকে বৈঠকের কার্যবিবরণী পাওয়ার পর মুক্তিযুদ্ধ বিষয়ক মন্ত্রণালয়েরই বাকি প্রক্রিয়া সম্পন্ন করার কথা। অর্থাৎ গেজেট প্রকাশ করবে তারা। অতীতেও বীর মুক্তিযোদ্ধা তালিকা থেকে নাম বাদ দেওয়া সংক্রান্ত সব ধরনের গেজেট প্রকাশ করেছে মুক্তিযুদ্ধ বিষয়ক মন্ত্রণালয়।\nসূত্র জানায়, কিন্তু এবারের বিষয়টি স্পর্শকাতর বলে সরাসরি গেজেট প্রকাশের দায়িত্ব মুক্তিযুদ্ধ বিষয়ক মন্ত্রণালয় নাও নিতে পারে। এক্ষেত্রে আইন মন্ত্রণালয়ের মতামত এবং মন্ত্রিপরিষদে বিষয়টি উপস্থাপন করে অনুমোদন চাইতে পারে মুক্তিযুদ্ধ বিষয়ক মন্ত্রণালয়। এর জন্য জামুকা থেকে কার্যবিবরণী পাওয়া পর্যন্ত তারা অপেক্ষা করবে। এ বিষয়ে মুক্তিযুদ্ধ বিষয়ক মন্ত্রী ও মন্ত্রণালয়ের সচিব কেউই কথা বলেননি।\nজানতে চাইলে মুক্তিযুদ্ধ বিষয়ক মন্ত্রণালয়ের উপসচিব রথীন্দ্র নাথ দত্ত জানিয়েছেন, যেহেতু বিষয়টি এখন মুক্তিযুদ্ধ বিষয়ক মন্ত্রণালয়ের, সেহেতু গেজেট মুক্তিযুদ্ধ বিষয়ক মন্ত্রণালয়ই প্রকাশ করবে। তবে এর আগে জামুকার বৈঠকের কার্যবিবরণী মন্ত্রণালয়ে আসতে হবে। জামুকার কার্যবিবরণী দেখেই পরবর্তী সিদ্ধান্ত নেবে মুক্তিযুদ্ধ বিষয়ক মন্ত্রণালয়।\nএ বিষয়ে জামুকার পরিচালক (যুগ্মসচিব) সেলিম ফকির জানিয়েছেন, জামুকার সিদ্ধান্ত নেওয়া বৈঠকের কার্যাবিবরণী খুব দ্রুতই মন্ত্রণালয়ে পাঠানো হবে। মন্ত্রণালয় এ সিদ্ধান্ত বাস্তবায়ন করবে। এটি মন্ত্রণালয়ের এখতিয়ার। গেজেট প্রকাশ করার প্রয়োজন হলে তাও প্রকাশ করবে মুক্তিযুদ্ধ বিষয়ক মন্ত্রণালয়।\nএ বিষয়ে আইনমন্ত্রী আনিসুল হক বলেছেন, ‘বিএনপির প্রতিষ্ঠাতা ও সাবেক রাষ্ট্রপতি জিয়াউর রহমানের মুক্তিযুদ্ধে পাওয়া ‘বীর উত্তম’ খেতাব বাতিলে আইনি কোনও জটিলতা বোধ হয় নাই। তিনি বলেন, যিনি মুক্তিযোদ্ধা নাম ধারন করে বাংলাদেশের মুক্তিযুদ্ধের চেতনাকে নষ্ট করেছেন, তার কি খেতাব থাকার কোনও অধিকার আছে? এই প্রশ্ন আমি দেশবাসীর কাছে রাখলাম।’\nএ বিষয়ে জানতে চাইলে মন্ত্রিপরিষদ সচিব খন্দকার আনোয়ারুল ইসলাম জানিয়েছেন, ‘বিষয়টি আমি এখনও জানি না।’\nউল্লেখ্য, সাবেক রাষ্ট্রপতি ও বিএনপির প্রতিষ্ঠাতা জিয়াউর রহমান মুক্তিযুদ্ধের অন্যতম সেক্টর কমান্ডার ছিলেন। জাতির পিতা বঙ্গবন্ধু শেখ মুজিবুর রহমানকে সপরিবার হত্যার ষড়যন্ত্রে জিয়াউর রহমানের সংশ্লিষ্টতা নিয়ে আওয়ামী লীগের শীর্ষ পর্যায় থেকে বরাবরই অভিযোগ করা হয়। তবে বঙ্গবন্ধু হত্যাকাণ্ডের ঘটনায় করা মামলায় তাকে আসামি করা হয়নি।


এখনও অধরা টেকনাফের শীর্ষ ইয়াবা ব্যবসায়ী ভুট্টো\nকক্সবাজার, ০৫ জুন- চলমান মাদকবিরোধী অভিযানেও অধরা রয়ে গিয়েছেন টেকনাফের অন্যতম শীর্ষ ইয়াবা ব্যবসায়ী নুরুল হক ভুট্টো। অভিযোগ রয়েছে, তিনি বর্তমানে টেকনাফ উপজেলা চেয়ারম্যান আরেক ইয়াবা গডফাদার জাফর আহমদের বাড়িতেই আত্মগোপন করে আছেন। কক্সবাজারে কর্মরত ছয়জন টিভি সাংবাদিকের উপর হামলার মামলা, ইয়াবা, মানব পাচারসহ…\nদেরাদুন, ০৫ জুন- মাত্র ১৩৫ রানের টার্গেট দেওয়ার পর অবিশ্বাস্য কিছু করতে হতো বাংলাদেশকে। কিন্তু তেমনটা হয়নি। বরং স্বাচ্ছন্দ্যে ম্যাচ জিতেছে আফগানিস্তান, সঙ্গে সিরিজও। ১৮.৫ ওভারে ৪ উইকেটে ১৩৫ রান করে তারা। ৬ উইকেটের এই হারে বাংলাদেশ এক ম্যাচ হাতে রেখে সিরিজ হারল । প্রথম ওভারেই প্রতিপক্ষকে একটি জীবন দিয়েছিল…\nগুম নিয়ে মিথ্যা প্রচারণা চলছে : সজীব ওয়াজেদ জয়\nঢাকা, ০৫ জুন- প্রধানমন্ত্রীর আইসিটি উপদেষ্টা ও পুত্র সজীব ওয়াজেদ জয় বলেছেন, বাংলাদেশে গুম নিয়ে প্রচারণার ভিত্তি হচ্ছে মিথ্যাচার। আর আন্তর্জাতিক কিছু সংস্থাও বিএনপি’র এ সংক্রান্ত মিথ্যাচারকে গ্রহণ করেছে। ৪ জুন মার্কিন দৈনিক ওয়াশিংটন টাইমসে লেখা এক নিবন্ধে এমন মন্তব্য করেন সজীব ওয়াজেদ জয়। নিবন্ধে…\nবড় বাজেট বড় নয়\nঢাকা, ০৫ জুন- দেশে বছর বছর বাজেটের আকার বেড়েই চলেছে। তবে, বাজেটের আকার বড় দেখলেই বাজেট বড় হয় না বলে মনে করেন বাজেট সংশ্লিষ্টরা। তাদের ভাষ্য, অর্থবছরের শুরুতে বাজেটের যে আকার থাকে, অর্থবছর শেষে সেই আকার আর থাকে না। এর আকার কমে যায়। বাজেট সংশোধন করা হয়। এছাড়া উপস্থাপিত বাজেটের বাস্তবায়নও শতভাগ অর্জন হয় না…\nপ্রতিদিন ত্রিপুরা থেকে ৪শ মানুষ বাংলাদেশে অনুপ্রবেশ করছে: সিপিআই-এম\nআগরতলা, ০৫ জুন- প্রতিদিন তিন থেকে চারশ মানুষ খাবার সংগ্রহ করতে বাংলাদেশে অনুপ্রবেশ করছে। জীবিকার তাগিদে তারা বাংলাদেশের বন-জঙ্গল থেকে খাবার সংগ্রহ করে আবার ফিরে আসছে।এটি আমাদের জন্য খুবই লজ্জার বিষয়। বললেন ত্রিপুরা রাজ্যের প্রধান বিরোধীদল সিপিআই-এম এর সাংসদ যতীন চৌধুরী । ভারতের সরকারি সংবাদ সংস্থা…\nরোহিঙ্গাদের প্রত্যাবাসনে মিয়ানমারের ওপর চাপ অব্যাহত রাখুন: প্রধানমন্ত্রী\nঢাকা, ০৫ জুন- বাংলাদেশ থেকে রোহিঙ্গাদের প্রত্যাবাসনে মিয়ানমারের ওপর চাপ অব্যাহত রাখতে আন্তর্জাতিক সম্প্রদায়ের প্রতি আবারও আহ্বান জানালেন প্রধানমন্ত্রী শেখ হাসিনা। মঙ্গলবার ইন্টারন্যাশনাল রেসকিউ কমিটির(আইআরসি) প্রেসিডেন্ট ও সিইও ডেভিড মিলিব্যান্ড তার জাতীয় সংসদ কার্যালয়ে সাক্ষাৎ করতে গেলে এই আহ্বান…\nছবি দিয়েন না, সন্তানেরা কষ্ট পাবে!\nঢাকা, ০৫ জুন- ‘মুখের ছবি দিয়েন না, নিউজে নামও দিয়েন না। ছেলে-মেয়েরা দেখলে বড় কষ্ট পাবে। বিরক্তও হতে পারে। বাঁচব-ই বা আর কয়দিন! মরে গেলেই তো বাঁচি। বেঁচে যায় গর্ভের সন্তানেরাও।’ নিজেকে আড়াল রেখে বৃদ্ধাশ্রমের এক মায়ের সন্তানদের আগলে রাখার চেষ্টা এমন। বৃদ্ধাশ্রমে মা! এমন ছবি বা নাম দিয়ে নিউজ হলে সন্তানেরা…\nভোগান্তির সড়কে আশার খুঁটি\nঢাকা, ০৫ জুন- আগারগাঁও-মিরপুর সড়ক। যে সড়কে থমকে যায় গোটা রাজধানী। মিরপুরবাসী এখন এই সড়ককে নরকযন্ত্রণাই জানেন। এই সড়কের একেবারে মধ্যখানেই বিশাল কর্মযজ্ঞ। কংক্রিটের প্রাচীর দিয়ে তাতে বড় বড় যন্ত্রে কাজ চলছে দিন-রাত। মেট্রোরেলের কাজের জন্য মধ্য সড়কের অধিকাংশ জায়গা দখলে নেয়ায় ভোগান্তির অন্ত নেই এ পাড়ায়। একবার…\nআবারও লক্ষ্মীপুর ছাত্রদলের নেতৃত্বে অছাত্র-বিবাহিতরা\nলক্ষ্মীপুর, ০৫ জুন- লক্ষ্মীপুর জেলা ছাত্রদলের ওপর আবারও ভর করেছে অছাত্র ও বিবাহিতরা। মঙ্গলবার বিকেলে কেন্দ্রীয় ছাত্রদলের ভারপ্রাপ্ত সভাপতি মামুনুর রশিদ মামুন ও সাধারণ সম্পাদক মোহাম্মদ আকরামুল হাসান স্বাক্ষরিত সংবাদ বিজ্ঞপ্তির মাধ্যমে নতুন কমিটি ঘোষণা করেছেন। এতে হাসান মাহমুদ ইব্রাহীমকে সভাপতি ও…